
POVEŞTI ROMÂNEŞTI 


Spaima zmeilor 


A FOST ODATĂ un împărat tare şi mare. 

După ce bătu pe toţi împărații pământului şi le luă 
împărăţiile, se însură şi făcu trei fete: una cu soarele în 
frunte, alta cu luna în spate, iar cea mai mică cu lucea- 
fărul de dimineaţă iarăşi în frunte. Şi toate erau mai 
frumoase decât zânele munţilor şi ale pădurilor. 

Ele se duseră într-o zi la scăldat şi intrară într-o baie cu 
totul şi cu totul de marmură. Dar pe când ele se scăldau, 
se ridică o furtună pe cer şi le răpi pe câteşitrele. 

Ajungând la urechile împăratului această întâmplare, 
i se tăie inima şi muri pe loc, lăsând împărăteasă pe 
femeia sa. 

Într-o zi împărăteasa se apucă să măture prin casă, dar, 
pe când mătura, îi sări un bob de piper în poală. Ea luă 
bobul şi-l puse pe sobă, dar el sări iar de acolo în poala 
împărătesei. Văzând împărăteasa că nu poate scăpa de 
dânsul, îl înghiţi. Şi aşa rămase grea şi născu un copil cu 
părul de aur. 

Acest copil creştea în trei zile cât cresc alți copii în 
treisprezece ani, şi se făcu voinic ca brazii munţilor, ca 
stejarii câmpiilor. Împărăteasa îl dete la dascăl de învăţă 
toate măiestriile lumești şi, temându-se ca să nu-l piarză, 

îi făcu o colivie de aur şi-l închise într-însa, dându-i 
jucării copilăreşti ca să-i treacă de urât. 

Intr-o zi trecu pe-acolo o babă cu două tigve cu apă. 
Feciorul de împărat o văzu şi, trăgând cu arcul, îi sparse 
amândouă tigvele. Baba se uită în sus şi, văzându-l, îi zise: 

— Lua-te-ar mama vântului turbat, care a luat şi pe 
surorile tale! 

Feciorul de împărat, cum auzi blestemul babei, se duse 
la mumă-sa şi-i zise: 

— la spune-mi, mamă, am avut eu surori ori nu? 
Fi N-ai avut, dragul mamei, nici o soră, răspunse 
impărăteasa. 

— Spune-mi drept, mamă, că dacă nu, mă vei pierde. 

Văzând însă că mumă-sa nu voia să-i spună adevărul, 
se făcu bolnav şi-i zise că, dacă nu-i va da țâța pe sub 
talpa casei, el va muri. Împărăteasa îi făgădui că-i va 
împlini această cerere. Atunci el se sculă din pat şi ridică 
talpa casei. Mumă-sa puse ţâţa sub talpă, dar el lăsă talpa 
cam greu peste ţâță, zicând iarăşi mamei sale: 

— Spune-mi, mamă, am avut eu alţi frați şi surori? 

Deocamdată mumă-sa nu voi să-i spună, dar el lăsă 
talpa şi mai mult şi ea, nemaiputând să rabde, zise: 

— Să ştii, fătul meu, că ai avut trei surori, mai 
frumoase decât zânele munților şi ale pădurilor. Dar le-au 
răpit trei zmei care locuiesc pe tărâmul celălalt. 

— Spune-mi acum, zise băiatul, ce fel de om a fost 
tatăl meu, care sunt armele ce purta şi pe ce cal încăleca? 

— Tatăl tău a fost un mare viteaz şi s-a bătut nouă ani 
cu zmeul Pârjol, cel mai viteaz dintre zemi, ca să ia pe 

soră-sa de nevastă. Armele lui sunt îngropate la rădăcina 
unui plop în grădină, iar calul său paşte iarbă prin livezi. 

Atunci băiatul, încredinţându-se despre toate, a dat 
drumul mamei sale de sub talpă şi, ducându-se la un 
vrăjitor, i-a spus tot ce aflase de la mamă-sa. 

Vrăjitorul i-a zis să se ducă să ia frâul calului şi să-l 
sune de trei ori în livadă. El se duse, luă frâul, sună de 
trei ori la cele trei părti ale livezii şi îndată veni la dânsul 
o mârțoagă de cal chior, olog şi plin de bube. Făt-Frumos 
îi dete un picior în piept şi calul se duse de-a berbeleacul, 
cale de nouă zile şi nouă nopți. 

Sună frâul de al doilea şi de al treilea, dar tot acel cal 
veni. Văzând aceasta, scoase paloşul să-l înfigă în pieptul 
calului, dar calul îi zise: 

— Făt-Frumos! Făt-Frumos! Nu mă omori, ci du-te de 
taie trei sute de viței de la trei sute de vaci şi dă-mi mie 
laptele să-l beau. 

Făt-Frumos făcu precum îi zise calul şi peste trei zile 
sună iarăşi frâul. Dar astă dată veni un cal ca un zmeu şi-i 
zise: 

— Ia încalecă acum pe mine şi atinge-mă de trei ori cu 
scările. 

Făt-Frumos făcu aşa şi, după ce se plimbă puţin cu 
dânsul, îl atinse de trei ori cu scările. Atunci calul deschise 
douăsprezece aripi şi zbură cu dânsul până la vântul turbat. 
Apoi, coborându-se tot pe locul de unde plecase, zise: 

— Făt-Frumos, dacă vrei să te slujesc cum se cade, să 
mai tai şase sute de viței de la şase sute de vaci şi să-mi 
dai mie laptele să-l beau. 


Făt-Frumos împlini şi această poruncă a calului. lar 
peste trei zile veni îmbrăcat în fier şi încoifat şi sună frâul. 
Calul veni şi el numaidecât înşeuat şi înfrâuat. Apoi zise: 

— lată-mă, stăpâne, gata la poruncile tale. 

Făt-Frumos încălecă pe cal şi se duse, şi iar se duse 


Zi de vară 
Până seară, 
Cale lungă 
Să-i ajungă. 

lar când soarele ajunse pe la chindie, intrară într-o 
pădure neagră şi întunecoasă. După ce călătoriră câtăva 
vreme prin acea pădure, calul se opri şi zise: 

— Stăpâne, uită-te bine înainte şi-mi spune ce vezi. 

Făt-Frumos se uită, dar nu văzu nimic. Calul iar îi zise 
să se uite. Atunci el se uită cumsecade şi văzu o mulțime 
de şerpi cu capetele ridicate până la cer şi vărsând flăcări 
de foc din gură. El spuse calului ce vede şi calul îi zise: 

— Stăpâne, noi trebuie să trecem prin mijlocul acelor 
balauri! Bagă dar mâna în urechea mea cea dreaptă şi 
scoate un arc cu săgeți. Când vom fi aproape de dânşii, 
să slobozi o săgeată şi ei ne vor face loc să trecem. 

Făt-Frumos făcu cum îi zise calul. Iar când ajunse 
aproape de balauri, trase o săgeată şi şerpii, de frică, 
plecară capetele la pământ şi-l lăsară să treacă. 

De aci iar plecară înainte şi deteră peste o câmpie cu 
păduri frumoase de chiparos, cu iarbă verde ca mătasea 
şi cu mulțime de fântâni cu apă limpede ca vioreaua şi 
rece ca gheaţa. Iar la căpătâiul acelei câmpii, era un palat 
cu totul de argint. 

Cum ajunse la palat, bătu în poartă şi ieşi înainte o fată 
frumoasă. El îi arătă un ineluş de aur, pe care, cum îl 
văzu, fata cunoscu că Făt-Frumos îi este frate şi, strân- 
gându-l în braţe, îi zise: 

— Fugi, frate, că de te va găsi zmeul aci, te va omori. 

— Ia spune-mi, zise Făt-Frumos. Ce semne are zmeul 
când vine? 

— EI îşi trimite buzduganul înainte, zise fata. 

Nu trecu mult şi buzduganul veni şi, după ce bătu de 
trei ori în poartă, se puse în cui. 

Făt-Frumos luă buzduganul şi, învârtindu-l de trei ori, 
îl azvârli înapoi la zmeu. Apoi, încălecând pe cal, se duse 
de se ascunse sub podul de argint. Zmeul veni numaidecât. 
Dar cum ajunse la capătul podului, calul începu a sforăi 
şi a se trage înapoi. Zmeul îi dete cu scările şi-i zise: 

— Hi, cal de zmeu, de paraleu! Mergi înainte, că n-am 
frică de nimeni, decât de Făt-Frumos! Dar el este pe 
tărâmul celălalt şi nu cred să-i fi adus corbul osciorul şi 
vântul perişorul! 

— Ba poate l-o fi adus, zise Făt-Frumos ieşind de sub 
pod. 

Zmeul sa repezi la el şi-i zise: 

— Cum vrei să ne batem? În săbii să ne tăiem sau în 
luptă să ne luptăm? 

— Ba în luptă, că-i mai dreaptă, zise Făt-Frumos. 

Apoi amândoi voinicii se luară la luptă. Zmeul aduse 
pe Făt-Frumos şi îl băgă în pământ până la genunchi. Făt- 
Frumos învârti pe zmeu şi, băgându-l în pământ până la 
gât, îi tăie capul, pe când calul său omori pe al zmeului. 

Făt-Frumos scoase un bici şi, plesnind de trei ori, făcu 
palatul zmeului o nucă, o băgă în sân şi plecă. 

După ce călători câtva timp, dete peste un palat cu 
totul şi cu totul de aur. Bătu în poartă și ieşi înainte-i o 
fată frumoasă. Îi arătă şi ei inelui cel de aur după care, 
cum îl văzu, cunoscu pe Făt-Frumos de frate şi, strângân- 
du-l în braţe, îi zise: 

— Fugi, frățiorul meu, căci de va veni zmeul, te va face 
mii fărâme. 

— Ia spune-mi, întrebă Făt-Frumos, ce semne face 
zmeul când vine acasă? 

— El îşi trimite buzduganul înainte, răspunse fata. 

Nu trecu mult timp şi buzduganul veni. Apoi, după ce 
bătu de trei ori în poartă, se puse în cui. Făt-Frumos îl luă 
din cui şi-l azvârli înapoi la zmeu, iar după aceea încălecă 
şi se ascunse sub podul de aur al palatului. 

Zmeul veni c-o falcă-n cer şi cu alta-n pământ, dar 
când ajunse la capătul podului, calul său începu să se 
tragă înapoi. Însă el îi dete cu scările şi-i zise: 

— Hi, cal de zmeu şi de paraleu! Mişcă înainte că nu 
mi-e frică de nimeni, decât de Făt-Frumos; el este pe 
tărâmul celălalt şi nu cred să-i fi adus corbul osciorul şi 
vântul, perişorul! 

— Ba poate i l-o fi adus, zise Făt-Frumos ieşind de sub 
pod. 

Atunci zmeul îi zise: 

— Cum vrei? În luptă să ne luptăm sau în săbii să ne 
tăiem? 

— Ba în luptă că-i mai dreaptă, răspunse Făt-Frumos. 

Apoi se luară la luptă şi se luptară: 


Zi de vară 
Până seară. 

Iar când ajunse soarele la chindie, Făr-Frumos trânti 
pe zmeu şi-i tăie capul. Şi pe când el omora pe zmeu, 
calul său omora pe al zmeului. 

După aceea plesni cu biciul de trei ori şi tot palatul se 
făcu o nucă pe care o băgă în sân şi porni înainte. 

Se duse şi se mai duse, până ce dete peste un palat de 
topaz, care strălucea atât de mult, încât la soare te puteai 
uita, dar la dânsul ba. Aci şedea soru-sa cea mai mică. 
După ce se cunoscu cu ea, se ascunse iar sub pod şi, venind 
zmeul, se luă şi cu dânsul la luptă. Şi se luptară toată ziua, 
dar nu putură să se trântească unul pe altul. Văzând aceasta 
zmeul, se făcu flacără galbenă, iar Făt-Frumos se făcu şi 
el flacără roşie şi iar se luptară, dar nu putură să se 
biruiască. Zmeul se uită în sus şi, văzând un corb, îi zise: 

— Corbule, corbuleţule! Du-te la zahana şi-ţi moaie o 
aripă în seu şi una în apă şi cu seul să mă stropești pe 
mine, iar cu apa să stropeşti pe Făt-Frumos, că ţi-l dau 
împreună cu calul său să-l mănânci. 

Făt-Frumos ridică şi el capul şi zise: 

— Corbule, corbuţule! Du-te la zahana şi moaie-ţi o 
aripă în seu şi alta în apă. Cu seul să mă stropeşti pe mine, 
iar cu apa să uzi pe zmeu, că-ți dau să mănânci trei zmei 
împreună cu caii lor. 

Corbul plecă şi, întorcându-se peste puţin, udă pe Făt- 
Frumos cu seu şi pe zmeu cu apă. Făt-Frumos sări deasupra 
zmeului şi-i taie capul; apoi plesni din bici şi, făcând şi 

palatul acesta o nucă, o băgă în sân şi se duse înainte până 
ce ajunse la o grădină cu poame foarte frumoase. El întinse 
mâna să ia o pară, dar calul se opri şi-i zise: 

— Stăpânce, să nu mănânci din aceste poame, că vei 
muri; căci este sora cea mai mare a zmeului prefăcută în 
grădină. Dar dacă ai poftă mare, dă mai întâi cu sabia în 
trei părți ale pomului ş-apoi poţi să mănânci cât vei vol. 

Făt-Frumos tăie pomul în trei părți şi începu a curge 
sânge. Apoi culese pere şi mâncă. 

Nu trecu mult şi văzu o fântână cu apă rece, dar când 
voi el să bea, calul iarăşi îi zise să facă ce făcuse la grădină. 
Făt-Frumos lovi fântâna de trei ori cu sabia şi, după ce curse 
sânge, bău apă şi se răcori. lar după aceea merse înainte 
până ce dete peste o vie cu struguri dulci ca zahărul şi 
mirositori ca chihlimbarul. El voi să rupă un strugure, dar 
calul zise: 

— Stăpâne, nu rupe strugurii, căci via aceasta este sora 
cea mai mică a zmeilor şi, de vei mânca numai o 
broboană, vei muri. Dar dacă ai poftă de struguri, taie o 
viţă cu sabia şi apoi poţi să mănânci câţi struguri îți place. 

Făt-Frumos tăie o viţă şi, după ce curse un pârâu de 
sânge, luă strugurii şi mâncă. Plecă şi se duse, măre, cale 
lungă să ne-ajungă, căci cuvântul din poveste mai înainte 
mai lung şi mai frumos este. Dar când rămase soarele de 
o suliță, calul zise lui Făt-Frumos: | 

— Stăpâne, ia uită-te îndărăt şi spune-mi dacă vezi ceva? 

Făt-Frumos se uită, dar nu văzu nimic. 

— Uită-te mai bine, îi zise calul. 

Atunci Făt-Frumos se uită mai bine şi văzu o flacără 
cât gămălia acului de mică. 

— Să ştii, stăpâne, că această flacără este mama zmeilor 
şi a zmeoaicelor şi nu ştiu cum vom scăpa de dânsa. 
Ține-te bine de coamă, că am să ocolesc lumea cât te ştergi 
la ochi ca să ajungem la cetatea Omului-de-flori-cu-barba- 
de-mătase, căci numai acolo e scăpare pentru noi. 

Făt-Frumos ascultă povaţa calului care deschise toate 
aripile şi începu să zboare mai iute decât vântul şi mai 
încet decât gândul. Dar flacăra din ce în ce se mărea şi 
începu să ardă pe Făt-Frumos în spate. Calul, văzând că 
nu-i nădejde de scăpare, se înălță până la vântul turbat şi 
intră în cetatea Omului-de-flori. Atunci zmeoaica, 
rămânând afară din cetate, zise cu amărăciune: 

— Făt-Frumos, Făt-Frumos! Fă-mi o gaură în zid să 
văd cine eşti tu care mi-ai omorât trei feciori şi trei fete. 

Făt-Frumos porunci să facă gaură, dar zmeoaica băgă 
capul şi voi să-l soarbă. Dar el îi aruncă în gură un buzdu- 
gan de fier ars în foc, iar ea, sorbindu-l, se umflă şi plesni. 

Omul-de-flori-cu-barba-de-mătase, auzind că Făt- 
Frumos se află în împărăţia lui, trimise ciondari şi idelcii 
de îl chemă la împărăție şi îl puse în fruntea mesei, dar 
el, văzând pe fata Omului-de-flori, rămase încremenit de 
frumuseţea ei şi o ceru de la tată-său de soţie. Omul îi 
zise că i-o dă dacă îi va aduce apă vie şi apă moartă de 
unde se bat munţii în capete. Făt-Frumos încălecă calul 
Şi se duse spre soare apune şi dete peste un om care bea 
apă de la nouă scocuri de mori şi se văita că n-are ce bea. 

Făt-Frumos stătu în loc şi se miră de dânsul, iar el îi zise: 

— Nu te mira de mine, ci te miră mai bine de Făt- 
Frumos care a omorât trei zmei, trei zmeoaice şi pe muma 
zmeilor. 

— Eu sunt acela, răspunse Făt-Frumos. 

— Dacă eşti tu, ia-mă cu tine, că mult bine îţi voi 
prinde. 

Făt-Frumos luă pe omul ce nu se sătura de apă şi plecă 
înainte. Pe drum întâlni un alt om care mânca la nouă 
cuptoare şi se văita că moare de foame. Făt-Frumos se 
uită la dânsul şi începu să se mire, dar el îi zise: 

— Nu te mira de mine, ci te miră de Făt-Frumos, care 
a omorât trei zmei, trei zmeoaice şi pe muma zmeilor. 

— Eu sunt acela, zise Făt-Frumos. 

— Dacă eşti tu, apoi ia-mă cu tine, că mult bine îţi voi 
prinde. 

Făt-Frumos îl luă şi pe acesta şi plecă înainte. Merse 
cât merse şi dete peste un om care sărea din munte în 
munte cu nouă pietre de moară legate de un picior şi se 
plângea că n-are ce sări. 

După ce îl luă şi pe acesta cu dânsul, merse înainte, 
căci cuvântul din poveste înainte mult mai este, şi ajunse 
într-o câmpie de unde se auzea un zgomot mare. Atunci 
calul îi zise lui Făt-Frumos. 

— Stăpâne, cată spre soare apune şi spune-mi dacă 
vezi ceva. 

Făt-Frumos se uită şi văzu doi munţi bătându-se în 
capete. 

— Printre acești doi munţi avem să trecem ca să luăm 
apă vie şi apă moartă, zise calul. Să mergem încetişor şi 

când vom fi aproape de munţi, să-mi dai de trei ori cu 
pintenii şi să te ţii bine de coamă cu o mână şi cu cealaltă 
să iei apă. 

Cum ajunse Făt-Frumos dinaintea munţilor, dete 
pinteni calului care zbură mai iute decât gândul, trecu pe 
lângă fântână, luă apă şi ieşi dintre munţi mai înainte de 
a se lovi în capete. Făt-Frumos aduse apă la Omul-de- 
flori-cu-barba-de-mătase şi ceru să-i dea pe fii-sa de 
nevastă. Dar Omul-de-flori îi zise: 

— Eu ţi-oi da-o, dacă-mi vei găsi un om care să 
mănânce pâinea de la nouă cuptoare şi altul să bea apa 
de la nouă scocuri de mori. 

Făt-Frumos zise împăratului: 

— Găteşte cele nouă cuptoare şi arată-mi şi cele nouă 
scocuri de mori, că am oameni să-ţi mănânce pâinea şi 
să-ți bea apa. 

Omul-de-flori porunci vizirului să gătească pâinea şi să 
arate scocurile şi, după ce vizirul le găti, veni împăratul să 
privească. Atunci Făt-Frumos făcu semn oamenilor săi şi, 
cât te ştergi la ochi, mâncară pâinea şi băură apa. Dar 
Omul-de-flori nu voi să-i dea fata nici după aceasta, ci zise: 

— Dacă voieşti să ai pe fie-mea de soţie, să-mi aduci 
garoafa care miroase cale de nouă ani şi apoi îţi voi da 
negreşit pe fie-mea. 

Făt-Frumos plecă să caute garoafa şi se duse cale 
lungă să-i ajungă, până ce simți mirosul garoafei. Atunci 
calul îi zise: 

— Stăpâne, bagă mâna în urechea mea dreaptă şi 
scoate din ea o bucată de săpun, o perie şi o gresie şi 
mergi înainte fără frică. 

De ce mergea el şi mergea, mirosul mai mare se făcea, 
până ce ajunse la palatul de sticlă, trase la poartă, bătu în 
ea şi nimeni nu-i răspunse. Atunci el intră înăuntru, văzu 
garoafa şi o luă. Apoi încălecă pe cal şi plecă spre Omul- 
de-flori. Nu făcu multă cale şi simţi că vine după el zmeul 
palatului de sticlă, cu o falcă-n cer şi cu alta-n pământ. 
Dar, tocmai când era să-i ajungă, calul îi zise: 

— Stăpâne, aruncă săpunul. 

E] îl aruncă şi numaidecât se făcu un alunecuş care 
împiedică pe zmeu de a-l ajunge. Zmeul însă făcu ce făcu 
şi trecu cum putu alunecuşul. Calul zise să arunce peria. 
Cum o aruncă, se făcu o pădure deasă, de nu putea nimeni 
să răzbată printr-însa. Dar zmeul făcu ce făcu şi-o trecu. 
Apoi luă pe Făt-Frumos iarăşi în goană şi, când era să-l 
prindă zmeul, aruncă gresia care se făcu un munte mare 
şi înalt până la cer. Zmeul roase piatra cu dinţii şi trecu 
prin ea. Atunci calul zise: 

— Stăpâne, nu e bine de noi, o să pierim. Dar mai 
avem o scăpare. Să-ţi tragi sufletul de nouă ori, că am să 
mă ridic şi să trec de nori, ş-apoi d-acolo o să caz peste 
zmeu şi să-l strivesc. 

Făt-Frumos se luă după povaţa calului. Calul se ridică 
până la nori, apoi se lăsă peste zmeu şi-l strivi, iar după 
aceea se duse şi dete garoafa Omului-de-flori care, 
nemaiavând ce-i cere, îi dete pe fie-sa. Dar când veni 
vremea să se cunune, veni omul cel cu nouă pietre de 

picioare şi ceru să se culce şi el în cameră cu dânşii. Făt- 
Frumos îl lăsă, căci făcuse jurământ să nu-i calce 
niciodată vorba. Peste noapte, tocmai când Făt-Frumos 
dormea mai bine, ieşi un balaur din gura fetei şi, când se 
întinse să muşte pe Făt-Frumos, omul cu pietrele de 
picioare scoase paloşul şi-l tăie în mici fărămături. Mai 
ieşi unul. ÎI tăie şi pe-acela. Şi când ieşi şi cel de al treilea, 
îl zdrobi cu o piatră de moară. Apoi, după ce-i puse la o 
parte pe trustrei balaurii ce-i omori, se culcă şi dormi. 

A doua zi de dimineaţă palatul împărătesei era plin de 
vlădici şi de popi ce veniseră să îngroape pe Făt-Frumos, 
crezându-l mort, ca şi pe ceilalți gineri ai împăratului. Dar 
când îl văzură viu se mirară şi se închinară. Omul-de-flori 
veni şi el ca să se încredinţeze de este viu sau mort Făt- 
Frumos, dar când văzu pe balaurii cei morţi, se sperie şi 
întrebă ce s-a întâmplat. 

Omul cu pietrele de moară îi spuse că ei au ieşit din 
fie-sa şi, când era să muşte pe Făt-Frumos şi să-l omoare 
ca pe ceilalți gineri, el i-a ucis. Atunci Omul-de-flori 
începu nunta şi o ținu trei zile şi trei nopţi. lar după aceea 
Făt-Frumos îşi luă ziua bună şi plecă cu nevastă-sa acasă 
la împărăţia lui şi făcu toate avuţiile zmeilor în trei părți 
şi le dete celor trei oameni care-l ajutaseră. Omul cu 
pietrele de moară nu se mulțumi şi ceru să împartă şi 
nevasta cu dânsul. Făt-Frumos se împotrivi; dar el scoase 
paloşul și, când era gata să taie pe împărăteasa, atunci ieşi 
din gura ei încă un balaur pe care omul cu pietrele de 
moară îl făcu fărâme şi zise: 

— Făt-Frumos, Făt-Frumos! la-ţi avuţiile, ia-ţi şi 
nevasta şi trăiţi sănătoşi, că am scos până acum dintr-însa 
patru balauri şi i-am mai lăsat numai unul, că nu e bine 
să rămâie femeia fără nici un drac. 

Făt-Frumos se prinse frate de cruce cu Omul cu pietrele 
de moară şi-l rugă să nu se prea depărteze de locurile 
acelea, ca nu cumva dracul ce a rămas în femeie să-i ră- 
puie zilele. Apoi a ajuns acasă. Şi după ce a văzut pe 
mumă-sa, a plesnit de trei ori cu biciul şi cele trei nuci s-au 
desfăcut în trei palate frumoase şi cu cele trei surori ale lui 
într-însele, pe care, după ce le-a dat înapoi, le-a măritat; şi 
s-a făcut mare bucurie şi veselie în toată împărăţia. Şi eu 
încălecai pe o şa şi vă spusei dumneavoastră aşa. 


Jumătate de Om 


POVESTEA ACEASTA s-a întâmplat pe vremea 
când purecii se potcoveau cu câte două ocale de oțel şi 
când, sărind în sus, se văitau că sunt prea uşori... 

Povestea spune că undeva, într-o ţară foarte îndepăr- 
tată, unde nu se poate ajunge decât trecând peste nouă 
mări şi peste nouă ţări şi unde soarele răsare dintr-un lac 
fără fund, iar luna stă atârnată în vârful unui copac ivit 
acolo chiar de la începuturile lumii, trăia un împărat al 
cărui nume l-am uitat. Era vestit împăratul în toată lumea, 
căci împărăţia lui era cea mai frumoasă şi mai bogată, dar 
mai presus de toate avea el o podoabă de fată cuminte- 
cuminte, că întrecea închipuirea omenească. 

Şi a fost liniştit împăratul şi împărăţia lui atâta vreme 
cât fiica lui era copilă. Cu cât însă treceau anii şi fata 
creştea, vestea despre o aşa frumuseţe s-a răspândit în 
toată împărăţia şi chiar departe, dincolo de hotarele ei. 

Mulţi prinți visau fericirea de a o lua de nevastă. 

La aşa frumuseţe de fată, împăratul nici că se gândea să 
afle un ginere oarecare. Când veni sorocul să-şi mărite 
odorul, dădu ştire în cele patru zări de lume că, în ziua când 
fecioara va împlini şaisprezece ani, se va ţine o mare sărbă- 
toare la care sunt invitaţi tineri împărați sau fii de împărați. 
Astfel fecioara urma să-şi aleagă dintre ei un mire. 

Vestea se duse ca fulgerul de iute, iar în ziua sortită 
veniră sumedenie de căleşti pline cu tineri, mai mult sau 
mai puţin bogați, mai mult sau mai puţin frumoşi, isteti, 
dar toţi dornici de a fi aleşi. Fata împăratului urma să-şi 
aleagă mirele, aruncând cu un măr în cel ales. 

Prin faţa fetei şi a tatălui său, împăratul, tocmai trecea 
un tânăr chipeş şi voinic care, şi după straie, se vedea bine 
că era fiu de crai sau de împărat. Cum l-a văzut fecioara, 
cum a simţit că o fulgerare îi străpunge inima de drag ce-i 
era de el. Atunci a luat mărul de pe tipsia pe care o ţinea 
un paj în mână, lângă dânsa, şi l-a aruncat spre fecior. 

Toată lumea dorea să-l vadă cât mai aproape pe alesul 
fetei de împărat şi se buluceau cu toţi când, ca din senin, 
s-a iscat un nor negru şi spăimos, din care puzderie de 
fulgere ţâşneau ca nişte balauri cu limbi de foc, iar 
tunetele bubuiau de să-ţi spargă urechile. 

In acest vaier, oamenii fugeau îngroziţi, se loveau unii 
de alții, iar când furtuna s-a potolit şi lumea s-a împrăş- 
tiat, împăratul şi-a dat seama că fiica lui lipseşte. 

Nemângâiatul crai a poruncit să fie căutată fata, dar 
de urma ei nu s-a putut da, de parcă ar fi intrat în pământ. 
O mare mâhnire l-a cuprins atunci pe împărat şi la grea 
suferință a căzut. Falnicul fecior ales, pe care îl chema 
Călin, şi-a luat rămas bun de la împărat şi a plecat să-şi 
caute aleasa inimii, care se numea Voichiţa. 

S-a întors la ascunzătoarea unde-şi lăsase năzdrăvanul 
de cal, înainte de a intra în împărăţia Voichiţei. Călin 
Viteazul, pentru că aşa era cunoscut în toate împărățiile 
flăcăul, hotărî să-şi găsească cu orice preţ iubita. Calul 
nu era un cal oarecare: avea darul de a vorbi, iar Călin 
Viteazul avea mare nevoie de un sfătuitor înainte de a 
porni la acel drum. Ascunzătoarea nu era departe de 
împărăție, dar tare greu s-o afle careva; calul sta ascuns 
în scorbura unui copac bătrân şi desfrunzit. Cândva, acest 
copac fusese un stejar falnic, la umbra căruia mulți trecă- 
tori se răcoriseră şi multe povești a avut el de ascultat. 
Dar o furtună înfiorătoare îi rupsese crengile, iar săgețile 
de foc ale trăsnetelor l-au sfâşiat în două, lăsând cale 
deschisă vântului, ploilor, soarelui şi frigului, măcinân- 
du-i măruntaiele, făcându-l apoi să ajungă scorburos şi 
neputincios. În scorbura bătrânului stejar îşi ascunsese 
Călin Viteazul calul său, încredinţat că nici un trecător nu 
se va apropia de el. Şi mare i-a fost mirarea flăcăului 
când, venind să-şi ia calul, l-a auzit tăinuind cu stejarul. 

Povestea copacul cum că, undeva, la capătul lumii, 
acolo unde ziua şi noaptea se luptă întruna, pentru ca 
numai una să stăpânească asupra celeilalte, şi unde picior 
de om n-a putut să calce acele locuri fără să fi fost lovit 
de moarte, în acel haos era stăpân un monstru care numai 

pe jumătate avea înfăţişare omenească. De fapt, dacă-l 
priveai bine dintr-o parte, parcă-parcă semăna a om 
întreg, dar dacă-l priveai din faţă, numai jumătate din 
chipul lui aducea a chip de om, cealaltă jumătate trăind 
ascunsă undeva... 

— Dar, povestea copacul, Jumătate de Om, care stăpâ- 
neşte haosul, nu poate fi doborât de nimeni, căci toată ființa 
lui este strâns legată de cealaltă jumătate, nevăzută vreo- 
dată de cineva. Numai atunci când cealaltă jumătate din el, 
cea ascunsă cine ştie unde, va fi învinsă cu adevărat, numai 
atunci va dispărea şi stăpânul cel rău al haosului. De 
numele acestei făpturi monstruoase sunt legate fel de fel 
de întâmplări, spunea copacul scârțâind şi foşnind în 
tăierea vântului. De-a lungul multor veacuri, căutătorii 
neobosiţi, căutători de comori, de neveste răpite sau de 
fecioare luate în robie, numai la dus au poposit la umbra 
mea, că de întors nu s-a mai întors nici unul. Se vede 
treaba că le putrezesc ciolanele pe acolo, dacă nu cumva 
pulbere s-au făcut... 

Călin Viteazul, auzind cele spuse de încercatul copac 
scorburos, nici că a mai pus la îndoială bănuiala că 
Voichiţa a fost răpită de monstrul Jumătate de Om. 

— Hai, spuse el calului, ieşi afară din scorbură; acum 
ştiu ce-i de făcut! l 

— He-hei, zise atunci scorburosul, mulți viteji ca tine 
au plecat pe acest drum, dar nici că s-au mai întors. 
Ascultă de sfatul meu, că anii care mi-au mângâiat frun- 
tea mi-au luminat şi mintea. Ca să poți ajunge la împă- 
răţia monstrului Jumătate de Om, nu-ţi sunt destul de 

trainice straiele şi încălțările pe care le porţi; cu ele nu 
vei face nici jumătatea drumului, iar calul, oricât de 
năzdrăvan ti-ar fi, nu te va putea duce nici măcar până la 
hotarul haosului. Ascultă şi fă aşa cum ţi-oi spune eu. 
Caută bine în scorbura în care ţi-ai ascuns calul şi vei găsi 
pe fundul ei o lădiță de plumb. Toate cele trebuitoare ţie 
şi calului acolo vor fi. Să ştii însă că lădiţa are două 
lacăte, dar numai unul este încuiat. Dacă tu nu-l ghicești 
pe cel cu adevărat încuiat, atunci tot ce-ţi este de folos în 
cutie se preface în cenuşă. Caută şi află cât mai degrabă 
care e lacătul cel adevărat şi tot ce este în ea al tău va fi 
şi de mare folosință. 

Zis şi făcut. Călin Viteazul ridică lădiţa de plumb de 
pe fundul scorburii şi nu mică-i fu mirarea când sub ea 
văzu un şarpe atât de bătrân că nici măcar nu putea să-şi 
descleşteze gura de atâta vreme. Lui Călin i se făcu milă 
şi-l scoase şi pe el la lumină şi cu sabia umblă aşa uşor 
desfăcându-i maxilarele care trosneau mai tare ca şalele 
scorburosului. Se-ntoarse de trei ori, încolăcind piciorul 
viteazului. ÎI strângea de picior, ridicându-şi capul tot mai 
sus, iar Călin nu ştia ce să facă: să chibzuiască mai 
departe care-i lacătul bun sau să-şi descolăcească şarpele; 
de omorât nu se îndura, era şi el o fiinţă trăitoare. Cu 
gândul la ladă, se apucă să tragă de coada şarpelui care 
atâta putere avu că împinse braţele lacătului din dreapta. 
Ca prin minune lacătul căzu şi capacul sări, lăsând să se 
vadă strălucind un diamant ce juca pe un inel în toate 
culorile pământului. 

— Ehei, spuse scorburosul, acest inel a căzut din 
degetul monstrului Jumătate de Om, odată demult, când 
pe meleagurile noastre se lupta, pe viaţă şi pe moarte, cu 
zmeul căpcăun. La drum de noapte îl tot roteşti până s-a 
ivi culoarea ce străbate în lung şi-n lat tot pământul, pân” 
ce dai de tărâmul lui Jumătate de Om, dar numai atunci 
când vei auzi cântând cocoşul de trei ori. 

Şarpele îi ascuţi cu limba lui sabia ruginită, de puteai 
să tai firul în patru cu ea. Îi mulțumi scorburosului şi 
şarpelui pentru ajutor şi făgădui că va mai trece pe la ei 
când s-o întoarce. 

— Bine, bine, zise scorburosul, vezi că pe fundul lăzii 
se găsesc două potcoave groase, bune la drum greu. 

Călin Viteazul se aşeză pe iarba moale şi deasă şi se 
odihni până în zori. Vara noaptea-i scurtă, că numai ce se 
culcă şi auzi cântatul cocoşului. Când cocoşul cântă a treia 
oară, vestind revărsatul zorilor, Călin Viteazul luă inelul 
şi-l roti până prinse o culoare roşiatică, de lumină toată 
calea până la Jumătate de Om şi haosul ce-l înconjura. 
Hidoşenia de Jumătate de Om stătea la o masă pe prispa 
unei case hodorogite, pe care numai dacă ai fi atins-o cu 
un deget s-ar fi prăbuşit, aşa de veche şi neîngrijită era. 

La masă cu Jumătate de Om stătea Voichiţa, care părea 
mai frumoasă de cum o văzuse Călin la curtea tatălui ei 
cu o zi mai înainte. Voichiţa hrănea un motan mare şi 
negru, în vreme ce Jumătate de Om mânca dintr-un 
berbec copt, cu atâta poftă, de ai fi zis că de când s-a 
născut nu mai pusese nimic în gură până atunci. Pe masă 

era aşezată o tipsie cu inimi. Un pocal plin cu sânge 
potolea setea aprinsă a monstrului. 

Casa erau împrejmuită cu oasele pământenilor care 
cutezaseră să calce pe acele meleaguri. De jur-împrejurul 
sălaşului acela, numai pârjol şi arşiţă. Nici pic de iarbă 
nu aflai, să fi dat mult cu multul, doar din loc în loc 
vedeai ieşind din pământ, ca nişte cârlige înțepenite, 
şerpi, o mulțime. Pomii fuseseră împietriţi şi ei, iar frun- 
zele dispăruseră cu desăvârşire, numai păianjenii mai 
aveau nevoie de ramurile lor ca să-şi țeasă case trainice. 
Singurele vieţuitoare din această împărăție a deznădejdii 
erau nişte bătrâne cucuvele, orbite şi ele de tot. 

Văzând Călin Viteazul blestematul tablou al locului 
unde se afla Voichiţa, hotărî să nu mai aştepte nici o clipă 
şi să plece îndată. Imbrăcă repede armura, scutul şi 
paloşul dăruit de scorburos, se încălţă cu ghetele tălpuite 
cu oţel şi încălecă pe năzdrăvanul lui de cal, pe care-l 
potcovise cu potcoavele acelea groase, groase, apoi, cu 
mare grijă, o porni spre soare apune. 

Aşadar, zi de vară, până-n seară, a tot mers Călin 
Viteazul şi nu simţi nici foame, nici sete, nici pic de 
oboseală. Doar dorul nespus de Voichiţa îi seca inima. 

Cu cât se gândea mai mult la ea, cu atât prindea aripi la 
picioare. Şi mergând aşa, deodată calul începu a strănuta, 
de-ţi era mai mare mila să-l vezi cum trăgea aer în piept, 
iar apoi se cutremura pământul când îl dădea afară. Călin 
Viteazul opri calul, sări jos şi se apucă să caute în nasul 
acestuia pricina strănutului. Dar ce să vezi? O gâzuliță cât 
un bob de grâu se nimerise într-o nară a calului şi vezi de 

mai poţi ieşi! Când calul trăgea aer în piept, gâzuliţa 
aluneca cu aer cu tot până în plămân, unde bezna şi fier- 
binţeala de acolo o făcea pe mica vietate să moară de frică. 
lar când calul dădea aerul afară pentru a strănuta, gâzulița 
ieşea buimăcită din plămân şi se oprea în perii din nasul 
calului. Şi uite aşa, cal şi gâză se chinuiau de moarte şi 
nimic nu puteau face. Chibzuind la necazul ce se ivise, 
pândi până când gâza ajunse cu strănutul în nas şi o prinse 
repede, scoţând-o afară. Mare bucurie a cuprins atunci şi 
pe cal şi pe gâză că au scăpat unul de celălalt teferi. 

Gâza mai cu seamă, că era cea bucuroasă, că nu sfârşise 
zilele în plămânii calului, dar amețită şi sfâşiată de 
drumurile făcute de-a surda, din nară în plămâni, nu putea 
să zboare şi atunci l-a rugat pe Călin Viteazul să o ia cu el 
o bucată de drum, până îşi va veni în fire. Bucuros, Călin 
Viteazul a luat mica povară şi a aşezat-o pe capul calului 
să se odihnească, iar el şi-a urmat drumul mai departe. 

Şi pentru că noaptea vine, vrei, nu vrei, drumul se 
îngreuia, dar dorul de Voichiţa îl mâna să meargă mai 
departe. Şi a mers şi a tot mers, până drumul pe care 
apucase a intrat într-o pădure deasă şi care datorită nopții 
părea de nepătruns. Dar pe Călin Viteazul nu-l speria 
întunericul pădurii. Mersul prin pădure era tot mai ane- 
voios, mai ales că pe cer nu licărea nici o stea. In orice 
parte apucau, se loveau la tot pasul de copacii căzuţi pe 
jos. Pe măsură ce înainta, drumul se arăta a fi mai greu. 

Călin scoase din nou inelul şi-l învârti până văzu 
pădurea atât de deasă, încât puteai să faci perie din ea. 
Apoi bezna neagră se înstăpâni, încât cal şi om se opriră. 

Deodată numai ce se aprinde o luminiţă pe capul calului. 
Luminiţa nu era alta decât gâzulița pe care o salvase Călin 
Viteazul din nasul calului şi care era, de fapt, un licurici. 
Micuța făptură ghicise necazul viteazului Călin şi se 
hotărâse să-l răsplătească pentru binele pe care i-l făcuse, 
chemându-şi toate suratele. Şi cât ai clipi din ochi, s-a 
făcut lumină de jur-împrejur, ca ziua. Licuricii jucau în 
toate părțile şi luminau drumul celui ce-l ducea pe voinic, 
care mulțumi pentru ajutor şi plecă mai departe iar zi de 
vară până seară, pentru că am uitat să vă spun că până a 
ieşit din pădure numai bine s-au ivit zorile. Şi ziua a doua 
de drum spre împărăţia lui Jumătate de Om păru mai 
călduroasă şi mai plină de peripeții decât prima. 

Era tocmai miezul verii şi soarele dogorea aproape 
toată ziua. Călin şi calul său au mers ce au mers, dar parcă 
plumbi aveau la picioare şi un pic de odihnă ar fi fost 
binevenită. Tot uitându-se ei unde să-şi afle un loc potrivit 
pentru odihnă, la o aruncătură de băț de ei văd doi balauri 
care se luptau într-un fel cu totul nemaivăzut. Amândoi 
balaurii erau uriaşi şi se încolăciseră unul în jurul altuia şi 
se înnodaseră, de nu era chip să se mai desfacă. Şi se 
luptau, şi se luptau, de nici ei nu mai ştiau de când. 

Când Călin Viteazul se apropie de cei doi balauri 
înfuriaţi, amândoi începură a-l îmbia pe Călin să-i ajute 
în luptă. Un balaur îi promise lui Călin Viteazul o jumă- 
tate din tărâmul lui şi pe deasupra tot felul de daruri drept 
mulțumire. Al doilea îi promise a-l ospăta, un loc de 
odihnă şi câteva sfaturi bune. Iaca, se hotărăşte să-l ajute 
pe cel din urmă, parcă mai de folos pentru drumul la care 

pornise. Şi unde nu-şi scoate paloşul şi retează, cât ai 
clipi, capul primului balaur şi-l desfăcu pe celălalt din 
nodurile şi răsucirile în care era prins. Drept mulțumire, 
balaurul uriaş și puternic îl luă pe Călin Viteazul ŞI 
coborâră într-o gaură mare şi rotundă care se sfârșea 
locmai pe tărâmul celălalt, unde îşi avea balaurul casa. 

— Bi, îl întrebă deodată balaurul pe Călin, dar încotro 
ai pornit-o de ai ajuns pe locurile astea? Spune-mi, că 
poate te-oi ajuta şi eu cu ceva. 

Şi începu Călin Viteazul să-i povestească de dragostea 
lui pentru Voichiţa pe care i-a furat-o Jumătate de Om. 

— Ehei! zise atunci balaurul. Ascultă ce-ţi spun: 
degeaba te grăbeşti să ajungi la Jumătate de Om, pentru 
că fără să-i învingi cealaltă jumătate geamănă nu poţi face 
nimic. Stai la mine de te ospătează cu mâncărurile pe care 
ţi le va pregăti fiica mea şi odihneşte-te bine. Cine stă şi 
ospătează pe tărâmul meu, prinde puteri înzecite. Mâine, 
dis-de-dimineaţă, te voi conduce înapoi pe tărâmul pă- 
mântean de unde să porneşti tot cu umbra în spate şi te 
uiţi mereu la inel şi când vezi că nu mai are nici o strălu- 
cire, să ştii că ai ajuns la Jumătate de Om cel nevăzut şi 
pe care tu trebuie să-l omori. Partea asta din el înghițise 
toate culorile pământului şi strălucirea lor. Dar să fii atent, 
că inima lui nu este aşezată în corp, ca la toţi oamenii, ci 
stă ascunsă într-o cutiuţă, cutiuța este ascunsă într-un ou 
de porumbel pe care acesta nu l-a ouat niciodată. Vezi de 
află care este porumbelul care nu şi-a ouat niciodată oul, 
lucru anevoie de înfăptuit, pentru că acolo arătarea cea 

rea ţine o sumedenie de porumbei şi toți seamănă unul cu 
altul ca picăturile de ploaie. 

În timp ce balaurul îl povăţuia pe Călin Viteazul cum 
să facă mai bine, fata balaurului aşeză masa şi aduse 
felurite mâncăruri pregătite numai din ierburi, fructe 
proaspete, ouă de broască ţestoasă, iar ca băutură, apă 
rece de izvor. 

După ce au ospătat, om şi cal, o bubuitură a zguduit 
văzduhul şi pământul, calul începu a necheza, de parcă 
îşi pierduse minţile. Năzdrăvanul era acum, din nou, un 
cal voinic şi tânăr care scotea trâmbe de foc pe nări. 

Cât ai clipi, calul dispăru şi reapăru iar, spunându-i 
stăpânului că a fost până pe tărâmul pământean, de unde 
tocmai s-a întors. Acum calul nu mai ştia ce înseamnă 
timpul sau întinderea, nimic parcă nu-l mai ostenea. 

Călin Viteazul mulţumi din inimă balaurului pentru 
sfaturi şi ajutor şi, după ce mâncă şi se odihni toată 
noaptea, plecă spre tărâmul pământean, spre locurile unde 
trebuia să-l găsească pe Jumătate de Om, geamăn celui 
ce o răpise pe Voichiţa. Şi a tot mers el, când ca fulgerul, 
când ca gândul, când, deodată, le apare în faţă un biet om 
care purta la gât o piatră de moară; se tot văita întruna că 
nu o mai poate duce. 

— Dar bine, omule, îi întrebă Călin Viteazul, cum ai 
putut să porți pietroiul ăsta legat de gât? | 

— Iaca, zise bietul om, eu am fost morar și se dusese 
vestea de moara mea în toată lumea. Dar Jumătate de 
Om, aflând de ea, a venit, mi-a luat-o, iar mie mi-a pus 
acest pietroi de gât, pentru că nu i-am dat-o de bunăvoie. 

De-atunci aşa îmi petrec zilele, dar acum cred că mi le 
sfârşesc, pentru că simt că nu mai pot. 

— Ba vino-ţi în fire, a zis Călin Viteazul, eu şi calul 
meu te vom ajuta să scapi de pictroi. 

Şi unde nu prinde flăcăul a lovi cu paloşul o dată 
numai și pietroiul s-a rupt în două, iar omul a scăpat de 
caznă. Mare bucurie îl cuprinse pe bietul scăpat de 
năpastă. 

— Viteazule Călin, ia-mă şi pe mine în drumul tău, că 
ti-oi fi şi eu de folos vreodată, că minte am de-ajuns, 
numai puterile nu mă mai țin. 

— Bine, dar noi mergem la Jumătate de Om cel care 
sălăşluieşte pe meleagurile astea. 

— Apoi dacă acolo mergi, să ştii că toată puterea lui 
este ascunsă într-un porumbel pe care nu-l poţi deosebi 
de ceilalți. Jumătate de Om mi-a luat moara, ca grânele 
să nu mai fie măcinate, să rămână numai boabe cu care 
să-şi hrănească puzderia de porumbei. Cel care poartă 
inima Jumătăţii de Om se hrăneşte numai cu trei boabe 
de grâu pe zi. Însă pentru că toți mănâncă odată și tot 
timpul cât mănâncă se bat, aleargă de colo până colo, e 
greu să vezi care a mâncat numai trei boabe. Nimeni nu 
a reuşit vreodată să afle porumbelul cu puterea. 

Călin Viteazul tare se mai bucură auzind cele spuse de 
morar. Înainte de a se despărți, morarul îi dădu viteazului 
său un săculeţ cât pumnul de mare, plin cu boabe mici, 
ca nisipul. 

. — Uite, zise morarul, ia boabele astea! Cu ele vei 
putea afla porumbelul cu puterea. 

Mulţumind de dar, Călin Viteazul plecă în grabă mare 
şi nici la o poştă depărtare se vedea o colibă dărăpănată, 
sprijinită în pari să nu se dărâme, dar cât vedeai cu ochii 

în jur numai adăposturi pentru porumbei. Toţi porumbeii 
semănau unii cu alţii, întocmai ca picăturile de ploaie. În 
faţa casei, pe prispă, stătea Jumătate de Om. Tocmai se 
pregătea să dea de mâncare porumbeilor. 

Călin Viteazul şi calul s-au sfătuit şi-au hotărât să 
aştepte până când termină porumbeii de mâncat, ceea ce 
s-a întâmplat destul de repede, fiindcă Jumătate de Om 
nu le dădea prea mult de mâncare. Aşa că, flămânzi fiind, 
când li se aruncau boabele, porumbeii se şi repezeau în 
stol şi făceau zarvă mare, se băteau, se alergau, ca să 
apuce boabe mai multe. 

Flăcăul îşi spuse atunci: „Mâine dimineaţă o să le dau 
eu de mâncare, înaintea lui Jumătate de Om“. Zis şi făcut. 

A doua zi de dimineaţă, flăcăul se duse în grădina lui 
Jumătate de Om şi împrăştie boabele din săculeț. Porum- 
beii hămesiţi se îmbulziră să mănânce repede şi cât mai 
mult. Şi mâncară ei pe săturate, ca niciodată, până aproape 
să le plesnească guşile şi plecară fiecare în culcuşul lui. 

Nu după multă vreme, se sculă şi Jumătate de Om, 
aducând de mâncare pentru porumbei, dar nici unul nu 
se mai atinse de ea. Ba mai mult, începură cu toții să se 
umfle şi să le plesnească guşile ca nişte baloane lovite de 
praştie — că nu mai ştia Jumătate de Om ce să facă. Se 
vede treaba că boabele din săculețul morarului aveau 
darul de a se umfla în guşă, aşa de mult încât acestea 
poceneau. Numai un singur porumbel nu păți nimic. 

Călin Viteazul îşi dădu seama că acesta este porum- 
belul cu puterea. L-au prins şi i-au scos oul pe care Călin 
îl călcă cu tocul cizmei. Şi s-a auzit atunci o pocnitură 
puternică, iar Jumătate de Om a rămas pe loc mort. 

Inelul căpătă iar strălucire. Călin îl roti până când văzu 
iar pe Voichiţa disperată — nu ştia ce s-a întâmplat, în ce 
parte s-o apuce. Jumătate de Om, celălalt, care o ţinea 
închisă, murise şi el. Dar nu trecu mult, că viteazul de 
Călin, cât ai clipi, fu alături de ea. 

Părul lung şi răsfirat al Voichiţei zbura acum în puterea 
vântului. Calul îi ducea cu drag spre împărăţia flăcăului. 
ŞI toate luminile şi toate culorile străluciră la nunta lor 
tinerească. Şi se mai spune că, de bucurie, au sădit un 
stejar lângă scorburosul nostru cel înțelept şi bătrân, să-i 
țină de urât în nopţile lungi de iarnă şi să-l bucure cu 
răcoare, vara. ŞI toate luminile şi toate culorile să strălu- 
cească şi la noi în casă, iar a lor bucuric şi la noi să fic. 


Fală goală, traistă uşoară 


A FOST ODATĂ un împărat vestit în toată lumea, 
de mare şi de bogat ce era. Dar ce folos că era cine era şi 
avea ce avea dacă un mugur de copil n-avea. Şi-apoi, 
după ce-i mai dorit omul ca după ce nu are? Aşa că mare 
jale era şi pe împărat şi pe împărăteasă din pricina asta. 
Ba şi pe întreaga țară. 

C-a dat împăratul carte, 
De la Dorna mai departe, 

La feciorii de pe sate, 

Să nu poarte pană-n clop, 
Cât la el jalea-i potop; 
Fetele, bumbi şi mărgele, 
Cât la el îi numai jele! 


Vedeţi dumneavoastră c-aşa-s unii oameni, dacă n-au 
necaz îl caută ziua cu lumina, nu ca noi ăştilalţi, care 
avem câte nouă-zece bucurii de astea, încât ni-i acru 
sufletul nu alta, vorba aia: 

Ai copii, 

Ai grijuri mii. 

Cel ce n-are, 

De dorul lor moare! 


Pe de altă parte, şi aceea-i drept, că ce vrea unul e una 
şi ce vrea altul e alta şi că lui Fală împărat ăsta, că aşa îi 
zicea din pricină că era din cale-afară de fălos, uitai să vă 
spun, copil îi trebuia şi pace! Şi ce n-au făcut împăratul şi 
împărăteasa, dragii mei, numai şi numai să aibă un copil. 

— Unul cât de mic! îşi ziceau ei. Apoi, lasă că a creşte 
şi al nostru cum cresc atâţia alții! se mai mângâiau ei unul 
pe celălalt. 

Luat-a împărăteasa leacuri peste leacuri, fost-a la fel 
de fel de babe ca să-i descânte, cercetat-a pe toţi căutătorii 
de stele, doar-doar i s-a arăta şi ei pe cer vreun semn; dar 
nu se alese decât cu alergătura. Pierduseră ei orice nădejde 
de a mai avea copii când, într-o dimineaţă, pe când 
împăratul nici cu gândul nu gândea, cuprins de-atâtea 
treburi ale cârmuirii, intră împărăteasa tot într-un suflet la 

el şi, fără a mai aştepta să fie poftită după cum îi rândul la 
curțile cele împărăteşti, îi zise: 

— Bucură-te, împărate hăi, c-o s-avem şi noi de-acu 
mlădiţă care să ne ridice neamul! 

— Ce spui, mărită împărăteasă! se miră el. 

Şi lăsând totul baltă, sări ca fript de pe tron. Apoi după 
ce-şi întoarse nevasta şi pe faţă şi pe dos cu întrebările, căzu 
pe gânduri, vezi că alte griji veneau acu” să se adauge la 
cele ale împărăției. Şi, fălos cum era, nu-i apăsa nimic mai 
greu, nici că de-o fi fată, nici că de-o fi băiat, nici de multe 
alte cele ce se cer la un copil, fără numai că cine i-a fi nănaş. 

— Apoi să-l chemăm pe Păsat vodă, Măria Ta, că-i 
aşa-şi-aşa, şi-aşa-şi-aşa de bun, după câte-am auzit, şi-ar 
fi numai bucuros de nănăşit! îi zise împărăteasa când veni 
vorba despre asta. 

— Da” cum ţi-a şi trecut prin cap, luminăţia ta? se răsti 
împăratul la ea auzind-o ce grăieşte. Li nănaş la fata mea 
sau la fecior, mă rog, la ce-o fi numai sănătos să fie şi 
viaţa să ni-l ţie, şi-apoi hai că ne-am făcut cu dânsul rudă 
după mămăligă crudă? D-apoi ce-s cu mort sau cc, ca să 
mă iau acu’ cu alte Păsat ăştia? Cât oi fi cu şi-oi trăi pe el 
nănaş la fata mea sau la fecior sau la ce-o fi nu l-oi pofti! 
Nouă ne trebuie nănaş pe cinste, nu mămăligari ca Păsat 
vodă! adăugă el apăsat şi cu nasul ridicat. 

— Să-l chemăm atunci pe Scai împărat, că şi de el am 
auzit numai de bine! îndrăzni împărăteasa să spună când 
veni iarăşi vorba odată despre asta. 

— Iaca na! La măria ta câți români, toți îs buni! Acu” 
de pe unde l-ai mai scos şi pe Scai ăsta c-ar fi bun de 


33 


nănaş! se năpusti iar împăratul la nevastă-sa, auzind-o ce 
zice. El nănaş la fata mea sau la fecior, sau la ce-o fi 
numai sănătos să fie şi viaţa să ni-l ţie, şi-apoi hai să se 
lege de noi cu toate neamurile lui ca scaieţii de floaca 
câinelui? Da” nici vorbă nu poate fi, măria ta! adăugă el 
iarăşi răspicat şi cu nasul ridicat. 

Tot aşa se frământară ei mai nouă luni de zile, fără să 
găsească nănaş copilului crăiesc pe măsura şi gândurile 
lor cele mari. l 

— Mărită doamnă, îi zise într-o zi împăratul neveste-si, 
după ce chibzui îndelung la treaba asta, ce-ai zice dumneata 
de Împăratul împăraţilor, n-ar fi el oare bun de nănaş? 

— D-apoi n-ar fi rău, îi răspunse împărăteasa, numai 
de-o vrea că, vezi mata, domnii ăştia, mai ales de-s şi 
bătrâni, multe chichiţe au, nu se dau ei aşa cu una cu două 
şi la fitecine! | l 

— Da’ noi suntem fitecine, mărită împărăteasă? sări 
bărbată-său din ţâţâni, supărat şi cu nasul ridicat. Şi-apoi, 
între noi fie vorba, zise el încruntat, de ce să nu vreie, că 
doar nu-i nici el decât ceea ce îi şi iac-aşa domn mare 
cum se ţine până nu ne-am gândit noi, nimeni nu l-a 
chemat de nănaş. 

— Că bine zici, împărate hăi! îi ţinu nevastă-sa isonul, 
vedeţi că nu era doar hreanul mai dulce ca ridichea. 

— Ba încă să-mi şi mulțumească de cinstea care i-o 
fac! grăi el tare şi răspicat săltându-se din scaunul 
domnesc drept ca o lumânare de îngâmfat ce era. Doar 
unu-i Fală împărat în lume! mai bubui el cu toiagul ridicat 
şi cu nasu-n sus săltat. 

Împăratul împăraţilor nu dormea însă la vremea aceea 
aşa că, auzind drăguţul de el înţelesul celor doi, se supără 
foc. Dar de aceea nu se arătă, ci cum îl chemă Fală 
împărat de nănaş la fie-sa, că fată îi făcuse împărăteasa, 
se şi duse şi se purtă cum nu se poate mai omeneşte, dar 
îşi ştia el bine gândul lui. 

Mult se mai făli împăratul cu botezul fetei sale. 
Povestea peste tot câți împărați încoronați, putrezi de 
bogaţi, i-au cinstit casa şi masa, care de pe unde au venit 
când au auzit, care ce i-a adus şi care ce i-a zis văzându-i 
odorul, boţul lui cel bălăiuţ şi cu nasul cam cârnuţ. Se lăuda 
rupt-neajuns. Lăuda şi alaiul cu care şi-a trimis fata la 
botez, ospățul de cumetrie, vinul, cântecele şi horele cu 
care şi-au petrecut, lăuda şi mesenii, nănaşul, darurile date 
şi căpătate, nevasta şi toate cele, dar mai ales şi mai ales 
îşi lăuda copila, bucată ruptă din împărat şi cu nasul ridicat. 

Apoi, cum a fost, cum n-a fost botezul acela, fata 
creştea acum văzând cu ochii şi se făcea din zi în zi tot 
mai frumoasă, dar şi din ce în ce mai făloasă. Nimeni nu-i 
ajungea cu prăjina la nas de ne-ntrecută ce era şi nu 
scotea o vorbuliță din gura ei cea roşie ca fraga, fără să 
se laude cine este şi cum este ea fina cui este. 

Că semăna cu tătâne-său şi că tot ca el grăia, răspicat 
şi cu nasul ridicat, auzi şi împăratul împăraţilor de pe la 
oamenii care venind prin părțile-acelea treceau şi pe la 
poarta lui, strigându-i: 

— Să trăieşti, nănaşule! 

— Să trăieşti ca frunza-n şes! Faină fină ţi-ai ales! 

— Faină fină ţi-ai cătat, da-i cu nasu” ridicat! 

— Faină fină ţi-ai adus, da-i cu nasu” cam pe sus! 

Împăratul împăraţilor, răbdător cum era, asculta, 
drăguțul de el, înghiţea găluştele, dar nu se arăta, căci îşi 
ştia el bine gândul lui. 

Când veni vremea măritatului, începură feciorii cei 
mândri de crai a roi în jurul fetei de împărat ca albinele 
pe lângă stup, vezi că era frumoasă, bat-o norocul s-o 
bată, ca o floare de rozmarin. Dar ei, făloasă cum era, nu 
i se părea nici un flăcău pe măsură şi la toți le găsea câte 
un cusur, măcar că erau care mai de care mai de neam, 
mai arătoşi, mai țanţoşi şi mai frumoşi. 

— Tătucă, ăstuia i-a mâncat cioara colacu”, nu vezi? 
punca fata repede pricină unui fecioraş mlădiu ca o nuie- 
luşă verde de alun, ce atâta de frumos îi grăise, peţind-o: 


La fereastra cu toiagă, 

Vine dorul şi mă-ntreabă, 
Care floare mi-i mai dragă? 
Eu îi spusei dorului: 

Fata împăratului! 

— E-mbrăcat ca un nap, din picioare până-n cap, dă-l 
încornoraţilor, mămucă! băga fata de-mpărat vină flăcă- 
iandrului care-o pețea, zicându-i, duios, ca o ceterucă cu 
trei strune: 

Crăiasă ca o lumină! 
Răsădi-te-aş în grădină, 
Noaptea când îi luna plină. 
Dimineaţa te-aş uda, 
Seara-n braţă te-aş lua, 
Cu doru te-aş legăna! 


36 


— Înalt ca fagu’ şi-apoi prost cum îi gardu’, nu vezi ce 
zicea, tătucă? ponosea fata lui Fală împărat un fecioraş 
mândru ca o cetină de brad, încă înainte de a-şi isprăvi el 
spusele: 


Vai de mine sus îi dealu , 
Pe unde-am venit cu calu”! 
Dealu-n jos, cale lină, 
Duce la noi în grădină. 
Dealu-n jos eu trece-l-oi, 
Acolo petrece-te-voi! 


— Bagă-ţi minţile-n cap, fată hăi! îi zise mă-sa într-o 
zi, sătulă de câtă batjocură punea fie-sa pe copilandrii 
ceia veniţi de peste nouă tări şi mări în petit la curtea lor. 
Hotărăşte-te până ţi-i vremea, c-ai s-ajungi fată bătrână 
bună de cățea la stână! 

— Vorbişi ca surda la ciacă, mărită împărăteasă! se 
răsti atunci împăratul la ea auzind-o ce grăieşte. 

— la vezi, împărate hăi! sări crăiasa de colo, înțepată 
de-aşa vorbe. 

— Ce să văd, mărită doamnă, ce să văd? îi răspunse 
împăratul încruntat şi mâniat. 

— Ai să vezi ce n-ai văzut, împărate hăi, numai de-o 
mai ţii aşa! se iuți împărăteasa-la cl, cătrănită cum era. 

— Şi-apoi ce-ai vrea, dragă doamnă? S-o gonim? S-o 
omorâm? o mai surchidi-mpăratul. 

— Haida-hai, mărite doamne, că ţi-a pune fata coarne! 
îl însurcăi ea şi îl cusu cu tâlc, că doar era mai meșşteră 
ca el când era vorba de-mpuns. 

Tot aşa se clănțăniră-n gură împăratul şi împărăteasa, 
din pricina odraslei lor, până într-o zi, când îi opri fata 
din melițat. 

— Hăi! Hăi! hărhăti ea odată, sărind din scaunul 
domnesc drept ca o lumânare, de-şi muşcară ceia limba-n 
gură de spaimă. Mamă hăi şi tată hăi, tună ea răspicat şi 
cu nasul ridicat, să ştiţi că eu numai pe acela fecior l-oi 
lua de bărbat care mi-a aduce un dar nemaipomenit, 
nemaiîntâlnit şi nemaiauzit. 

— Poftim, tu ce cânţi, ea ce-ţi descântă! se iți mă-sa de 
colo dezmeticindu-se. Ia auzi, mărite doamne, ce grăieşte 
fata noastră de bine ce-am dăscălit-o! Bagă-ţi minţile în 
cap, fată hăi, îi porunci ea încă o dată, c-ai s-ajungi 
să-mpleteşti coadă albă de-i fi de poveste-n lume. 

— Da” mai pune-ţi gura-n chingi, măria ta! se zbârli iară 
împăratul la nevastă auzind-o ce meneşte. Toată ziua 
taca-taca, taca-taca, taca-taca, taca-taca! pe biata fătuca 
tatii. 

Şi dădu poruncă în ţară să se facă voia fetei lui celei 
dragi, bucată ruptă din el şi cu nasu” pân” la cer. Şi din 
ziua aceea începură crăişorii cei mândri a-i aduce fetei 
daruri care mai de care mai nemaipomenite, mai neauzite 
şi mai neîntâlnite. Dar fata lui Fală împărat la fiece 
strâmba din nas şi băga de vină. 

— Asta-i mai mult aţă decât față, mamă hăi! zicea ea 
azvârlind darul cât colo, în grămadă. 

— Zece feluri de bucate, tot fasole-amestecate, nu vezi, 
tătucă? mofturea ea înfundat şi cu nasul ridicat, aruncând 
darurile peste celelalte, la grămadă. 

Tot aşa cârti şi cârcoti ea la toate darurile cele nemai- 
întâlnite, nemaiauzite şi nemaipomenite pe care i le adu- 
seră crăişorii de prin întreaga lume: c-asta-i pânză, nu-i 
fuior, c-ăsta-i tei şi nu curmei, că-i bucată-ntreagă şi nu 
două jumătăţi şi câte şi mai câte alte vorbe de clacă, ce 
nici nu-ți mai trec prin minte. 

— Prea puternice împărate, zise într-o zi sfetnicul de 
taină al Împăratului împăraţilor, fina domniei tale şi-a 
luat-o rău la cap! Ce-ar fi să-i mai scurtezi din pene! 

Împăratul împăraţilor ascultă sfatul, clătină din cap 
supărat, oftă din adânc, drăguţul de el, apoi, ştiindu-şi 
bine gândul lui, făcu semn unui fecioraş ce-l avea la înde- 
mână pentru fel de fel de treburi şi ce-i spuse ce nu-i 
spuse, încet şi molcom după cum îi era felul, destul că-şi 
luă fecioraşul iute căciula-n cap, opincile-n picioare şi 
sumanul în spinare şi se duse, drept şi-ntins, la curtea lui 
Fală împărat. Şi, cum ajunse acolo, se înfăţişă înaintea 
curții împărăteşti, o ceru pe fata împăratului de nevastă 
şi-i dădu în dar căciula lui de miel muced. Fală împărat 
se făcu roşu-verde de mânie când văzu darul cu care avu 
fecioraşul acela îndrăzneala să se înfățişeze înaintea lui 
şi-a fetei sale, aşa că porunci, rar şi răspicat, negru de 
turbat şi cu nasul răsridicat: 

— Să fie dat afară din palatul meu şi din întreaga 
împărăție! 

- Ba să fie spânzurat! porunci fata tot răspicat şi cu 
nasu” răsridicat. 

Numai că, văzând reaua, fecioraşul îşi puse degrabă că- 
ciula pe-o sprânceană şi cum o puse îndată se făcu nevăzut. 

Rămaseră fata lui Fală împărat şi toată curtea lui 
tătâne-său, în frunte cu el şi cu împărăteasa lui, ca viţeii 
la poarta nouă de mirare, când văzură ce văzură. Şi, de 
cum se lumină fata la minte, se porni drăcoaica a plânge 
şi a se bate cu capul de pereți şi cu fundul de pământ, că 
numai ăsta-i darul care-i place: căciulă şi iar căciulă, 
căciulă şi iar căciulă, drâmboia fata din gură. 

— Trimite degrabă, împărate hăi, oameni să caute 
feciorul şi de unde-or şti, din pământ, din piatră seacă, 
să-l întoarcă înapoi! porunci împărăteasa. 

— Nu mai sta, tătucă hăi! se zvârli şi fată-sa cu gura. 
Nu mai sta! îl împingea ea de la spate. 

Mare poznă, vă spun drept, aşa că, văzând-o, pe loc 
dădu împăratul poruncă, în stânga şi-n dreapta, pe potriva 
vrutei lor. 

Cum stătea tot acolo, rezemat de speteaza scaunului 
domnesc, fecioraşul auzi poruncile împărăteşti, văzu vân- 
zoleala ce se stârni în urma lor şi, înțelegând întorsătura, 
păşi trei călcături mai către faţa tronului, îşi scoase fru- 
mos căciula din cap şi îndată li se arătă feţelor împără- 
teşti şi tuturor boierilor rânduiţi în jurul împăratului, a 
împărătesei şi a fetei lor, cu căciula-n mână, opincile-n 
picioare şi sumanul pe spinare. 

— Hhhî! suci fata din nas văzându-l. 

— Hhhî! suci şi tătâne-său. 

Şi după el suci întreaga adunare, vezi c-aşa-i lumea din 
bucăţi, face unul, fac cu tăți! 

Fecioraşul se făcu însă a nu-i băga în seamă şi, după 
ce dădu binețe tuturor, aşa cum se cuvine, se plecă cu 
toată sfioşenia în faţa fetei de-mpărat şi-i zise: 

— Din dar, dar se face, aleasă crăiasă, că mi-i şi mie 
vremea să mă-nsor! 

Şi-i îmbie căciula lui de miel muced. Dar în loc de 
mulțămită, fata strâmbă iară din nas: 

— Hmmi! se sumuţă ea măsurându-l pe fecior din cap 
până-n picioare şi din picioare până-n cap. 

— Hmmî! se sumuţă şi împăratul măsurându-l şi el de 
sus în jos şi de jos în sus, îngâmfat şi cu nasul ridicat. 

— Amu” dar alege, fată hăi, una din două, o îndemnă 
împărăteasa văzând-o cum se mai izmeneşte: ori în car, 
ori în căruță. 

Dar în loc de ales, zmeoaica apucă iute căciula din 
mâna flăcăului, căruia nu ştiu unde-i stătea capul atunci, 
poruncind apoi slujitorilor, răspicat şi cu nasul răsînălțat: 

— Să fie dat afară din ograda noastră şi din întreaga 
împărăție! 

— Ba să fie spânzurat! porunci împăratul mâniat şi cu 
nasul răscocoțat. 

Numai că feciorul nu stătu nici acuma pe tânjală, ci, 
văzând scurta, îşi bătu degrabă opincile în pinten şi-odată 
se mântui, ca vântul, de pe-acolo. 

Rămaseră fata lui Fală împărat, tătâne-său, împără- 
teasa şi toți curtenii lor cu gurile căscate de mirare, când 
văzură ce văzură. Şi cum se dezmetici, zgâtia de fată 
începu iar a boci şi a se da cu capul de toate căpătâiele că 
opincile feciorului îi plac şi că numai astea-i trebuie şi 
numai astea-i trebuie şi pace. l 

Amu mai opreşte-o dacă poți! 

— Trimite degrabă, împărate hăi, oameni să caute 
feciorul şi de unde-or şti, din pământ de sub pământ să-l 
întoarne înapoi! porunci iar împărăteasa auzindu-şi fata 
drâmboind drâmboi-drâmboi: „Vreau opincile-napoi! 
vreau opincile-napoi!“ 

Numai că amu nu mai era cine o auzi şi nici cine îi 
împlini poruncile, că fecioraşul se topise de pe- -acolo. 

Îl purtară opincile pe flăcău cât îl purtară până într-un 
târziu când îl opriră pe un drumeag de şes. Cât vedeai cu 
ochii, acolo erau de-o parte numai lanuri întinse de 
păpuşoi verde ca bradul, iar de alta, numai scaieţi vineţi. 

„Oare ce-o mai fi şi asta?“ se miră flăcăiașul şi, văzând 
într-un ochi de luncă nişte oameni stând de-ameaz, se gândi 
să-i întrebe ce şi cum. Oamenii erau dinaintea unui păsat 
cât un răzor de mare, înecat în unt şi brânză și se îndestulau 
mâncând toți nouă cu o lingură de lemn pe care o purtau 
din mână-n mână şi din gură-n gură ca suveica ia război. 

— Poftă mare! le zise fecioraşul din drum. 

— Îhâi! îngăimă unul apucând iute lingura din mâna 
celuilalt. 

— Înâi! şi- -al doilea apucând-o după el. 

— Înâi! şi-al treilea gata să înfulece. 

— Îhâi! şi-al patrulea cu îmbucătura-n gură. 

— Îhâi! îngânară pe rând toţi nouă, că nu se îndura nici 
unul să-i răspundă feciorului cum se cuvine, ca să nu-şi 
piardă rândul la lingură. 

„Ăştia numai neam de-ai ăluia din poveste pot fi, gândi 
feciorul, că prea-s puşi pe hâlbuială“. Şi ce-i drept, aşa şi 
era. Unul era Hămesilă, frate bun cu Flămânzilă, după 

moşul lor, Hrănilă; altul era Hapsânilă, de-o creangă cu 
Hulpăvilă, neam din neamul lui Hălilă; apoi era Hărtănilă, 
de-un vlăstar cu Hăsnăilă, iar după ei, Hâlbuilă, de-o viaţă 
viță cu Hălpăilă şi văr bun cu Horpăilă. „Aşa neam mai zic 
Şi eu, vorba aia, neam de neam trage la ham!!!“ Şi, ca tot 
neamul lor, erau frumoşi!!! Care mai de care un hârdău mai 
mare, care mai tare cu burdihanul mătăhălit peste brăcinar, 
unul ca altul de slinos şi de unsuros, din bărbie până jos. 

Văzându-i atâta de dârvăliți, îi lăsă fecioraşul în plata 
domnului, să-şi mâne rândul înainte, iar el îşi văzu de 
treabă. Merse el o bună bucată de drum când, deodată, se 
auzi strigat pe nume. Şi numai ce întoarse capul, că se şi 
pomeni cu hârbăreţii ceia hara-para peste el. 

— Mulţam! zise primul care îl ajunse, înghiţindu-şi 
îmbucătura ce o mai avea. 

— Mulţam! zise şi-al doilea, din urma ăstuia. 

— Mulţam! zise şi-al treilea sosind, tot într-un suflet, 
după ei. 

— Mulţam! Mulţam! Multam! Mulţam! mulțămiră 
toţi, care cum îl ajunseră din urmă, când li se isprăvi din 
lingură, li se goli guşa şi li se dezlegă limba. 

Apoi careva din ei, ştergându- se la gură, întrebă: 

— Încotro pe-aici, voinice ? 

— Încotro m-or duce ochii şi drumul! răspunse fe- 
ciorul, numai să scap de-o supărare; că nu ştiu dacă nu 
de alta ca ea dau iară. Că de-o vreme cam aşa mi se arată! 

— Nu te lăsa moale, flăcău! îl îmbărbătă atunci un altul 
dintre hrănacii ceia. lar de-o fi şi-o fi suntem şi noi pe-aci. 
Nu te uita, mai zise el aţinându-şi nădragii gata să i se 

lase-n vine, că mâncăm noi păsat, da” de aia nu suntem 
de mămăligă. 

— Cred! îi întoarse vorba feciorul, dar mai în cum- 
pănă, că nu-i prea vedea tăria de pântece. 

— Şi ce supărare zici că te paşte? întrebă un alt mâncău 
de cela. 

— Iaca şi iaca...! le spuse feciorul cu de-a-n firu-n păr 
pățania. Amu, zise el încheindu-și povestea, spuneţi 
dumneavoastră, oameni buni, ce să fac, încotro să mă 
duc, că la stăpânul meu n-am cap a mă înfățișa cu isprava 
neisprăvită, ba mai tare încâlcită. 

— Nici vorbă! îi întăriră spusele mămăligarii ceia. Hai, 
îl îndemnară ei, după ce-şi mai topiră osânzele la sfat, să 
te ducem la stăpânul nostru şi-apoi te-a desluşi el într-un 
fel, că-i ştiut până mai sus de genunchele broaştei şi bun 
de-i ouă şi mâţele-n poală. Hai cu noi că şi noi într-acolo 
ne ducem! 

— Hai! se învoi feciorul bucuros c-a dat peste oameni 
de treabă, aşa că se porniră cu toţii la drum. 

Le mergeau picioarele, dar mai ales le mergea gura: 
hara-hara de asta, hara-hara de ceea, hara-hara de 
cealaltă. Pe când flecăreau mai bine, îi opri Flămânzilă 
din meliţat, zicându-le: 

— Ia ghiciţi voi asta ce-i! 

Ciugurele 

Mugurele 

Merg pe drum înşirăţele, 
Ciugur 

Mugur 

După ele, 

Ciugur 

Mugur 

Mugureşte 

Şade jos şi le păzeşte! 
Halea 

Palea 

Ține calea! 


— Asta-i vorba aia: tăceţi voi ca să zic eu! răspunse 
Hâlbuilă, prăpădindu-se de râs. 

— Ba-i: vorbă să fie, că târg se face! adăugă Hălpăilă, 
stricându-se şi el de râs. 

— Ba mai bine, vorbi şi badea Ion, că şi el îi doară om! 
zise Hrănilă. 

Văzându-i aşa-ncâlciţi, se băgă flăcăul în horă, deslu- 
şindu-i: 

— Ciobanul, oile şi câinele! zise el. Apoi îi întrebă: 
Dar cine-i stăpânul vostru? 

— Păsat vodă! răspunseră ceia. N-ai auzit de el? 

— Ba am auzit! zise flăcăul. Vrednic om trebuie să fie, 
dacă lanurile astea de păpuşoi, mândru de nu cred să se 
vadă un călăreț din el, sunt de-ale lui. 

— De-ale lui şi de-ale noastre! răspunseră burtoşii 
bucuroşi că le preţuia feciorul avutul şi truda. 

— Dar cu sărăturile astea ce-i? întrebă el uitându-se pe 
cealaltă parte de drum. 

— Eh, sunt de-ale zbrăhoieţilor ăştia de scaieți vineţi, 
vecinii noştri! ziseră oamenii arătându-i flăcăului mii de 
scaieţi rostogolindu-se pe drum, de-a valma-n urma lor. 

— Pe ci! se aruncă atunci feciorul speriat, crezând că 
îi lua oastea scăieţilor din spate pe nepregătite. 

— Stai binişor, băiete! îl potoli Halilă, văzându-l 
apucat şi gata să dea piept dușmanului. Nu-ţi spuserăm 
amu că sunt vecinii noştri? 

— Vecini-nevecini, dar prea stau în coasta noastră! 

— Aşa sunt ei, se ţin de om ca scaiul de coada oii! mai 
zise Halilă, dar altminteri sunt tare de treabă. Iaca eu, mai 
anţărţ, numai cu fiertură de scaiete vânăt m-am scăpat de 
nişte gâlci umflate şi puroiete ca prunele răscoapte. 

— Şi eu la fel! întări Horpăilă. Lasă boii în voia lor, 
dacă vrei să mergi departe, îi mai zise el, şi hai mai bine 
să ne vedem de drum, că drum avem de mers nu glumă. 

Porniră dar de-ador cu toţii. Şi-apoi iară hara-hara de 
una, hara-hara de alta, ciupiră o bună bucată de drum. Iar 
de acolo chiar că nu mai avură mult până ajunseră la 
poarta cetăţii lui Păsat vodă. Dar aici li se închise drumul 
şi se pomeniră, nici mai mult nici mai puţin, decât pironiţi 
pe loc de-un zdrahon de străjer înarmat până-n dinți. 

— Stai! strigă acesta proptind sulița în pieptul lor mai 
să le scoată maţele cu ascuţişul ei din spic de păpuşoi. 

— Hooo! strigă Hrănilă oprind toată trupa-n loc, speriat. 

— Încotro? întrebă straja aținându-se în apărare, pe 
după scutul lui din cotoare lungi de păpuşoi legate între 
ele cu nuiele. 

— La stăpânul nostru, Păsat vodă! îndrăzni Hărtănilă, 
de colo, mai tăios din fire cum era. 

— Parola! se răsti oşteanul. 

— Meşniţele aurele! îngăimară ei, mai pieriţi, la ure- 
chea lui. 

— Treceţi! porunci străjerul. Dar cu ăştia ce-i? întrebă 
el văzând puhoiul de scaieţi de-a berbeleacul după ei. 

— Nu-i nimic! Se țin şi ei scai de noi! răspunse Hămesilă. 

— Dacă se ţin tot de voi, bine! se lămuri straja. 

— Bogdaproste, de o poartă am trecut! zise atunci 
bucuros Hăsnăilă făcând semn ortacilor să se ţină după el. 

Dar abia făcură zece paşi că se văzură iar împiedicaţi. 
Le stătea în cale un dijmar slab ca o scândură, lung cât o 
prăjină şi uscat ca iasca. Rânjea arătându-şi dinţii de cal, 
ca să i se vadă strungăreaţa. 

— Dijma! porunci, ca să ştie oamenii ce au a da. 

— Amu musai să ne facem cămeşa izmene, că la 
cotarlăul ăsta nu-i de glumă! hâlbuiră unii către alţii ceia. 

— Staţi, sări atunci Hăpsânilă de colo, că ăsta-i frate- 
mi-o Haram şi-apoi de nu-i nasul îi obrazul şi tot ne-o 
trece el cumva cu vederea. 

Dar abia apucă Hăpsânilă să-i grăiască până ce-i şi 
răspunse frate-său scurt şi răspicat: 

— Frate-frate, dar brânza-i pe bani, fârtate! 

— Of-of-ot-of, domnule dragă, se băgă între ei atunci 
Hulpăvilă care era mai şiret din născare, de-am avea noi 
brânză după cum n-avem mămăligă, bun prânz am mai 
prinzi! 

— Atunci ce-aveţi? întrebă dijmarul căruia i se puseră 
vorbele omului la inimă ca oul în cui. 

— Meşniţele aurele! răspunse el moale, după ce se 
sfătui cu ceilalți. 

— Aşaaa!!! se bucură vameşul, faceți-le vânt încoace! 
porunci el. Atunci începură ceia a se căuta şi a scoate 

meşniţelele de prin sân, din cămaşă, de prin desagă, mă 
rog care de pe unde le avea. 

— Una, două, trei... numără Haram, dar a zecea 
unde-i? îi luă el la rost. 

— Unde-i? se întrebară şi ăştia uimiţi, începând a se 
ciorovăi între ei pe seama înşelătorului, până când îi 
descâlci feciorul. 

— Eu sunt al zecelea, oameni buni! 

— Zi aşa, măi flăcău, ce ne laşi să ne batem în cap ca 
orbii la târg? se aruncară graşii cu gura la el. 

Apoi băgă Hălpăilă mâna-n trăistioară şi mai scoase-o 
meşnicioară pe care o dădu dijmarului, aşa că vama fiind 
plătită îşi putură lua urma de pe-acolo. Şi cum şi-o luară, 
întins la stăpânul lor ţintiră. Aici, hăuia casa de înţelesul 
lui Păsat vodă care juca de mama focului arşice cu Scai 
împărat. Ăsta de trecut ce era nu numai că i se tociseră toți 
spinii şi ajunsese pleşuv ca un cartof, dar îl lăsase și auzul, 
aşa că vorbea fonfăit, başca cât îl zărhăiseră bătrânetele. 

— Eşti la patru, împărate! striga cât putea mai tare 
Păsat vodă. 

— Ham şi eu vachă cu lapte! se lăuda împăratul cule- 
gând arşicele încet, una câte una. 

— Asta mie mi-ai lăsat-o? îl întrebă Păsat vodă zorin- 
du-l să-i treacă jocul. 

— Schaii mi-or vindecat-o! îl lămuri împăratul. 

— Dă-mi rândul, ureche surdă! răcni la el Păsat vodă. 

— Ham mâhnat văcuţa-n ciurdă! îl domoli ăstălalt. 
Tune-n urechile tale! îl drăcui Păsat vodă. 
Mublţam fain şi dumitale! încheie Scai împărat, 
crezând că s-a isprăvit jocul şi-i mulţumeşte vodă de câştig. 

Că, ce-i drept, avea şi de ce-i mulțumi, căci îi luase sur- 
dului, cu arşicele, locurile din şes şi-i lăsase numai dealurile. 

Când auziră de isprava stăpânului lor, începură pânte- 
coşii a sări tot într-un picior de bucurie, că li s-au întins 
câmpurile de păpuşoi şi a cânta pe toate glasurile: 


Pe cel drum îndelungat, îndelungat, îndelungat, 
Pe cel drum îndelungat, îndelungat, îndelungat, 
Merge domnul păsat cald, păsat cald, 
Merge domnul păsat cald! 
Merge domnul păsat cald! 
Şi cu doamna mămăligă, mămăligă, mămăligă, 
Și cu doamna mămăligă, mămăligă, mămăligă, 
Amândoi într-o tiligă, într-o tiligă, 
Amândoi într-o tiligă! 
Amândoi într-o tiligă! 
Stai, păsate, nu te duce, nu te duce, nu te duce, 
Stai, păsate, nu te duce, nu te duce, nu te duce, 
Că te-oi scălda-n lapte dulce-n lapte dulce, 
Că te-oi scălda-n lapte dulce! 
Că te-oi scălda-n lapte dulce! 
Te-oi tăvăli-n unt şi-n brânză-n unt şi-n brânză-n 
unt şi brânză, 
Te-oi tăvăli-n unt şi-n brânză-n unt şi-n brânză-n 
unt şi brânză, 
Să-mi pice bine la rânză, da, la rânză, da, la rânză, 
Să-mi pice bine la rânză! 
Să-mi pice bine la rânză! 

Iar scaieții numai feţe-feţe negre de vinete făcură de 
ruşinea şi frica bejeniei. Auzindu-şi slujbaşii făcând atâta 
tărăboi în nasul scaieţilor, le-o tăie Păsat vodă scurt: 

— Măi, dar ce aveți de gând? 

— Biiihne, mai jucăm un rând! se învoi Scai împărat 
gândind că-l poftise vodă. 

— Taci-taci-taci, că mai bine faci! îi repezi Păsat însă. 

Auzind vocea stăpânului, pe loc se aţinură voinicoşii 
din cântat şi se înfățişară spăşiți înaintea lui. 

— Aţi împlinit voia mea? întrebă acesta învârtoşat cum 
era după atâta frecătură cu surdul. 

— Împlinit, măria ta! îi răspunseră oamenii punând 
repede pe masă un blid mare de lut, plin-plinuţ cu 
meşniţele aurele. 

— Şi voinicul cine e? întrebă vodă. 

— Dă tuu-ntâi cu-arşicele! se trezi din nou Scai împărat. 

— Taci-taci-taci, că mai bine faci! îi strigă iar Păsat 
vodă. 

Apoi isprăvind, se întoarse către flăcău, îndemnându-l 
să vorbească. 

— Să trăieşti, măria ta! zise acesta apropiindu-se de 
scaunul domnesc, înălțat din ştiuleți de păpuşoi galben 
ca aurul, aşternut cu împletituri din pănuşi verzi, printre 
care spânzurau ciucuri lungi din mătase de porumb. 

— Să fii sănătos! îi răspunse vodă. Dar de unde vii şi 
încotro te îndrepţi? întrebă el. 

— Mărite doamne, sunt de-alde Împăratului împăra- 
ților, am cam încurcat o treabă pe la Fală împărat, dac-ai 
fi auzit luminăţia ta de el, şi am venit aici după un sfat 

şi-o vorbă bună, de-or mai fi rămas şi pentru mine din 
câte ştiu că-mparți, cu bunătate, la toată lumea. 

— Dac-am auzit de Fală împărat! E-he-he!!! 

— Ceh...? Ceh...? Ceh...? întrebă Scai împărat de mai 
multe ori şi pe mai multe glasuri. 

— Auzişi şi tu o dată! zise lehămetit vodă, de la Fală 
împărat! 

— Ceh strigi! ceh strigi! Ahud bine! fonfăi Scai împărat. 

Apoi întorcându-se Păsat vodă către fecior, îi zise cu 
bunăvoință: 

— Ne-om strădui, fii pe pace! Dar până să te străduieşti 
tu povestindu-ne, să ne străduim mai întâi toţi c-un prânz 
bun, că vorba aia: 


Pe lâng-o mâncare bună, 
Povestea mai bine sună! 


Şi pe dată dădu Păsat vodă poruncă meşterilor lui de 
bucate să croiască ceva de-ale gurii. Apoi las” că ticluiră 
ăştia un prânz, pe cinste şi pe omenie, ca viaţa să ne ţie, 
şi-ntr-un moment aşternură o masă împărătească pe care 
o-ncărcară vârf cu bucate, care mai de care mai bune şi mai 
gustoase. Dar, mai ales, au rupt gura mesenilor cu meşni- 
telele proaspăt aurite, în cuptorul cocător şi stâmpărate cu 
smântână dulce, după care au adus o oală mare, de lut, 
numai atunci trasă din gura focului, în care forfoteau lao- 
laltă sarmale cu păsat, o cogeamite şuncă de porc, chişcă 
şi sângerete. Şi se puseră oamenii mei pe mâncate! Hâlbuia 
Hâlbuilă, hărtănea Hărtănilă, hulpăvea Hulpăvilă... 

Peste toate bunătățile astea, umblau şi ulcelele cu vin ca-n 
ciur, nu alta. Şi-nainte şi-napoi, şi-nainte şi-napoi! Se îndes- 
tula şi feciorul, bea, se veselea din inimă, cu toată lumea la 
un loc, dar mai înşira şi câte o bucată din păţaniile lui. 

— Şi zici că te-a dat gata fata lui Fală împărat! râse 
Păsat vodă de el, ascultându-l. 

— M-a dat! recunoscu flăcăul ruşinat. 

— Te-a dat! Te-a dat! Te-a dat! Te-a dat! Te-a dat! Te-a 
dat! îl îngână şi-l ciufuli Scai împărat. 

— M-a dat! recunoscu iară feciorul. Dar oi face ce-oi 
putea şi-oi da-o şi eu pe ea! strigă el îndârjit la urechea 
surdului. 

— Îi da-o mai mintenaş! îi linişti Păsat Vodă. 

— Nu m-ho vrut Fală nănaş! i se plânse Scai împărat. 

— Lasă, mărite împărate, îl linişti Păsat vodă şi pe 
acesta, că destul i-a fost şi-a mai fi dat, cu vârf şi îndesat, 
Împăratul împăraţilor. 

Apoi luându-l pe fecior de-o parte, îi umplu traista cu 
meşnițele aurele şi începu a-i spune cu de-amănuntul tot 
ce are de făcut. Şi aşa-i prinseră sfaturile de iute rădăcini, 
că după ce luă bine seamă la tot ce-i grăise vodă, nu mai 
avu feciorul nici o stare, ci, multumind pentru facerea de 
bine, îşi luă rămas bun de la întreaga adunare, îşi bătu 
opincile-n pinten şi se cam mai duse de pe-acolo. Şi s-a tot 
dus şi s-a tot dus, până la curtea lui Fală împărat nu s-a 
oprit. Aici îşi întoarse sumanul pe dos, ca să nu-l cunoască 
nimeni şi se înfățişă, în chip de negustor, înaintea tronului 
împărătesc, cerând îngăduinţă ca să-şi arate marfa. 

— Meşniţele aurele! se bucurară într-un glas aceia 
când aşeză negustorul blidul de lut pe masă, dinaintea lor. 

— N-am mai mâncat meşniţele din tinereţele mele! 
zise Fală împărat cu nasul cam ridicat. 

Dar de aia tot îşi linse degetele cu care apucă întâi două, 
apoi nouă ş-apoi nouăzeci şi nouă de meşniţele aurele. 

— Nici eu! zise împărăteasa după ce se îndestulă şi ea 
cu vreo una, două, trei şi zece meşnicioare. 

— Mamă hăi şi tată hai! sări fata de-mpărat, cu nasul 
răsridicat, astea pare-ar fi păsat!!!! 

— Că-s păsat, că nu-s păsat, fata tatii, tare-s bune de 
mâncat, îi răspunse împăratul mai luând încă una şi-ncă 
două şi-alte nouăzeci şi nouă. 

— Că-s păsat, că nu-s păsat, fată hăi, tare-s bune de 
mâncat, grăi şi împărăteasa mai luând şi ea una, două, trei 
Şi zece următoare. 

— Hââi! strâmbă fata din nas. 

Dar văzându-i pe-ai ei cu ce poftă mestecă, ce-şi zise: 
„„Că-s păsat, că nu-s păsat, dacă-s bune de mâncat, ia să iau 
şi eu vreo două!“ Aşa că dându-se mai către masă, începu 
şi ea să ieie tot câte două, alte două, câte două, până goli 
blidul. Atunci scoase negustoraşul din mâneca sumanului 
un ciucălău zdravăn de păpuşoi, îl sfârni în blid şi-l umplu 
iar vârf cu meşniţele pe care punându-le dinaintea feţelor 
împărăteşti le zise: 

— Luaţi, măriile voastre, că fac eu cinste-n rândul ăsta! 

— Fac şi eu unul! piţigăi de pe undeva un scaiete care, 
se vede treaba, se ținuse de coada feciorului, năpustindu- 
se acum în barba împăratului. 

— Şi eu! tiui un altul care, bag samă, se ținuse şi el scai 
de coada flăcăiandrului, aciuindu-se amu prin poalele 
împărătesei. 

— Şi eu! chiui al treilea care se ţinuse, la fel cu ceilalţi, 
scai de flăcău, zbenguindu-se acum prin cârlionţii fetei. 

Dar cine să le aibă grija şi baiul, că feciorul avea 
treaba lui, iar ceilalți o aveau pe-a lor. Flăcăul umplu de 
câte nouăzeci şi nouă de ori câte nouăzeci şi nouă de blide 
cu meşniţele aurele, iar ăilalți le goliră de tot atâtea ori, 
ba încă şi pe-atâtea. 

În vremea asta, scaieții îşi făcură şi ei treaba lor. Tot de 
câte nouăzeci şi nouă de ori câte nouăzeci şi noua de 
împletituri urziră din barba împăratului, până pe după 
scaunul domnesc şi de pe sub poalele împărătesei până pe 
podea. lar fetei îi împletiră o coadă cât otgonul corăbiei 
lui tata Noe de groasă, pe care i-o atârnară de tavan. 

— Mamă hăi şi tată hăi, asta ce-i?!! începu turbata de 
fată a urla şi a se bate cu fundul de pământ când, 
isprăvind cu meşniţelele, se văzu prinsă în grindă şi-şi 
privi chipu-n oglindă, 


Că din mândră păunică, 
Ajunsese o purcică!! 

— Văleu! Văleu! Văleleu!!! vălelea Fală împărat din 
scaunul domnesc, unde-l legaseră scaieţii fedeleş, când 
îşi văzu şi el chipu-n oglindă, 

Că din împărat măreț, 
Ajunsese-un porc mistreţ! 

— Fată hăăăi, împărate hăăăi! începu şi împărăteasa a 
hăui când îi văzu pe amândoi arătoşi cum se-arătau. Nu 
ţi-am spus eu, dragul mamii, se-ndârji ea către odoru-şi, 
c-ai s-ajungi fată bătrână bună de căţea la stână? Ai văzut, 
mărite doamne, îi dădu şi lui grăunțe, că ţi-a pus fiică-ta 
coarne? 

— C-am văzut, că n-am văzut, dar pe tine te văd bine! 
o însurcăi-împăratul. 

— Ce vezi? la vezi!! se ținu ea înţepată. 

— Ce să văd? Ce n-ai văzut! îi răspunse împăratul, 


Că din mândră-mpărăteasă, 
Ai ajuns o porcăreasă! 


Când îi văzu aşa bine puşi la troacă, îşi întoarse 
voinicul frumos sumanul pe față, păşi către ei apăsat, cu 
opincile-n picioare și sumanul pe spinare, și le spuse: 

— Rămâneţi sănătoşi, măriile voastre şi aşa să ştiţi că 
Împăratul împăraţilor v-a fost la toți nănaş!! 

Zicând acestea, îşi luă căciula înapoi şi dând pinteni 
opincilor se întoarse la cel ce l-a trimis. lar eu mă suii 
pe-o lingură scurtă, trânte-o-n nasul cui n-ascultă, tâlcul 
vorbei din zicală: 

FALĂ GOALA, TRAISTĂ UŞOARĂ 

BASME ŞI POVEŞTI DIN PAMIR 


Cămila şi măgarul 


ODATĂ O CĂMILĂ şi un măgar au rămas în urma 
caravanei. Şi găsiră necuvântătoarele noastre o poiană 
înflorită pe care începură să pască. 

— Hai, cămilă, să ne împrietenim, zise măgarul. Vom 
putea astfel să ne scăpăm unul pe celălalt de greutatea 
încărcăturilor şi vom paşte în libertate, atâta cât vom pofii. 

Şi cămila încuviinţă. 

Zi şi noapte prietenii păscură în poiană. Nu peste 
multă vreme însă, măgarul ajunse gras şi rotund. Şi cu 
câtă plăcere se rostogolea acum pe pământ! Tot răstur- 
nându-se, sărind şi alergând, străbătu întreaga poiană. 

— Vai, prietenă cămilă, grăi odată măgarul, mă simt 
aşa, de parcă aş fi beat. Aşa poftă am să cânt! 

— Dar cum aşa ceva, prietene măgar! se sperie cămila. 
N-ai voie să cânți acum! Lasă gândurile astea. Ştii că nu 
suntem departe de drum! Să nu ne audă cei ce mână 
caravanele, că vor veni iute aici, ne vor prinde şi din nou 
ne vor obliga să cărăm poveri. 

— Inima mi se rupe de dorinţa de a cânta! mai zise 
măgarul. Nu pot răbda şi pace. Indiferent ce s-ar întâm- 
pla, eu trebuie să cânt! 

Şi ridicându-şi capul, măgarul scoase un răget asur- 
zitor. O mai făcu încă de câteva ori. Răgetul măgarului 

răsună până departe şi ajunse la urechile celor ce mânau 
o caravană. 

— Dar ce caută un măgar pe-aici? se întrebară 
oamenii. Se pare că prin apropiere nu e nici o casă. 

Şi ei îl trimiseră pe un om să caute. Acesta găsi repede 
şi măgarul şi cămila. Aşa că omul încălecă măgarul, îl 
îndreptă spre caravană, iar pe cămilă o trăgea după el, 
ținând-o de căpăstru. 

Cei cu caravana descărcară poverile din spatele 
cămilelor obosite de un drum lung şi le puseră pe spinarea 
celor doi prieteni odihniti. 

— Nu ţi-am spus oare că din cauza cântecului tău vom 
ajunge la nenorocire? Aşa s-a şi întâmplat, zise cămila 
măgarului, de-abia mişcându-şi picioarele de greutăţile 
din spate. 

Dar măgarul tăcea. Nici el nu se mişca mai repede. 
Dintr-odată se prăbuşi în colbul drumului, începu să sc 
tăvălească şi îşi aruncă încărcătura din spate. Și oamenii 
începură să-l lovească, dar el se prefăcu bolnav şi nu vru 
să se ridice. 

— Se pare că s-a îmbolnăvit sărmanul măgar, ziseră oa- 
menii. Nu trebuie să întârziem cu caravana din pricina lui. 

Şi îl urcară pe măgar pe cocoaşa cămilei, deasupra 
încărcăturii. lar măgarul era foarte mulţumit acum. 

Tocmai atunci caravana trecea pe o potecă îngustă de 
munte, pe marginea unei prăpăstii adânci de mii de săbii. 
Ridicând capul, cămila zise: 

— Hei, măgar! Acum sunt şi eu ca beată. Aşa poftă am 
să joc! Ce-ai de zis? 

— Oare e timpul să joci? se sperie măgarul. Lasă 
gândurile astea acum. 

— Mi-am adus aminte de cântecul tău şi sufletul mi se 
topeşte de pofta de a juca, zise cămila şi, pornind să joace, 
se schimbă de pe un picior pe altul, înfocat. 

Măgarul se prăbuşi de pe cămilă, se izbi de marginea 
prăpastie şi zbură în gol. 


Prințul şi pasărea Simorgh 


A FOST ODATĂ ca niciodată un şah şi acest şah 
avea un fecior. Crescu feciorul şi într-o zi şahul îi zise: 

— Am să te însor! 

— Singur am să-mi găsesc nevastă, răspunse feciorul. 
N-am nevoie de nevastă aleasă de altcineva. 

— Atunci du-te şi te însoară cu aceea care îţi va plăcea, 
îi zise şahul. Am avuţie destulă cu care să vă înzestrez. 

— Dar n-am nevoie de avuţie, îi zise feciorul. 

— Cum doreşti! 

— Binecuvântează-mă şi voi pleca! 

Şi şahul îi dădu binecuvântarea şi feciorul porni la 
drum. Merse ce merse, ajunse într-un oraş, se învârti 
încoace şi încolo, dar nu-şi găsi nicăieri un adăpost. Se 
opri într-un loc şi acolo văzu o bătrână. Tânărul îi zise: 

— Băbuţo, adăposteşte-mă şi pe mine! 

— N-am unde, îi răspunse bătrâna. 

— Atunci dă-mi ceva de mâncare, se rugă el. 

— N-am nici eu cu ce trăi. 

Şi prinţul îi dădu bani, bătrâna se duse la bazar, 
cumpără un aşternut, un ceaun, o ceaşcă, ceai, grăsime şi 
le aduse acasă. Se însera. Prinţul întrebă: 

— De ce în acest oraş jumătate din oameni plânge iar 
jumătate râde? 

— Hei, fiule! răspunse bătrâna. În acest oraş s-a ivit un 
balaur care a omorât aproape toți tinerii. 

Şi prințul mai întrebă: 

— Dar unde se află acest balaur? 

— Dincolo de oraş e un lac, acolo își are culcuşul. Şi 
mâncarea balaurului, pe zi, e o fată şi un băiat. Astă seară 
e rândul fetei şahului şi a feciorului vizirului. 

— Băbuţo, îi zise prinţul, mă duc să omor balaurul. 
Nimeni nu-l poate omori. 

Eu plec! 

— Cum crezi, îi zise bătrâna. 

Şi la mijlocul nopții se duse prinţul la lac şi ce văzu — 
fiica şahului şi feciorul vizirului erau legaţi şi aşteptau pe 
mal. Atunci prințul zise: 

— Hei, prinţesă, nu-ţi fie teamă, cu ajutorul cerului am 
să omor balaurul. 

— Vezi-ţi de drum, prinţe, îi spuse fata, că poate să se 
ivească balaurul şi să te mănânce. 

Dar prințul mai zise: 

— Cât eşti de neîncrezătoare! Fie ca sufletul să ţi se 
liniştească, numai să ai grijă să reuşeşti! 

— Apoi noi stăm aici nu că am fi dorit, ne-au adus cu 
sila şi ne-au legat, îi spuse prinţesa. 

— Poate dă cerul să te scap! zise el. 

— Tu ştii cum e mai bine. 

Prinţul o dezlegă pe prințesă şi apoi se aşezară unul 
lângă altul. 

— Prinde-te de mijlocul meu cât poţi mai strâns, zise 
prinţul, iar când vine balaurul, să nu te mişti. 

— Prea bine, răspunse ea. 

Trecu o vreme şi din apă se ivi balaurul. Prințul apucă 
sabia şi o puse de-a lungul piciorului. Balaurul deschise 
larg gura şi îi înghiţi pe prinţ, pe prinţesă şi pe feciorul 
vizirului. Şi astfel ei ajunseră în burta balaurului, dar 
sabia deja îl tăiase în două. Jumătate de balaur căzu spre 
răsărit, iar cealaltă jumătate spre apus. 

Prinţul se ridică. Era tot numai sânge. Îşi aruncă 
veşmintele de pe el şi îmbrăcă altele. Apoi tăie capul 
balaurului, îl puse în vârful săbiei şi îl aruncă într-un dud. 
Din pielea balaurului tăie o bucată ca să-şi facă teacă 
pentru cuţit. După aceea o lăsă pe prințesă să plece. 

Şi prinţesa ajunse la porţile palatului împărătesc şi 
începu să bată. Şahul îi zise: 

— Nemernico! De ce ai fugit? 

— N-am fugit, tată, răspunse prinţesa. Un om a omorât 
balaurul. 

— Nu minţi, îi strigă mâniat şahul. 

— E aşa cum îţi spun. Un om a omorât balaurul. 

Atunci şahul ieşi şi îi grăi prințesei: 

— Intră în palat cât mai eşti încă vie, până nu se iveşte 
balaurul să nimicească totul. 

Dar fata o ţinea una şi bună: 

— "Tată, doar a omorât balaurul. 

Şi şahul luă armele şi se aşeză să pândească balaurul 
la uşă. Se lumină de ziuă şi tot nu veni. Atunci trimise 
oameni, poruncindu-le: 

— Duceţi-vă, uitaţi-vă ce s-a făcut cu balaurul. Azi 
noapte a venit prinţesa şi mi-a spus că cineva l-a omorât. 

Oamenii se duseră şi ce văzură — balaurul era întins la 
pământ, iar capul, tăiat, atârna într-un copac. Şi îi aduseră 
şahului vestea: 

— Slăvite şah! Răsplăteşte-ne pentru vestea bună — 
cineva a omorât balaurul! 

Aşa că şahul trimise după crainici şi le porunci: 

— Vestiţi să se adune toată suflarea — de la şapte la 
şaptezeci de ani! E sărbătoare! 

Şi crainicii strigară: 

— Adunaţi-vă cu toții, de la şapte la şaptezeci de ani! 
Şahul face sărbătoare! 

Oamenii se adunară. În piaţa mare începu veselia şi 
întrecerile. Atunci şahul grăi: 

— Mă bucur pentru voi! Cineva a omorât balaurul. 

lar oamenii se bucurară nespus. 

— Mulţumim cerului că am scăpat de această năpastă! 

Dar şahul îi mai vesti pe supuşii săi: 

— Fie ca acela care a omorât balaurul, să iasă în mijloc 
ca să i-o dau de nevastă pe prinţesă. 

Şi din mulţime păşi un om. 

— Eu l-am omorât! zise el. 

Dar mai zise şi un altul: 

— Ba eu l-am omorât! 

Atunci şahul se mânie: 

— Nu, nu pot îngădui aşa ceva. Fie ca cel care, cu 
adevărat l-a răpus, să-mi dovedească! 

Şi acei bărbaţi se duseră, îşi mânjiră săbiile în sângele 
balaurului şi se întoarseră. 

— Doară noi l-am omorât. 

Însă şahul, neîncrezător, mai grăi: 

— Nu e cu putinţă. Cel care va izbuti să ridice capul 
balaurului cu o mână şi să-l azvârle în dud, acela o va lua 
de nevastă pe prinţesă. 

Şi nimeni n-avu puterea nici măcar să urnească capul 
balaurului. Dar atunci prinţesa zise: 

— Tată, omul care a omorât balaurul are o dovadă. 

— Ce fel de dovadă? întrebă gabul. 

— Omul acela, răspunse prinţesa, a tăiat din pielea 
balaurului o bucată ca să-şi coasă teacă pentru cuțit. 

— Dar unde a plecat el? 

— S-a dus acasă la bătrână, răspunse prinţesa. 

Iar şahul trimise oameni. 

— Plecaţi şi vedeţi este cineva acasă la bătrână sau nu? 

Oamenii se duseră şi îl găsiră acolo pe prinţ. Ei îi ziseră: 

— Prinţe! Şahul ne-a trimis după tine. 

El se ridică şi plecă la şah. Când ajunse, dădu bineţe. 
Îl întrebă şahul: f 

— Omule, de unde ai venit prin aceste locuri? Incotro 
ţi-e drumul? 

— Colind lumea, răspunse prinţul. 

— Printe, îl întrebă şahul, tu ai omorât balaurul? 

— Da, Măria Ta! 

— De l-ai omorât tu, dovedeşte! 

ŞI prinţul scoase la lumină acea bucată de piele pe care 
o tăiase de la balaur. 

— Iată dovada! grăi el. 

Atunci şahul spuse în faţa tuturor: 

— Prinţe! Primeşte-o pe fiica mea drept nevastă. 

Dar în acest oraş prinţul avea un frate de cruce. Aşa 
că se duse la acesta şi îi zise: 

— Fratele meu, am să sădesc aici o salcie plângătoare 
şi am să plec. Dacă frunzele se vor îngălbeni şi vor începe 
să cadă, porneşte în căutarea mea, să afli ce mi s-a 
întâmplat. 

__ Sădi prinţul salcia plângătoare şi se pregăti de drum. 
li mai zise fratelui de cruce: 

— Rămas bun! Eu plec şi nu cumva să uiti! 

Şi plecă. Undeva, într-o câmpie, i se făcu foame. Iar 
acolo era un platan, iar sub platan, un izvor. Se apropie, 
se aşeză lângă izvor, bău apă. Apoi se culcă la umbră şi 
adormi. Când se trezi, ce auzi — dintre frunzele platanului 
răzbăteau glasuri. Când se uită, văzu puii păsării Simorgh. 
Se miră prințul — de ce se plângeau ei? Căzu pe gânduri — 
ce taină ar putea avea ei? Când se uită pe pământ, dădu 
cu ochii de un şarpe pe care îl omori cu o lovitură de sabie. 
Iar în acel timp pasărea Simorgh era tocmai pe muntele 
Kaf. Dar pasărea deja auzise plânsetele puilor, luă de 
acolo o piatră de moară şi se întoarse. Când îşi aţinti 
privirile în jos, văzu că sub platan se află un om. Se gândi 
pasărea — „Uite că mi-am găsit duşmanul căutat! În fiecare 
an mi-a omorât puii. Arunc piatra de moară şi-l omor“, 
însă puii strigară: 

— Mamă! Omul acesta ne-a salvat de la moarte, altfel 
ne-ar fi omorât şarpele. 

Simorgh duse piatra şi o aruncă mai departe, se 
întoarse şi văzu şarpele mort. ÎL întrebă pe print: 

— Omule, tu ai omorât şarpele? 

— Da, Simorgh! 

— Şi ce ţi-ai dori? 

— Îmi caut nevastă, răspunse prinţul, arată-mi unde 
este ea. Alte dorinţe nu mai am. 

— Nevasta ta se află într-o grădină. 

— Dar unde este această grădină? 

— Am să-ţi arăt, îi zise Simorgh. 

Şi îi mai zise: 

— Ia unul din puii mei şi porniţi, el îţi va da ajutor. 

— N-am nevoie de ajutorul lui, se împotrivi prinţul. 

Dar Simorgh îl chemă: 

— Vino şi urcă-te pe aripile mele. 

Prinţul se urcă pe aripile păsării Simorgh, pasărea se 
înălță şi zbură până ajunse în grădina lui peri . Atunci 
pasărea îi zise prinţului: 

— Aşează-te aici. Peri va ieşi să se plimbe în grădină. 

Prinţul se aşeză pe marginea unui pârâiaș. 

Într-adevăr peri ieşi din casă şi ce văzu — un tânăr era 
aşezat pe marginea pârâiaşului. Ea se apropie şi întrebă: 

— Omule, cum de te-ai ivit aici? Pleacă, că va veni 
divul şi te va mânca. 


* Peri — în mitologia persană, ființă feminină (supranaturală sau 
nu) foarte frumoasă şi binevoitoare. 


64 


— Dar eu n-am treabă cu divul, răspunse prinţul. Am 
venit să te văd pe tine. Acum, că te-am văzut, divul mă 
poate şi mânca. Nici o nenorocire nu va fi. 

lar peri îi mai zise: 

— Diwvul e foarte puternic, n-ai cum să-l birui. 

— Dar unde a plecat? 

— S-a dus la vânătoare, se întoarce pe dată, răspunse peri. 

— Pe ce drum se întoarce? întrebă prinţul. 

— Pe acesta. 

Şi prințul plecă, apoi se aşeză în calea divului. lată că 
divul sosi, simți miros de om şi urlă: 

— Slavă cerului, şi-aşa am ajuns un slăbănog. Mănânc 
acum omul şi mai capăt puteri. 

Prinţul îl auzi, de aceea îi strigă: 

— Hei, div hain! Oricât ai fi de puternic, eu tot mă lupt 
cu tine! 

— Îndrăzneşte! urlă iarăşi divul. 

— Tu eşti div, iar eu om, aşa că începe tu, loveşte! 
După aceea va fi rândul meu şi voi lovi şi eu. 

— Dacă voi lovi eu, se lăudă divul, ai să te prefaci în 
pulbere. 

— Rămâne de văzut, răspunse prinţul plin de mândrie. 

Aşa se făcu că divul atacă primul, se aruncă asupra 
prințului, iar acesta îl apucă de încheietura mâinii şi îi luă 
ghioaga. Veni rândul prinţului. lar acesta îi strigă: 

— Div blestemat! Ţi-a trecut rândul, aşa că fii gata. 

— Omule, dacă tu mi-ai putut ține piept, cum n-aş 
putea face şi eu acelaşi lucru? 

Iar prinţul trase sabia din teacă, se aruncă înainte, îl 
lovi pe div şi îi reteză capul. Apoi apucă leşul de un 
picior, îl târî şi îl azvârli hăt departe. Se întoarse mai 
târziu la peri. 

— Bravo, prinţe! îi zise peri. 

Şi ea luă o basma, şterse cu ea faţa prințului şi grăi: 

— Vino, prinţe, şi aşază-te aici. 

După ce se aşeză, prințul o rugă: 

— Fierbe-mi un ceai. 

— Ceaiul e gata, răspunse peri. 

Şi după ce mai tăifăsuiră bând ceaşca cu ceai, prințul se 
gândi: „Slavă cerului că mi-am găsit aleasa“. De aceea zise: 

— Peri, hai să mergem în țara tatălui meu. 

— Cum crezi de cuviinţă, răspunse peri. Eu am să te 
însoțesc oriunde te vei îndrepta. 

Şi prințul aruncă şaua pe cal. 

— Încalecă şi vom porni, zise el. 

Şi plecară spre ţara tatălui. Ajunseră, se opriră sub 
platan, acolo ridicară cortul şi înnoptară. Dimineaţa luară 
un pui de la Simorgh, se aşezară pe aripile lui şi porniră 
mai departe. Ajunseră în cetatea şahului acelei țări, unde 
prinţul omorâse balaurul. 

Şahul porunci: l 

— S-a întors prințul. Aflaţi dacă doreşte să rămână la 
noi sau dacă se duce în țara tatălui său. 

Dar veni şi prinţesa şi îl întrebă: 

— Prinţe, rămâi aici sau te duci în țara tatălui tău? Pe 
mine mă iei de nevastă? 

— Mă duc în ţara mea, răspuns prințul. lar de nevastă 
o voi lua pe peri. 

— Ne-ai făcut mult bine, mai zise fata şahului. Spune 
acum, care îţi este dorinţa? 

— N-am nici o dorință, răspunse prințul. 

Auzind, prinţesa se duse la şah şi-i dădu acest răspuns: 

— Tată, iată ce-a zis prinţul: „Eu mă duc în ţara mea, 
ce să fac aici?“ 

Iar şahul îi făcu daruri bogate şi grăi: 

— Prinţe, bucură-te sănătos de darurile ce ţi le-am 
făcut! 

— Slăvite şah! răspunse prinţul. Eu n-am nevoie de 
aceste bogății, eu am făcut doar o faptă bună. 

— Atunci aceste bogății sunt doar un mic dar. 

— Prea bine, Slăvite, încuviinţă prinţul. 

Astfel prinţul şi peri se urcară pe cai, luară cu ei darurile 
şi împreună porniră spre casă. Aşa ajunseră şi în ţara lui. 
Dar înainte de a-i atinge fruntariile îl vestiră pe şah: 

— Mărite şah! S-a întors prinţul! 

— Unde e feciorul meu? întrebă acesta. 

— Aşteaptă la porți, răspunseră cei întrebaţi. 

Iar şahul se ridică, ieşi la porţi, îl conduse în palat şi 
grăi: 

— Slavă cerului că am un fecior destoinic şi care şi-a 
luat de nevastă o fată vrednică de el. 

Şi şahul îi făcu feciorului o nuntă atât de bogată, încât 
nimeni nu-şi aduce aminte să mai fi fost alta la fel. 

Mîrza-Mamud 


ÎN VREMURI TARE îndepărtate trăia un tânăr pe 
nume Mîrza-Mamud. Şi pornind el să rătăcească prin 
lume ajunse într-o pădure unde îşi făcu o colibă şi rămase 
să stea în ea. În fiecare zi el se ducea la vânătoare, prindea 
animale sălbatice şi cu ele îşi potolea foamea. 

Şi iată că, într-o bună zi, întâlni o vulpe. „S-o ochesc, 
se gândi Mîrza-Mamud, îi jupoi blana, căci îmi va fi de 
folos — am să-mi şterg picioarele pe ea!“ 

— Nu mă omori, Mîrza-Mamud, se rugă vulpea, cândva 
poate am să-ţi fiu de folos. la-mă cu tine şi-ţi voi păzi coliba. 

Și Miîrza-Mamud n-o omori — o luă cu el acasă. lar în 
acea zi vână două sălbăticiuni. Una o dădu vulpii, pe cea 
de a doua o mâncă el. În ziua ce urmă, vulpea porni şi ea 
prin pădure şi acolo întâlni un lup. 

— Vulpe, hai să te mănânc, îi zise lupul. 

— Acum ai să mă înghiţi, dar mai târziu ce-ai să faci? 
îi vorbi vulpea. Că doar ai să flămânzeşti iarăşi. Hai mai 
bine să mergem la coliba lui Mirza-Mamud. EI îţi va 
aduce în fiecare zi o sălbăticiune vânată. 

Și lupul se învoi şi ajunseră la Mîrza-Mamud care în 
acea zi vânase trei cerbi. Când sosi şi el acasă văzu că lupul 
se aciuase pe lângă colibă, îi hrăni pe toţi şi se culcară. 
Dimineaţa, Miîrza-Mamud porni după obicei la vânătoare, 
pe când vulpea din nou rătăci prin pădure. Dar cine îi ieşi 
în întâmpinare — un urs. O prinse ursul în labă şi îi zise: 

— Am să te mănânc! 

— Ei Şi, n-ai decât! Tot n-ai să te saturi cu mine! Mai 
bine hai să mergem la Mîrza-Mamud şi îţi va da el de 
mâncare destul. 

— Bine, să mergem, şi dacă ai să mă păcăleşti, tot am 
să te mănânc, mai zise ursul. 

lar în acea zi Mîrza-Mamud izbuti să vâneze patru 
cerbi. „Dar ce e asta, se gândi el, s-au înmulţit cei de-aca- 
să?“ Când sosi la colibă văzu că mai era şi un urs. Şi le 
dădu la toţi de mâncare. Dimineaţa, Mîrza-Mamud iarăşi 
porni să vâneze, iar vulpea să rătăcească prin pădure. fi 
ieşi înainte de data asta o panteră şi i se aruncă în spate. 

— Te voi mânca, răcni pantera. 

— Mare lucru pentru tine că mă vei mânca, îi zise 
vulpea, mai bine hai la coliba lui Mîrza-Mamud. El ne dă 
de mâncare şi mie şi lupului şi ursului. Îţi va da şi tie. 

— Aşa să fie, se învoi pantera, hai să mergem! 

Ajunseră acasă. In acea zi Mîrza-Mamud vână cinci 
gazele. „Se vede treaba că s-a mai ivit careva la mine 
acasă“, se gândi el. 

Sosi şi el şi, într-adevăr, înăuntru era şi pantera. Le 
împărți la toți mâncare, se săturară şi se culcară. 

Dimineaţa, vulpea iarăşi plecă prin pădure. Îi apăru în 
faţa ochilor pasărea Simorgh. Se repezi la vulpe. Îşi 
înfipse ghearele în ea şi zise: 

— Vulpe, am să te mănânc! 

— Nu mă mânca, se rugă vulpea, mai bine să mergem 
la Mîrza-Mamud. El le dă la toţi de mâncare — şi mie, şi 
lupului, şi ursului şi panterei şi se va găsi o bucată şi 
pentru tine! 

— Atunci, să mergem, se învoi Simorgh. 

lar în acea zi Mîrza-Mamud vână doi cerbi şi patru 
gazele. „Nu cumva s-a mai ivit cineva la coliba mea?“ se 
minună Mîrza-Mamud auzind mare zarvă înăuntru. Veni 
acasă şi pasărea Simorgh îi zbură în întâmpinare. Mâncarea 
ajunse pentru toți, ei se săturară şi se culcară. Dimineaţa, 
când Mîrza-Mamud plecă la vânătoare, vulpea zise: 

— La urma-urmelor, Mîrza-Mamud nu e sluga noastră. 
De cât timp ne dă el de mâncare? Trebuie să-l ajutăm şi 
noi cu ceva. 

— Desigur, trebuie, strigară sălbăticiunile, dar nu ştim 
cum! 

— Eu ştiu, le mai zise vulpea, hai să-i găsim o nevastă! 

— Da, da, încuviinţară sălbăticiunile. Hai să pornim în 
țara Cin-Macin şi s-o luăm pe fata padişahului pentru 
Miîrza-Mamud. 

— Desigur, desigur! 

Hotărâră că spre Cin-Macin pornesc vulpea, lupul, 
ursul şi pasărea Simorgh, iar pantera să rămână să 
păzească coliba. 

Şi porniră. Drumul trecea peste un lac mare. Pasărea 
Simorgh o luă pe vulpe în gheare şi trecu lacul, iar lupul 
şi ursul o luară pe mal la fugă. După ce se întâlniră de cea- 
laltă parte a lacului, porniră mai departe. Dar ce văzură — 
un țăran ara ogorul. Când privirea ţăranului căzu pe sălbă- 
ticiuni, acesta se cutremură şi o luă la sănătoasă. Şi boii 
se înspăimântară, se smulseră din jug şi ia-i de unde nu-s. 

— Hai că mă înjug eu, zise vulpea lupului şi ursului, 
am să ar eu. Lumea se va minuna, toți se vor grăbi să vină 

să privească minunea. Atunci printre ei se va afla şi fata 
padişahului. Când se va ivi, pasărea Simorgh o va prinde 
în gheare şi îşi va lua zborul, iar noi ne întoarcem! 

Intocmai şi făcură. Lumea veni în fugă să privească 
vulpea, lupul şi ursul la arat. Află şi fata padişahului acest 
lucru. Alergă şi ea şi se grăbi să privească ce minune se 
întâmplă acolo. Vulpea o văzu şi strigă păsării Simorgh: 

— Uite-o! Înhaţ-o repede! 

Pasărea se repezi la fată, o luă în gheare şi se ridică în 
ceruri. Sălbăticiunile lăsară şi ele plugul şi pe-aici ţi-e 
drumul! Ţipătul se înălță din piepturile celor de faţă. „Au 
luat-o pe fata padişahului! Au dus-o!“ Şi se grăbiră să-l 
vestească pe padişah. 

Îar în acea vreme sălbăticiunile o aduseră pe fată la 
coliba lui Mîrza-Mamud. Şi tot în acea zi tânărul vână 
şapte gazele. „Se vede că din nou a mai venit cineva la 
mine“, se gândi Miîrza-Mamud. Veni acasă, iar sălbăui- 
ciunile îi fugiră în întâmpinare, jucară înaintea lui, se 
bucurară! Le împărţi vânatul şi îi mai rămase două gazele. 

— Partea cui a mai rămas? întrebă Mîrza-Mamud. 

Dar el intră în colibă, iar acolo şedea o fată frumoasă 
precum luna! Mîrza-Mamud şi Golizar — fiindcă aşa o 
chema pe fata padişahului — pe dată se plăcură. Se 
însurară şi trăiră fericiți. 

Să-i lăsăm pe ei să se bucure, iar noi să vedem ce face 
padişahul. 

Chemă el toate bătrânele ghicitoare şi le porunci să 
afle unde se găseşte fata. Cu toatele cercetară ramalul şi 
nu văzură nimic. 

— Oare sunt toate ghicitoarele de față? se interesă 
padişahul. 

— Nu, îi răspunseră, a mai rămas una, ea locuieşte în 
ținutul în care trăiesc împletitorii de coşuri şi țesătorii de site. 

— Chemaţi-o aici! porunci padişahul. 

Veni bătrâna ghicitoare, cercetă ramalul şi zise: 

— Fata ta e la Mîrza-Mamud, într-o pădure îndepărtată! 

— Bine, bătrânico, zise padişahul, dacă tu mi-o aduci 
înapoi, atunci am să-ți dau atâta aur, pe cât ţi-e greutatea! 

— Întocmai voi face, se învoi bătrâna. Am să încerc. 

Şi luă bătrâna o oală încăpătoare de lut, aşternu 
înăuntrul ei desene sclipitoare, îi mai legă la gură o băşică 
de bou, apoi îi dădu drumul pe apă, se aşeză deasupra şi 
pluti. In locul lopeţilor folosi un şarpe uriaş. 

Şi în acest fel trecu bătrâna lacul, ajunse la malul 
celălalt, ascunse oala într-un tufiş şi se îndreptă spre 
coliba lui Mirza-Mamud. lar Golizar, in acel timp, era 
afară lângă colibă. 

— Nu te apropia de mine, îi strigă Golizar când dădu 
cu ochii de oaspetele nepoftit, mie nu-mi plac bătrânele! 

— Fie-ţi milă de mine, se văicări bătrâna, am plecat cu 
pelerinii, am rămas în urmă fiindcă n-am putut ţine pasul 
cu ei şi m-am rătăcit. Găzduieşte-mă până ce ei se vor 
întoarce. 

— Pleacă, pleacă mai departe, îi tot striga Golizar, am 
în preajmă sălbăticiuni, te vor sfâşia! 

Bătrâna ieşi în drum, se aşeză şi începu să aştepte 
întoarcerea lui Mîrza-Mamud. lar acesta se întoarse de la 
vânătoare şi ce văzu — în drum stă şi plânge o bătrâna. 

— Ce s-a întâmplat, de ce plângi? o întrebă el pe 
bătrâna. 

— Uite că am rămas în urmă de ai mei, m-am rătăcit în 
pădure, m-am dus la tine acasă, iar nevasta ta m-a 
alungat! se văită bătrâna. 

— Hai cu mine, nu-ţi fie teamă, îi zise Mîrza-Mamud, 
vei sta la mine atât cât vei dori! 

Veniră acasă şi Mirza-Mamud îi zise lui Golizar: 

— Să stea la noi bătrâna, n-o să fie nici o pagubă. 

— Ne va aduce necazuri, răspunse Golizar, ai grijă să 
nu-ţi pară rău mai târziu! Dar dacă tu doreşti, n-are decât 
să rămână! 

Şi bătrâna rămase la Mirza-Mamud. Dis-de-dimineaţă 
ea se sculă, făcu ordine în colibă, pregăti de mâncare, le 
împărți la toţi şi începu să fiarbă oalele pentru prânz. 
Mirza-Mamud plecă la vânătoare, iar Golizar rămase 
acasă. Atâtea istorii şi întâmplări îi povesti bătrâna fetei, 
încât îi subjugă inima. Spălă bătrâna toate rufele, după 
care îi zise lui Golizar: 

— Hai cu mine la marginea lacului să clătim rufele, 
fata babei, mi-e urât să mă duc singură! 

Şi Golizar se duse cu bătrâna. Dar cum ajunseră acolo, 
bătrâna scoase oala şi-i strigă lui Golizar: 

— Vino, fata babei, vino repede! Aici în groapă 
străluceşte ceva. Nu ştiu, e aur, e argint? Tu eşti fată de 
padişah, tu te pricepi mai bine! 

Fugi Golizar la bătrâna şi văzu că, într-adevăr, pe fund 
străluceşte ceva. Ea nu înţelese că nu era o groapă, ci o 
oală nespus de mare. Se aplecă, vâri capul înăuntru, iar 

bătrâna o apucă de picioare şi o răsturnă în oală. Ca şi la 
venire, bătrâna legă băşica şi dădu oala pe apă, se urcă ea 
însăşi deasupra şi pluti spre casă. leşi la celălalt mal, iar 
acolo o aştepta padişahul împreună cu ai săi curteni. 

— Ti-am adus fata, îi zise bătrâna. 

Se bucură padişahul, chemă vistiernicul şi îi porunci 
acestuia să-i dea bătrânei atâta aur pe cât îi e greutatea. 

Să-l lăsăm pe padişah să se bucure şi să vedem ce face 
bietul Mîrza-Mamud. 

În acea zi el vână şase cerbi. „Se vede că a venit lume 
la mine acasă“, se gândi Mîrza-Mamud simțind ceva. 
Când ajunse la colibă, Golizar nicăieri. Sălbăticiunile 
stăteau abătute şi nu putură povesti nimic. Atunci vulpea 
îi zise păsării Simorgh: 

— Hai s-o aducem înapoi pe Golizar! Şi o să facem 
astfel: tu mă cobori pe acoperișul palatului ei, te duci la 
fereastră, fata te va recunoaşte şi va ieşi pe balcon. O 
înhaţi, apoi mă iei şi pe mine şi zbori înapoi. 

Pasărea Simorgh se învoi, o luă pe vulpe şi zbură în 
Cin-Macin. 

Dar ce să mai lungim povestea! În chiar aceeași seară 
o aduseră pe Golizar la Mîrza-Mamud. Se bucurară 
amândoi, se aruncă unul la pieptul celuilalt. lar padişahul 
bătu toba primejdiei, chemă oastea şi porni război 
împotriva lui Mirza-Mamud. Dimineaţa, Mirza-Mamud 
şi toate sălbăticiunile văzură o oaste mare. Oşteni, cât 
frunză şi iarbă, şi se apropiau de ei. 

— Eu ştiu ce e de făcut, strigă vulpea. Mergem pe dată 
în pădure şi chemăm aici toate vulpile, toți lupii şi urşii, 

toate panterele şi păsările codrului. Atunci vom fi în stare 
să izgonim oastea padişahului! 

Se duseră și chemară toate vieţuitoarele pădurii. 
Stelele de pe cer se pot număra, dar toate sălbăticiunile 
adunate acolo nu fu cu putinţă să fie numărate! Şi oştenii 
le văzură. Spaima lor n-avu margini. Dar încotro să fugă? 
Că doar era greu să se bată cu păsările care le ciuguleau 
ochii, cu urşii care le rupeau oasele, cu lupii care le 
sfâșiau măruntaiele. Aşa că nici unul nu rămase cu viaţă. 

Află padişahul de această ispravă şi hotărî: „N-are rost 
să te baţi cu Mîrza-Mamud. Oare merită să-mi prăpădesc 
oastea fără rost?“ Şi încetă să mai poarte război cu sălbă- 
ticiunile ce-l slujeau pe Mîrza-Mamud cu-atâta credință. 

Şi astfel Mîrza-Mamud şi Golizar şi-au îndeplinit 
dorinţa lor, iar noi am ajuns la capătul poveştii 


Pasărea de aur 


TRĂIA ODATĂ UN OM sărac care n-avea pe 
lume decât un singur fiu şi pe nimeni altcineva. Iar avuţie 
— doar un câine şi o pisică. Şi îşi duceau cu toții viața de 
azi pe mâine. Într-o seară, săracul îi zise fiului: | 

— Fiule, eu sunt bătrân şi bolnav. Nu peste mult am să 
mor. Vreau să-ţi spun taina mea. Demult, când eram tânăr, 
am săpat în curte un bazin pentru păstrarea apei. Şi 
dintr-odată lopata a dat de ceva tare. Am săpat şi mai jos 
şi am găsit un cufăraş de fier. Cufăraşul era încuiat şi 


“cheia atârna de lacăt. Am smuls cheia, dar n-am desfăcut 

lacătul. Mă hotărâsem să mai aştept. Mă gândeam la ziua 
când, poate, va fi cea mai grea din viaţă. Şi iată că mi-a 
fost dat să trăiesc până la bătrâneţe şi să nu mă folosesc 
de comoară. Acum doresc să ţi-o dau ţie. 

Şi tatăl cotrobăi sub căpătâi, scoase cheia şi i-o dădu 
fiului. 

— Mâine dimineaţă sapă în curte, la dreapta de bazin, 
găseşte cufăraşul şi scoate comoara. 

Dis-de-dimineaţă, fiul luă lopata, se duse la bazin şi 
începu să sape. Câinele şi pisica veniră şi îi ajutară tână- 
rului, scormonind pământul cu labele. Până la urmă 
tânărul dădu de cufăraş, încercă să-l tragă afară, apucân- 
du-l de mânerul fixat de capac, dar nu izbuti. Parcă avea 
rădăcini înfipte în pământ. Atunci vâri cheia în lacăt şi 
descuie cufăraşul. Pe dată capacul cufăraşului se deschise, 
de-ai fi zis că fusese împins de arcuri şi dinăuntru se ridică 
un şarpe mare. Dar ridică şi tânărul lopata ca să iovească 
şarpele. Câinele şi pisica erau gata să se arunce şi ele 
asupra şarpelui ca să-şi apere stăpânul, dar şarpele şuieră: 

— Linişte! Pentru că tu m-ai eliberat din robie, am să 
te răsplătesc cu dărnicie! Pe fundul cufăraşului ai să 
găseşti o pasăre mică de aur. la-o, înveleşte-o în şapte 
straturi de vată şi ascunde-o sub pernă. Când vei avea 
vreo dorinţă, scoate pasărea, aşaz-o în palmă şi cere-i tot 
ce pofteşti. Pasărea va bătea din aripi şi pe dată dorinţa 
îti va fi îndeplinită. 

Spunând aceasta, şarpele se târî cu repeziciune şi dis- 
păru. Tânărul se uită pe fundul cufăraşului şi, într-adevăr, 
găsi acolo pasărea de aur. O luă, o aşeză în palmă şi grăi: 

— Insănătoşeşte-l pe tatăl meu, iar casa noastră cea 
veche fă-o nouă! 

Pasărea bătu din aripi şi străluci orbitor. Tânărul aco- 
peri repede pasărea cu poala halatului şi fugi spre casă. Pe 
locul casei celei vechi el văzu una nouă, frumoasă şi lumi- 
noasă, iar tatăl era deja aşezat în pridvor, sănătos şi vesel. 

Şi iarăşi tânărul îşi puse pasărea în palmă şi grăi: 

— Fă-l pe câinele meu atât de iute, încât să izbutească 
să alerge precum vântul, iar pisicii dă-i o asemenea 
agerime a vederii, încât ea să vadă tot ceea ce e ascuns! 

Tânărul intră apoi în casă şi îi porunci pisicii să 
găsească şi să aducă nişte vată. Cât ai clipi, pisica găsi 
vata și o aduse stăpânului. Acesta înveli pasărea în şapte 
straturi de vată şi o ascunse sub pernă. 

— Tu, câinele meu, aleargă acum şi caută palatul 
padişahului, îi porunci tânărul. 

ŞI cât se uită prin casa cea nouă, câinele se şi întoarse 
îndeplinind porunca. Atunci îi zise tânărul tatălui: 

— Incalecă pe câine şi el te va duce până la palatul 
padişahului. Intri la padişah şi o pețeşti pe prinţesă pentru 
mine! 

— Nu ţi-e bine, fiule? De ce să te însori cu fata 
padişahului? se miră tatăl. 

Dar feciorul stărui: 

— Eu vreau să mă însor cu prinţesa! Du-te la padişah 
şi spune-i: „Fiul meu îţi va da în schimb tot ceea ce vei 
pofti!“ 

Nimic nu era de făcut, tatăl încălecă pe câine şi într-o 
clipită ajunse la palat. lar padişahul avea un astfel de 

obicei că, oricine venea s-o peţească pe prințesă, era 
nevoit să ia mătura şi să măture la uşi. Deci luă şi bătrânul 
mătura. Pe dată îi dădură de veste padişahului că un sărac, 
un om oarecare, venise să o peţească pe prinţesă. 

— Cum? strigă padişahul. Cum de a avut îndrăzneala? 
Pentru această obrăznicie, la ştreang cu el! 

ÎI prinseră pe bătrân, iar el tot striga: 

— Spuneţi-i padişahului că feciorul meu îi va da pentru 
fată tot ce va pofti! 

Văzând necazul întâmplat stăpânului, câinele scoase 
un urlet şi se grăbi spre fecior. lar feciorul scoase pasărea 
de sub pernă, o desfăcu din vată şi o puse în palmă, grăind 
apoi: 

— Adu-l numaidecât pe tata acasă! 

Pasărea îşi întinse aripile, bătu din ele şi străluci orbitor. 
Când gâzii aruncară ştreangul pe după gâtul bătrânului, 
el dispăru dintr-odată şi cât ai clipi era deja acasă. 

— Vezi, fiule, cum se peţeşte fata padişahului? 

— Nu-ţi fie teamă, tată, te vei duce şi mâine s-o peţeşti, 
îi zise fiul. 

A doua zi slugile padişahului văzură că acelaşi bătrân 
sărac mătură la uşile palatului. 

— Ardeţi-l pe rug, porunci padişahul când îl vestiră că 
bătrânul venise a doua oară în petit. 

— Spuneţi-i padişahului că feciorul meu îi poate da 
pentru fata lui tot ceea ce va pofii, strigă bătrânul, dar nu 
fu ascultat, ci numai târât spre locul unde urma să se 
ridice rugul. 

Până cărară lemnele pentru rug, câinele se duse fuga 
acasă să-l vestească pe fecior de nenorocirea ce se putea 
întâmpla la palat. Feciorul scoase pasărea, desfăcu vata, 
o puse în palmă şi grăi: 

— Adu-l pe tata acasă! 

Pasărea bătu din aripi şi străluci orbitor. Gâzii deja îl 
puseseră pe bătrân pe rug şi începuseră să pună foc din 
toate părțile, dar acesta dispăru dintr-odată şi se trezi la 
el acasă. i 

— Nimic bun n-o să iasă din asta, fiule, renunță la fata 
padişahului, îl sfătui tatăl. 

— Să încercăm şi a treia oară, fu de părere feciorul. 
Mâine, tată, te duci iarăşi în peţit. 

Când a treia zi îi vestiră padişahului că acelaşi bătrân 
mătură la uşile palatului şi doreşte s-o peţească pe 
prinţesă, padişahul zise cu uimire: 

— Dar ce fel de om e acesta pe care nici moartea nu-l 
ia? Aduceţi-l la mine! 

Închinându-se padişahului, bătrânul grăi: 

— Feciorul meu doreşte s-o peţească pe prinţesă, el 
poate să dea în schimb tot ceea ce vei pofti. 

— Ce-ar putea să dea pentru fata mea feciorul unui 
țăran obişnuit? strigă padişahul cu dispreţ. 

— Stăpâne, îi şopti la ureche un vizir, cere-i ceva ce 
n-a visat în somn măcar şi atunci n-o să mai aibă 
îndrăzneala să mai apară pe aici. 

Şi padişahul ceru: 

— Fie ca feciorul tău să ridice pe râu o cetate, iar în 
cetate un palat de aur. Lângă palat să fie o grădină şi toţi 

copacii din ea să fie de aur. În mijlocul grădinii trebuie 
să se afle un bazin de aur curat, iar în el să înoate peştişori 
de aur. În acest palat să se mute fata mea. Iar mie, feciorul 
tău să-mi aducă o caravană încărcată cu daruri scumpe. 

Bătrânul părăsi palatul şi câinele îl aduse repede acasă. 

— Padişahul s-a învoit să-ţi dea fata, dar atâtea a cerut 
că nimeni nu le-a văzut nici măcar în vis. 

Şi el povesti fiului tot ce poftea padişahul. Seara, 
tânărul desfăcu pasărea din vată, o aşeză în palmă şi grăi: 

— Ridică pe râu o cetate, iar în ea un palat de aur. În 
grădina de lângă palat fă toţi copacii din aur, iar poamele 
lor, din rubine şi smaragde. Şi mai fă ca în mijlocul 
grădinii să se afle un bazin de aur, iar în el să înoate 
peştişori de aur. Dimineaţă, la palatul padişahului, să se 
găsească o caravană încărcată cu daruri scumpe. 

Şi dimineaţa locuitorii acelui oraş se treziră şi ce văzură: 
în mijlocul râului se afla o insulă, pe insulă o cetate, iar în 
cetate un palat de aur ca din basme, cu turnuri înalte. 

ÎI vestiră pe padişah de minunea de afară. leşi şi el să se 
uite la palatul cel minunat, dar la porți îl întâmpinară fiul şi 
bătrânul — ei mânaseră caravana cu darurile cele scumpe. 

— Dorinţa ta e îndeplinită, îi zise tânărul padişahului, 
acum trebuie să-mi dai fata de nevastă. 

Astfel fu padişahul nevoit să-şi dea fata feciorului 
bătrânului. l 

După nuntă prințesa şi tânărul începură să locuiască 
în palatul de aur de pe insula din mijlocul râului. 

Dar un vizir, care dorea să-l însoare pe feciorul său cu 
prinţesa, ținea cu tot dinadinsul să-l păgubească pe 

feciorul bătrânului. El ghicise că cineva îl ajută şi hotărî 
să facă tot ce era cu putință spre.a afla taina. El o cumpără 
pe o bătrână, slujnică mulţi ani la prințesă. Îi zise acesteia: 

— Străduieşte-te să afli cine îl ajută pe ginerele padişa- 
hului şi am să te răsplătesc cu tot ceea ce vei dori. lar 
când feciorul meu va ajunge ginere de padişah, el te va 
face mai mare peste toţi slujitorii de la palat. 

Şi bătrâna se strădui din toate puterile să o mulțumească 
pe prinţesă şi nu peste mult izbuti să-i câştige încrederea. 
Odată, ca din întâmplare, bătrâna aduse vorba de palatul 
cel minunat, de grădina splendidă cu copaci de aur şi de 
bazinul de aur cu peştişori tot de aur. 

— Spune, de unde are bărbatul tău asemenea minuni? 
se interesă bătrâna. 

— Nici eu nu ştiu, răspunse prințesa. 

— Dar ce fel de nevastă eşti dacă nu știi nimic de 
treburile bărbatului! Sau el n-are încredere în tine? 
bombăni bătrâna. 

Şi vorbele viclenei bătrâne aprinseră curiozitatea 
prințesei. Chiar în aceeaşi zi ea îl întrebă pe bărbat de 
unde are asemenea bogății. l 

— De ce să ştii? Nu mă întreba niciodată despre ele, îi 
zise bărbatul. 

Prinţesa îşi încruntă sprâncenele. Când veni vremea 
prânzului ea puse pilat din ceaun într-un blid, îl aşeză în 
fața bărbatului şi se duse şi se aşeză departe de el şi încetă 
să-i mai vorbească. Bărbatul se supără pe ea pentru 
încăpăţânarea de care dădea dovadă şi o certă. Atunci ea 
izbucni în plâns şi zise: 

— Ce fel de bărbat e acela care are taine față de 
nevastă? 

Şi el gândi: „Desigur, bărbatul nu trebuie să aibă taine 
faţă de nevastă.“ Aşa că se duse la aşternutul său, scoase 
pasărea de aur învelită în şapte straturi de vată. O desfăcu, 
o aşeză în palmă şi grăi: 

— Dăruieşte-i nevestei mele o casetă cu mărgele, cu 
inele şi cu brățări. 

Nu izbuti prinţesa să-şi şteargă lacrimile, că în palma 
bărbatului pasărea bătu din aripi şi străluci orbitor. lar 
într-o clipită se ivi în faţa lor caseta, iar în ea mărgele de 
mărgăritare şi coral, brățări de aur cu peruzele, inele cu 
pietre scumpe. 

— Acum eşti mulţumită? întrebă bărbatul. 

Şi cu multă băgare de seamă înveli pasărea în şapte 
straturi de vată şi o ascunse sub pernă. 

În ziua următoare, tânărui îşi chemă prietenii cei mai 
buni, pisica şi câinele, şi porniră împreună la vânătoare. 
lar prințesa porunci să fie chemată bătrâna şi i se lăudă 
acesteia cu pasărea de aur. După ce ascultă spusele 
prinţesei, bătrâna zise: 

— Înseamnă că toată puterea lui e această pasăre. lar 
el însuşi nu e decât un ţăran oarecare şi nu merită 
dragostea unei fete de padişah. Ar fi mai bine să te măriţi 
cu feciorul vizirului. Feciorul vizirului nici nu se poate 
compara cu țărănoiul tău, el e nobil şi frumos şi de multă 
vreme te iubeşte. 

Şi timp îndelungat îi tot vorbi bătrâna prinţesei despre 
feciorul vizirului şi, în sfârşit, îl aduse pe acesta la palatul 

de aur. Prințesei îi plăcu feciorul vizirului. Ea scoase de 


sub pernă pasărea de aur şi i-o dărui acestuia. El o aşeză 
în palmă şi grăi: 

— Toată această insulă, cu cetate, cu grădină, cu 
palatul de aur şi cu tot ce se află în el, du-le departe- 
departe pe alt râu, la trei ani de mers până acolo. 

Pasărea bătu din aripi şi străluci orbitor. 

Seara, ginerele padişahului se întoarse de la vânătoare. 
Când se uită — nici cetate, nici palat, nici măcar insula de 
pe râu nu mai era. Îşi aminti atunci că în ajun îi destăi- 
nuise secretul său nevestei şi înţelese că cineva a pus 
mâna pe pasărea cea fermecată. Atunci îşi vâri pisica în 
sân, se urcă pe câine şi zise: 

— Şi acum, hai, grăbeşte-te şi caută cetatea cu palatul 
de aur! 

Şi câinele alergă ca vântul. După câteva ceasuri de 
drum, tânărui zări cupolele strălucitoare de aur, apoi 
începu să se vadă şi cetatea din mijlocul râului. Se opri 
la mal împreună cu vieţuitoarele care îl întovărăşeau, îi 
grăi pisicii: l 

— lar acum, şireato, treaba e a ta. Urcă-te pe câine şi 
înotaţi la cetate. Tu, pisico, intră în palat. Găseşte pasărea 
de aur care e învelită în vată, ia-o în dinţi, ascunde-te pe 
undeva şi aşteaptă până vine câinele să mă ia şi pe mine. 

După ce câinele îl trecu şi pe tânăr, acesta bătu în porți. 
Străjile deschiseră şi tânărul îl văzu în curte pe tatăl său. 

— In sfârşit, te-am tot aşteptat! se bucură tatăl. Acum 
a ajuns feciorul vizirului stăpân aici, iar prinţesa îi e 
nevastă. Bătrâna cea rea, care e mai mare peste slujitori, 

m-a gonit din palat, s-a purtat rău cu mine şi m-a pus să 
îndeplinesc cele mai grele munci. 

Feciorul îşi îmbrăţişa tatăl şi porni să-i istorisească ce 
i se întâmplase. lar pisica, cu pasărea în dinți, deja se 
bucura la picioarele tânărului. 

— Prietenii mei credincioşi! le grăi tânărul mângâind 
câinele şi pisica şi ascunzându-şi în sân pasărea. Vă 
mulțumesc, prieteni, că mi-aţi înapoiat fericirea! 

— Într-adevăr, fiule, bine ai făcut cerând păsării de aur 
însuşirile neobişnuite pentru câine şi pisică, că altfel nu 
ne-am mai fi revăzut niciodată, zise bătrânul tată. Eu doar 
ţi-am spus demult să nu te însori cu o prinţesă! 

Şi tânărul intră în palat, strigând tare ca prinţesa să 
părăsească neîntârziat acele locuri. 

Pe dată ce fata padişahului şi feciorul vizirului îm- 
preună cu bătrâna cea vicleană ieşiră prin porțile cetății, 
tânărul scoase din sân pasărea de aur, o aşeză în palmă şi 
grăi: 

— Du-mi cetatea cu palatul şi cu grădina de pe această 
insulă în ţinuturile mele. 

Pasărea bătu din aripi şi chiar în acea clipită întreaga 
cetate, cu palatul de aur şi cu grădina, fură mutate în satul 
îndepărtat, pe locul vechii case a săracului nostru. 

Iar fata padişahului cu feciorul vizirului şi cu baba cea 
rea rămaseră singuri pe insula pustie din mijlocul râului 
şi nimeni nu ştie ce s-a mai întâmplat cu ei. 

Padişahul a mânat călăreţi care s-o caute pe fată şi pe 
feciorul vizirului, dar călăreţi nu s-au întors nici până azi. 

Feciorul săracului, după sfatul tatălui, se însură în curând 
cu o fată sărmană din sat. Ea fu o nevastă bună şi cre- 

dincioasă şi amândoi păstrară cu grijă, sub pernă, pasărea 
de aur pe care o ţineau învelită în şapte straturi de vată. 


Prinţesa Patruzeci-de-Cosiţe 


ÎN VREMURILE DE DEMULT trăia un şah care 
avea patru feciori. Trei dintre ei erau de la aceeaşi mamă, 
iar al patrulea, de la o alta. Şahul îi iubea doar pe primii 
trei. Pe ultimul îl ura. 

Şi iată că, odată, şahul îi porunci unei slujnice: 

— Ia du-te pe acoperișul palatului, la feciorii mei, şi 
trage cu urechea, vezi despre ce vorbesc. 

Slujnica se duse şi se uită. Cei trei feciori iubiţi dor- 
meau liniștiți, iar al patrulea stătea de vorbă cu mamă-sa: 

— Dacă tata pofieşte să ne trimită, noi plecăm şi pe mun- 
tele Kaf, să-i aducem Mărgăritarul Scânteie-în-Noapte. 

Se întoarse slujnica şi îi spuse şahului: 

— Cei trei feciori iubiţi dorm, iar al patrulea stă de 
vorbă cu mamă-sa şi zice: „Nu ne trimite tata, că noi 
ne-am fi dus numaidecât şi i-am fi dobândit Mărgăritarul 
Scânteie-în-Noapte“. 

— Ele un om de nimic şi atâta tot, grăi șahul. Şi mai 
zise: Am să-i trimit pe feciorii cei iubiţi! 

lar a doua zi, dis-de-dimineaţă, îi chemă șahul la el, 
apoi le pregăti provizii de drum. Dar cel de al patrulea 
fecior, pe care șahul îl ura, dori din tot sufletul să plece 
şi el. De altfel lui nu-i dădu nici un fel de mâncare. Ii dădu 

în schimb o mârţoagă şchioapă, cu care porni şi el în 
urma fraților săi. 

Străbătură multe câmpii şi pustiuri şi ajunseră la o răs- 
pântie. Iar acolo, pe o piatră, era scris: „De mergi pe un 
drum, nu te mai întorci, iar de mergi pe alt drum, te întorci“. 

Cei trei feciori iubiţi porniră pe drumul unde era scris 
că te duci şi te întorci, iar pe feciorul neiubit îl trimiseră 
pe drumul fără de întoarcere. Străbătu el multe câmpii şi 
pustiuri şi ajunse într-un loc unde păştea o turmă mare. 
ÎI întrebă pe păstor: 

— Hei, păstorule, a cui e turma? 

— E a Divului-cel-Negru, răspunse acesta. 

— Dă-mi un miel că sunt nespus de înfometat. Îi tai şi 
îl mănânc, zise prinţul. 

— N-am cutezanţa, răspunse păstorul. 

Dar prințul luă un miel cu de-a sila şi îl tăie. Pe dată îl 
fierse, îl mâncă şi porni mai departe. 

Mai străbătu alte multe câmpii şi pustiuri şi se trezi 
într-un loc necunoscut, unde era o cetate. Îi întrebă pe 
nişte oameni: 

— A cui e cetatea? 

— A Divului-cel-Negru, îi răspunseră. 

Şi el intră în cetatea Divului-cel-Negru, iar acolo 
întâlni o peri. Ea strigă: 

— Hei, tinere, mi-e milă de tine, pleacă de-aici! 

— Nu plec, îi zise el. 

— Dacă vrei să mănânci, îl îmbie peri, intră, că prânzul 
fierbe acum pe vatră. 

El intră, iar acolo erau şapte cazane cu orez fiert. Le 
mâncă pe toate şapte, apoi se duse din nou la peri. 

— Cât ai mâncat? îl întrebă peri. 

-— Cât a fost în cele şapte cazane, atâta am mâncat. 

— Apoi tu mănânci mai mult decât divul, se minună 
peri. Ce-am să fac acum cu divul? se înspăimântă femeia. 

— Dar ce se întâmplă când vine divul? o iscodi prinţul. 

— Când e timpul să sosească, întregul pământ se cutre- 
mură, iar împrejur se face întuneric beznă, răspunse peri. 

Iar prinţul o mai iscodi: 

— Când intră pe uşă, ce se mai întâmplă? 

— Din gură îi iese foc, un foc că până şi lumina păleşte. 

Prinţul trase sabia din teacă şi se ascunse după uşă. 
Sosi divul şi urlă: 

— A, miroase a făptură omenească! De eşti plămădit 
din țărână, te voi preface iarăși în țărână, de ești plămădit 
din aer, te voi preface în vânt! 

Dar divul nu izbuti să facă decât un pas şi prințul îl 


lovi cu sabia şi-l omorî. Imediat tânărul se duse la peri. 


Aceasta îi zise: 

— Printe, tu eşti foarte nechibzuit! Ţi-am zis doar să 
pleci, tu n-ai plecat şi uite că acum vine divul. 

— Dar eu l-am omorât, îi spuse prințul. 

— Nu glumi! 

— Du-te şi vezi, o îndemnă el. 

— Bine, se învoi peri. 

Şi ea ieşi, văzu că divul e mort şi zise: 

— Hei, fecior de şah, divul îmi dădea să mănânc, iar 
acum ce-am să mă fac? Va trebui să rămâi cu mine! 

Auzind spusele lui peri, prințul răspunse: 

— Nu pot, eu trebuie să îndeplinesc porunca tatălui. 

— Ce fel de poruncă ai? se interesă peri. 

— Mă 'duc la Vulturul-cel-Alb după Mărgăritarul 
Scânteie-în-Noapte. 

— Vai, dar tu eşti cu totul nesocotit. Acolo nici măcar 
leşul nu-ţi mai rămâne, îi zise peri. 

— Eu am încredere şi mă duc! 

Dar peri stărui: 

— N-am să te las! 

— De acolo mă voi întoarce! făgădui prințul. 

Şi porni la drum, străbătu multe câmpii şi pustiuri şi 
ajunse într-un loc unde păştea o turmă. Îi ceru păstorului: 

— Dă-mi şi mie un miel! 

— Oare tu nu ştii că această turmă este a Divului-cel- 
Alb? întrebă păstorul. 

Dar prinţul strigă: 

— Dă-mi măcar unul să-l tai, căci mie nu mi-e teamă 
de Divul-cel-Alb. 

Păstorul nu se învoi. Atunci prinţul îi legă mâinile şi 
picioarele şi tăie mielul. Îl fripse şi îl mâncă. După ce 
termină, îi desfăcu mâinile şi picioarele păstorului şi 
porni iarăşi la drum. Intră în cetatea Divului-cel-Alb şi 
acolo văzu din nou o peri. Ea îi strigă: 

— Hei, tinere, în zadar te-ai furişat în această cetate, 
fiindcă în curând va veni Divul-cel-Alb. 

— Dar ce treabă am eu cu Divul-cel-Alb? Dă-mi ceva 
de mâncare, ceru prinţul. 

— Intră, îi zise ea, cu am pus de mult la fiert mâncarea 
divului. Mănâncă cât pofteşti! 

Intră şi văzu că pe vatră erau şapte cazane. Mâncă tot 
ce era în ele şi se duse iarăşi la peri care îl întrebă: 

— Cât ai mâncat? 

— Am mâncat tot ce-a fost acolo, răspunse. 

— Apoi tu eşti un adevărat căpcăun, atâta ai mâncat! 


îi zise peri. Iar acum pleacă de-aici! Când se va ivi Divul- 


cel-Alb, te va mânca şi pe tine, mă va mânca şi pe mine. 

— Dar ce va fi când va veni? o iscodi prințul. 

— Când vine, totul dispare sub un strat de colb, 
răspunse peri. 

Iar prințul nu plecă, săpă o groapă lângă prag şi se 
ascunse în ea. l 

Se ivi divul şi urlă: 

— Se simte că aici e făptură omenească! 

Vâri divul capul pe uşă, prinţul îl lovi cu sabia, îl 
omori şi plecă la peri. 

— Se dovedeşte că tu eşti un mare neobrăzat! îi zise ea. 

— De ce? 

— Pe dată se iveşte divul şi atunci şi pe tine te 
mănâncă, şi pe mine. 

— Dar când vine? 
Imediat. 

— Nu mai vine, fiindcă l-am omorât, îi spuse prințul. 

— Nu minţi! 

— Du-te şi vezi, o îndemnă prinţul. 

Şi peri ieşi şi văzu că divul era într-adevăr omorât. 
Atunci zise: 


| 

— Hei, prințe! EI îmi dădea mâncare, iar acum ce să 
mă fac? Rămâi cu mine! 

Auzind aceste vorbe, prinţul îi zise: 

— Eu mă duc să îndeplinesc porunca tatălui, nu pot 
rămâne cu tine. 

Îşi luă rămas bun şi plecă. Ajunse în acel loc unde 
păştea turma Divului-cel-Roşu. Se apropie, prinse un 
miel, îl tăie şi îl mâncă. Porni spre cetatea Divului-cel- 
Roşu, iar acesta stătea tocmai la porți. Se luară la luptă, 
prinţul îl omorî şi se duse la peri. Aceasta zise: 

— Hei, tinere! Acum se va ivi Divul-cel-Roşu şi te va 
mânca. 

— Dar l-am omorât pe Divul-cel-Roşu, îi răspunse 
prințul. 

— Nu minţi! 

— Du-te şi vezi cu ochii tăi. 

leşi peri şi se uită — cu adevărai printul îl omorâse. Pe 
dată se repezi la tânăr — rămâi, te rog, cu mine. Dar el 
răspunse: 

— Eu nu pot rămâne, mă duc să îndeplinesc porunca 
tatălui meu. 

— Dar care ţi-e drumul? întrebă ea. 

— Mă duc la Vulturul-cel-Alb. 

— Vai, prinţe! Se dovedeşte că eşti un neghiob, îi zise 
peri. Acolo nici leşul nu rămâne întreg. 

Şi prinţul stărui: 

— Fie ce-o fi, eu tot mă duc să îndeplinesc porunca 
tatălui. 

Dar peri mai zise: 

— De aici încolo mai trăiesc câţiva divi şi ei nu te vor 
lăsa să treci. 

— Dar ce să fac acum? o iscodi prinţul. 

— Pleacă, îi zise ea, şi după ce vei străbate mai multe 
câmpii şi pustiuri, ai să vezi pe-acolo pasărea Simorgh. 
În fiecare an ea scoate puii pe malul unui lac, între 
crengile unui platan. lar balaurul îi mănâncă de fiecare 
dată. Du-te tu şi omoară acel balaur şi poate Simorgh te 
va duce la muntele Kaf. 

Prințul porni la drum, străbătu câteva câmpii şi 
pustiuri şi se opri la marginea acelui lac. Săpă o groapă, 
puse în ea vreascuri şi se ascunse înăuntru. ȘI iată că seara 
văzu cum din apă se iveşte capul balaurului. EI îl lovi cu 
sabia şi îi reteză capul. Dar un alt cap se ivi şi zise: 

— Capul n-a fost de la trupul meu! 

— Nici sabia n-a fost din teaca mea! răspunse tânărul. 

Mai reteză şi acel cap. lar balaurul iarăşi zise: 

— Capul n-a fost de la trupul meu! 

— Nici sabia n-a fost din teaca mea! 

Se ivi şi al treilea cap, îl reteză şi pe acesta. lar când îl 
reteză, balaurul ieşi cu totul din apă. Cât un munte de mare! 

Tot atunci se ivi şi pasărea Simorgh care zise: 

— Simt miros de făptură omenească! Dacă găsesc aici 
un om, îl sfâşii în bucăţi! 

Dar puii îi strigară: 

— Mamă, făptura omenească ne-a scăpat de balaur! 

Şi pasărea întrebă: l 

— Dar unde e această făptură omenească? 

— E în groapa asta, răspunseră puii. 

Şi pasărea îl scoase pe prinţ din groapă, îl apucă cu 
grijă între aripi, îl duse la ea acasă şi îl întrebă: 

— Hei, prinţe! Ce doreşti? 

— Iată dorinţa mea — eu mă duc dpi Mărgăritarul 
Scânteie-în-Noapte, la Vulturul-cel-Alb. 

Ascultându-l, Simorgh zise: 

— Hei, prinţe! Tu mi-ai făcut mult bine, de aceea am 
să te ajut. Pregăteşte-mi însă patruzeci de miei fripţi, 
patruzeci de pâini şi patruzeci de ulcioare cu apă. 

Prinţul plecă, adună patruzeci de miei, patruzeci de 
pâini şi patruzeci de ulcioare cu apă, le încărcă pe aripi, 
se mai urcă şi el. Zburară spre ceruri. lar când mai aveau 
puţin până la muntele Kaf, pasărea întrebă: 

— Hei, prinţe, cum ţi se pare lumea de aici, de sus? 

— Seamănă cu o sită, răspunse prinţul. 

Merseră mai departe şi pasărea iarăşi întrebă: 

— Cum ţi se pare lumea? 

Ca un vârf de ac, răspunse prinţul. Şi îl rugă pasărea: 

— Aruncă-mi carne în gură! 

— Dar carnea s-a terminat. 

Simorgh cobori iarăşi în acel loc de unde îşi luase 
zborul şi zise: 

— Prinţe, tu n-ai putut sa-mi dai hrana trebuincioasă. 

Şi din nou prințul pregăti patruzeci de miei, patruzeci 
de pâini şi patruzeci de ulcioare cu apă, din nou le urcă 
pe aripile păsării şi zbură pentru a doua-oară. 

Iarăşi întrebă Simorgh: 

— Prinţe! Cum ţi se pare lumea de aici? 

— Ca o sită. 

Zbură pasărea Simorgh mai departe şi iarăşi întrebă: 

— Cum ţi se pare lumea? 

— Ca vârful acului! 

— Dă-mi carne! ceru Simorgh. 

Dar carnea se terminase, aşa că el îşi tăie o bucată din 
picior şi o aruncă păsării şi nu peste mult coborâră pe 
muntele Kaf. Pasărea întrebă: 

— Prinţe! Carnea pe care mi-ai aruncat-o ultima dată 
a fost foarte gustoasă. Ce fel de carne a fost? 

— Carne de miel, răspunse prinţul. 

— Nu, n-a fost carne de miel. . 

Până la urmă Simorgh îl făcu să recunoască: 

— Mi-am tăiat carne din pulpă. 

Atunci pasărea scoase carnea din guşă, o lipi la loc şi 
zise: 

— Tu mi-ai făcut mult bine. În echie an scoteam pui, 
iar acel balaur îi mânca. Acum tu ne-ai scăpat de el. Uite 
că şi eu te-am adus pe muntele Kaf. 

Şi prinţul întrebă: 

— Dar acum ce să fac? 

— Tu pleacă şi în ziua când treaba o vei termina, am 
să vin să te iau jos, îi răspunse pasărea Simorgh. Şi îţi mai 
dau un sfat, fiindcă tu nu €şti un om încercat! Uite, ai 
ajuns până aici, dar cum ai să dobândeşti tu Mărgăritarul 
Scânteie-în-Noapte de la Vulturul-cel-Alb? 

— Nu ştiu. 

— Mărgăritarul Scânteie-în-Noapte şi Vulturul-cel-Alb 
sunt la Prinţesa cu părul în Patruzeci-de-Cosiţe, iar 

prinţesa se află aici, pe muntele Kaf. Prinţesa Patruzeci- 
de-Cosiţe are tainele ei. 

— Ce fel de taine? se interesă prinţul. 

Şi pasărea îi spuse: 

— Alături de palatul ei sunt două grădini — o grădină 
înflorită şi o grădină uscată. Grădinii uscate să-i zici: „Tu 
eşti Grădina-cea-Înflorită“, iar grădinii înflorite să-i zici: 
„Tu eşti Grădina-cea-Uscată“. Apa din grădina înflorită 
s-o îndrepţi spre grădina uscată. Când vei pleca de acolo, 
ai să vezi un pod. El se cheamă Podul-cel-Strâmb. Când 
treci peste el să-i zici: „Hei, Pod-Drept“, şi el te va lăsa 
să treci. Pleci de acolo şi vei vedea nişte porţi. Prinţesa 
Patruzeci-de-Cosiţe le zice „Porţile-cele-Strâmbe“. Tu să 
le zici: „Ce porţi drepte şi bune“ şi ele te vor lăsa să treci. 
Când vei pleca şi de acolo, ai să vezi că prinţesa are un 
cal şi un câine. Şi calul şi câinele au culoare florii de 
migdal. Înaintea câinelui e pus fân, iar înaintea calului 
oase. Tu să iei fânul şi să-l aşezi înaintea calului, iar 
oasele să le aşezi înaintea câinelui. Când vei ajunge deja 
la ţel, când te vei hotărî să intri în palat, să-ți aminteşti că 
Prinţesa Patruzeci-de-Cosiţe, când doarme, are ochii 
deschişi, iar atunci când stă de veghe îi ține închiși. 
Prinţesa are părul lung de patruzeci de coţi, iar în palat 
sunt patruzeci de coloane. Ia-i părul şi înnoadă-l de cele 
patruzeci de coloane. Ea are un mărgăritar la cap şi un 
altul la picioare. Tu ia mărgăritarul de la picioare şi pune-l 
la cap, iar acela de la cap pune-l la picioare. Ia cele 
patruzeci de chei şi du-te să descui patruzeci de camere. 

Vulturul-cel-Alb este legat cu un lanţ de aur, iar 


Mărgăritarul Scânteie-în-Noapte e alături de el. 

Îi spuse pasărea Simorgh aceste lucruri, apoi mai zise: 

— Pleacă, îndreaptă-te spre Grădina-cea-Uscată. 

Şi prinţul plecă acolo şi grăi: 

— Foarte frumoasă grădină. E înflorită ca o grădină 
din rai! 

Iar despre Grădina-cea-Înflorită spuse că parcă ar fi 
uscată. Stăvili apa care curgea în Grădina-cea-Înflorită şi 
o îndreptă spre Grădina-cea-Uscată, apoi plecă şi se duse 
la Podul-cel-Strâmb. Păşi pe el şi zise: 

— Dar cât e de drept acest pod! 

Se duse la Porţile-cele-Strâmbe şi zise: 

— Ce porţi drepte! 

Plecă de acolo la calul de culoarea florii de migdal şi 
văzu că înaintea botului avea oase, iar fânul era înaintea 
câinelui. Le schimbă locul, intră în palatul Prințesei 
Patruzeci-de-Cosiţe şi văzu că ea era cu ochii deschişi. Îi 
înfăşură părul în jurul celor patruzeci de coloane, apoi îl 
bătu şi în patruzeci de cuie, luă mărgăritarul de la picioare 
şi îl puse la căpătâi, iar mărgăritarul de la căpătâi îl aşeză 
la picioare. li desfăcu legătura de la brâu cu cele patruzeci 
de chei. Le luă şi descuie cele patruzeci de camere. Intră 
şi luă Vulturul-cel-Alb şi Mărgăritarul Scânteie-în- 
Noapte. Se îndreptă spre ieşire, iar Vulturul-cel-Alb ţipă 
şi Prințesa Patruzeci-de-Cosiţe se trezi. 

Când voi să se ridice nu izbuti — părul îi era doar legat 


` de cele patruzeci de coloane. Voi să se întoarcă pe o parte, 

dar nu izbuti — părul era bătut în cuie şi nu putea scăpa 
din strânsoare. Strigă atunci: 

— Hei, Cal Floare-de-Migdal! Prinde-l! 

Dar calul răspunse: 

— N-am să-l prind! Tu nu mi-ai dat fân, tu mi-ai dat 
oase, pe când prințul mi-a aruncat în față fân şi a luat oasele! 

Şi iarăşi prinţesa strigă: 

— Hei, Câine Floare-de-Migdal! Prinde-l! 

— Tu mi-ai dat fân, iar el a luat fânul şi mi-a dat oase. 
N-am să-l prind, răspunse câinele. 

Prințul se apropie de porți. Prinţesa Patruzeci-de- 
Cosiţe strigă din nou: 

— Hei, Porţi-Strâmbe, prindeţi-l! 

Dar şi porțile răspunseră: 

— Tu Prinţesă Patruzeci-de-Cosiţe îmi zici Porţi-Strâm- 
be, pe când prinţul mi-a zis Porţi-Drepte, cum să-l prind? 

Se duse prințul şi la Podui-cel-Sirâmb. Prinţesa 
Patruzeci-de-Cosiţe iarăşi strigă: 

— Hei, Pod-Strâmb, prinde-l pe prinţ! 

Iar acesta răspunse: 

— Prinţesă Patruzeci-de-Cosiţe, tu îmi zici strâmb, iar 
prinţul mi-a zis drept. Eu n-am să-l prind! 

Ajunse prințul la Grădina-cea-Uscată. Prinţesa 
Patruzeci-de-Cosiţe strigă: 

— Hei, Grădină-Uscată, prinde-l! 

Dar grădina răspunse: 

— Prinţesă Patruzeci-de-Cosiţe, tu îmi zici uscată, iar 
el mi-a zis înflorită, aşa că n-am să-l prind! 

Ajunse şi la Grădina-cea-Înflorită. Prinţesa strigă: 

— Hei, Grădină-Înflorită, prinde-l! 

Dar Grădina-cea-Înflorită răspunse: 

— Nu-l prind, fiindcă eu sunt o grădină uscată, iar tu 
m-ai înşelat spunându-mi că sunt înflorită. 

Şi prinţul porni la drum, străbătu multe câmpii şi pus- 
tiuri, ajunse în acel loc unde îl adusese pasărea Simorgh. 
Pasărea se ivi, îl urcă pe aripile sale şi coborâră lângă lac. 
Acolo şi înnoptă, apoi porni mai departe, străbătu câmpii 
şi pustiuri, ajunse în locul unde fusese Divul-cel-Roşu şi 
o luă pe peri cu el. Încărcă avuţiile acesteia şi plecă la 
Divul-cel-Alb. Luă cu el şi pe cea de a doua peri şi porni 
spre Divul-cel-Negru. Şi pe peri de aici o luă cu el, îi luă 
şi avuţiile. Ea însă avea şi un câine de vânătoare pe care 
prinţul nu se învoi să-l părăsească. Apoi se grăbi. Străbătu 
multe pustiuri şi câmpii, ajunse la acea răspântie şi văzu 
că frații săi nu-i scriseseră nimic pe piatră. 

Atunci el lăsă toată avuţia pe care o avea. Le lăsă acolo 
şi pe peri, într-un cort, şi plecă singur pe drumul de 
întoarcere, iar în urmă păşea câinele. Ajunse la un oraş, 
iar în oraş unul din frații săi era sacagiu, altul lucra cu 
ziua la un bucătar, iar al treilea căra lemne cu spinarea. 

Se duse prinţul la bucătar şi întrebă: 

— Cât îţi este dator fratele meu? 

— O sută de rupii, răspunse bucătarul. 

Îşi răscumpără fratele şi se duse la negustorul de apă. 
ÎI întrebă: 

— Cât îți este dator fratele meu? 

— O sută cincizeci de rupii, fu răspunsul. 

Îi plăti prinţul o sută cincizeci de rupii şi se duse la 
fratele care căra lemne cu spinarea. 

Plăti şi stăpânului acestuia o sută de rupii, îşi răscum- 
pără fratele, apoi le cumpără la toți veşminte şi zise: 

— Fraţilor, voi aţi fost feciorii iubiţi ai şahului. Câţi cai 
ŞI câte provizii pentru drum v-a dat. Ce-aţi făcut cu ele? 

Şi prințul nostru îi trimise pe cei trei frați înainte, iar el 
merse în urma lor. Ajunseră în locul unde rămăseseră 
avuţiile şi cele trei peri. Şi fiecărui frate îi dădu câte o peri. 

Îşi încărcară avuţiile pe cai şi porniră la drum. Străbă- 
tură multe câmpii şi pustiuri. Ajunseră într-o vale dintr-o 
ţară necunoscută. Prințul nostru le zise celorlalți: 

— Hai să vedem ce ţară e aceasta. 

Dar fraţii răspunseră: 

— Nu, noi rămânem aici şi ridicăm corturi. 

Ridicară corturile şi înnoptară. La miezul nopţii, fraţii 
apucară săbiile, îl legară pe prinţ de stâlpii cortului şi 
strigară: 

— Hei, frate! Ne-a atacat un tâlhar! 

Prințul sări din aşternut, iar o sabie îl lovi peste 
picioare şi i le tăie. De spaimă orbi. 

Dimineaţa, fraţii se sculară, încărcară avuţiile, iar pe 
prinţ îl lăsară acolo. Prinţul, trezindu-se, începu să-i roage: 

— Fraților! Toată averea să fie a voastră, numai luaţi-mă 
cu voi! Duceţi-mă la mama mea, nimic altceva nu vă cer! 

Dar ei nu-l luară. Iar acel câine rămase cu prințul. Şi 
câinele se ducea în oraş şi îi aducea de acolo mâncare. 
Sărmanul prinţ plângea în hohote şi se jeluia: 

— O, Doamne, vindecă-mă! Dă-mi înfăţişarea dinainte! 

Şi iată că, odată, el avu un vis. Se făcea că un om îi 
grăia: „Hei, tinere. Apucă coada câinelui tău şi ia cu tine 
ochii. Într-un loc este un izvor fermecat. Când ai să ajungi 
la acest izvor, spală-ți de trei ori fața cu apa vie şi ochii 
tăi vor vedea iarăşi. Spală-ți de trei ori genunchii şi te vei 
vindeca!“ Şi prinţul apucă coada câinelui şi acesta îl târî 
la izvorul fermecat. Îşi spălă faţa de trei ori cu apa vie şi 
îşi recăpăta vederea. Îşi spălă de trei ori genunchii şi se 
vindecă. Se bucură, îşi luă câinele şi plecă. Străbătu multe 
câmpii şi pustiuri, ajunse în împărăţia tatălui său, iar 
acolo îi zise mamă-si: 

— Mamă, ascunde-mă şi păstrează taina. 

Iar cei trei frați aduseră Vulturul-cel-Alb, le aduseră 
pe cele trei peri şi şahul era foarte mulțumit. Dar, odată, 
şahul întrebă: 

— Voi nu l-aţi văzut deloc pe fratele acela rău? 

— Nu l-am văzut, răspunseră ei. Cine ştie în ce pustiu 
o fi murit. 

Şi iată că, într-o bună zi, înaintea palatului şahului se opri 
Prinţesa Patruzeci-de-Cosiţe şi, fără să descalece, strigă: 

— Hei, şah, ieşi afară! 

Şahul ieşi din palat şi întrebă: 

— Prinţesă Patruzeci-de-Cosiţe, ce vânt te-a adus pe 
la noi? 

— Să iasă acel fecior al tău care mi-a luat Vulturul-cel- 
Alb şi Mărgăritarul Scânteie-în-Noapte ca să-l întreb cum 
de-a izbutit. lar de nu va spune, atunci am să fac praf şi 
pulbere împărăția ta. 

Şahul îşi chemă feciorii. Unul din ei ieşi, se apropie 
de Prinţesa Patruzeci-de-Cosiţe şi îi dădu bineţe. Prinţesa 
îl întrebă: 

— Cum de-ai luat Vulturul-cel-Alb, cum de-ai luat şi 
Mărgăritarul Scânteie-în-Noapte? 

— Aşa cum am putut. M-am dus şi l-am luat! 

— Nu, nu-i adevărat. Până n-ai să-mi spui care sunt 
tainele mele, n-am să-ţi dau pace. 

Iar prinţul acesta nu i le putu spune. Atunci prinţesa îi 
tăie nasul şi îi zise şahului: 

— Cheamă-l pe al doilea fecior, fie ca el să spună 
tainele mele! 

Şahul plecă şi îl aduse pe cel de al doilea prinţ. 
Prinţesa Patruzeci-de-Cosiţe îl întrebă: 

— Cum de-ai luat Vulturul-cel-Alb, cum de-ai luat şi 
Mărgăritarul Scânteie-în-Noapte? 

Şi prinţul răspunse: 

— Aşa şi aşa... M-am dus şi le-am luat. 

— Vorbele tale sunt minciuni! strigă prințesa şi îi tăie 
o mână. 

Apoi se adresă şahului: 

— Hei, şahule! Tu nu glumi! Adu-l aici pe acel fecior 
care le-a luat! 

Şi şahul îl aduse pe al treilea prinţ. ÎI întrebă şi pe el: 

— Cum ai luat Vulturul-cel-Alb şi Mărgăritarul 
Scânteie-în-Noapte? | 

— Uite, m-am dus şi, cum-necum, le-am luat. 

— Minciuni! zise prinţesa. 

De aceea îi tăie tânărului un picior, după care întrebă: 

— Tu glumeşti, şahule. Nu-ţi cauţi feciorul? 

— Eu am mai avut un fecior pe care îl uram, dar el s-a 
prăpădit. 

Insă o bătrână îl văzuse pe acest al patrulea prinţ acasă 
la mamă-sa. De aceea ea îi spuse şahului: 

— Plăteşte-mi şi eu am să-l găsesc. 

Şi şahul o plăti bine pe bătrână şi aceasta mai spuse: 

— Slăvite şah, feciorul e la mamă-sa. 

Se duse şahul la fecior şi grăi: 

— Ai să ne faci mult rău! A venit Prinţesa Patruzeci- 
de-Cosiţe şi a zis: „Fiul tău mi-a luat Vulturul-cel-Alb 
împreună cu Mărgăritarul Scânteie-în-Noapte.“ Toată 
împărăţia mi-o face una cu pământul, aşa m-a îngrozit. 

Dar vorbi şi feciorul cel urât de şah: 

— Unde sunt cei trei feciori iubiţi, de ce nu răspund ei 
prinţesei? Când ei ţi-au adus Vulturul-cel-Alb şi Mărgări- 
tarul Scânteie-în-Noapte tu nu i-ai întrebat cum de le-au 
luat de la Prinţesa Patruzeci-de-Cosiţe? Pe ei îi iubeai, 
le-ai dat cai, le-ai dat arme, cum de nu te scot ei din 
mâinile prinţesei? 

Dar până la urmă trebui să se ducă el însuşi. Se 
îmbrăcă în veşminte de prinţ, înşeuă calul, se urcă pe el 
şi se îndreptă spre prinţesă. I se închină şi zise: 

— Ce vânt te-a adus-aici, prințesă? 

— Tu ai luat Vulturul-cel-Alb? întrebă ea. 

— Da, eu! 

— Cu ajutorul căror vicleşuguri? Şi el spuse: 

— Tu ai două grădini — una uscată, alta înflorită. 
Grădinii înflorite eu i-am zis uscată, iar celei uscate i-am 

zis grădină înflorită. Am stăvilit apa din grădina înflorită 
şi am îndreptat-o spre cea uscată. Tu i-ai zis podul strâmb, 
eu i-am zis drept. Când m-am dus la porţile cărora tu le-ai 
zis strâmbe, eu le-am zis drepte. Am mers mai departe şi 
ce-am văzut — înaintea Calului Floare-de-Migdal erau 
oase, în faţa Câinelui Floare-de-Migdal, fân. Eu am luat 
oasele de la cal şi le-am aruncat câinelui, iar fânul de la 
câine l-am strâns şi i l-am dat calului. Am intrat la tine în 
cetate, iar tu aveai ochii deschişi. Ți-am legat cosiţele de 
patruzeci de coloane. Un mărgăritar îl aveai la căpătâi, 
un altul la picioare. Pe cel de la căpătâi l-am pus la 
picioare, iar pe cel de la picioare l-am pus la căpătâi... 

Dar prinţesa nu mai aşteptă şi zise: 

— De-ajuns, totul este adevărat. Te iau de bărbat. 

Şi astfel Prinţesa Patruzeci-de-Cosiţe îl luă de bărbat 
pe prinț, şahul îl sui pe tronul său şi grăi: 

— Fii binecuvântat ca şah al țării! 

Aşa că el ajunse şi la fericire şi la tron. 


Zolimşo 


TRĂIAU CÂNDVA, DEMULT, un moş şi o babă. 

Și trăiră ei împreună mulţi, mulți ani. Ajunseseră bătrâni 

şi se gârboviseră cu totul. Iar cât le fusese viaţa de lungă 
nu avuseseră copii niciodată. | 

De aceea hotărâră moşul şi baba: „Ce folos de la viaţa 

noastră dacă tot n-avem copii? Trebuie să pornim în 

pelerinaj, să ne rugăm. Poate aşa ni se va împlini dorința“. 

Se pregătiră şi porniră la drum. Merseră mult şi, odată, 
ce văzură în faţa lor? Cât cuprindeau ochii, se întindea o 
câmpie şi chiar acolo unde începea se afla o piatră nespus 
de mare. Piatra dădea puţină umbră, pe când câmpia era 
inundată de dogoarea soarelui. Se apropiară ei de piatră, 
se odihniră nu mult la umbră şi porniră mat departe, să 
străbată câmpia. Merseră mult şi, dintr-odată, văzură cum 
un bătrân necunoscut le vine în întâmpinare. Se întâlniră 
şi îşi dădură bineţe. Cel întâlnit întrebă: 

— Încotro aţi pornit-o, moşule? 

Iar moşul şi baba îi povestiră că ei n-au copii şi că 
porniseră în pelerinaj cu nădejdea că dorinţa lor de a avea 
urmaşi va fi astfel îndeplinită. Şi cel întâlnit scoase din 
buzunar un măr. lar mărul era pe o parte alb, iar pe 
cealaltă roşu. Dădu mărul moşului şi babei şi mai zise: 

— Mâncaţi mărul ăsta. Jumătatea roşie s-o mănânce 
baba, iar moșul, pe cea albă. Duceţi-vă, uite, într-acolo, 
şi în curând veţi vedea o văgăună între munţi. În această 
văgăună nu este apă. Săpaţi acolo până veţi da de apă. 
Tot acolo ridicaţi-vă şi casa. Oamenii din satul ce se află 
în apropiere vor veni să ia apă de băut sau să-și ude 
ogoarele. Voi acolo să trăiţi şi, peste câțiva ani, veţi avea 
un copil. 

Se întoarseră moşul $ şi baba din drum şi se îndreptară 
spre văgăună. O găsiră şi rămaseră să trăiască acolo. 
Săpară, săpară şi găsiră apă. Îşi durară casă, iar dedesubt 
mai făcură o încăpere: dacă vor avea copil, să-l ţină acolo. 

După trei-patru ani li se născu un copil. Băiat bun şi 
frumos. Şi numai ce se născuse că îl şi duseră în 


103 


încăperea de jos. Acolo îi duceau mâncare şi nimic ce era 
din afara camerei nu-i arătară şi nu-i povestiră. 

Trecură alți câțiva ani. Domnea în acea ţară un şah. Şi 
la urechile acestuia ajunse zvonul că un om, undeva, 
într-o văgăună, are un fecior a cărui față soarele încă n-o 
zărise, a cărui mână n-o strânsese un alt om — iată ce 
raritate de om! Şi îi chemă şahul pe trei dintre curteni. 

— Duceţi-vă şi vedeţi ce fel de om e acel tânăr, le 
porunci. | 

Plecară cei trei, merseră şi merseră şi până la urmă 
păsiră văgăuna, îi găsiră şi pe moş şi pe babă. Îi întâmpină 
moşul ca pe nişte oaspeţi de seamă. Baba le făcu ceva de 
mâncare, iar moşul le aduse apă să se spele pe mâini. 
Oaspeţii întrebară: 

— Moşule, oare n-ai tu un fecior care să ne toarne apa? 
Tu eşti deja bătrân şi nouă ni se pare necuviincios, apoi € 
şi păcat să ne torni apă. 

— Eu am fecior, dar el încă n-a văzut lumea, nimic nu 
ştie. 

Atunci oaspeţii ziseră: 

— Dacă ai un fecior, atunci să ne toarne el apa, altfel 
nici nu vom pune în gură mâncarea ta! 

Şi îi ascultă moşul pe oaspeţi, căci oaspetele trebuie 
respectat, aşa că se duse după fecior. Baba se împotrivi, 
dar el o înduplecă şi-l înfățişă pe fecior oaspeților, acesta 
luă ulciorul şi le turnă apă. Oaspeţii mâncară şi rămaseră 
acolo să înnopteze. Toţi din casă se culcară. Când soarele 
răsări, se treziră. 

Iar când soarele se mai ridică pe cer, razele lui pătrun- 
seră prin horn în casă. Până atunci, feciorul nu mai văzuse 
aşa ceva. Privi raza soarelui şi se gândi: „Pe dată am s-o 
prind în mâini“. Şi cât se strădui, nu izbuti să ţină raza în 
mână. Atunci începu să se plângă: „Cum să fac să 
izbutesc? Ce lucru minunat, ce-aş mai vrea s-o prind, dar 
nu sunt în stare!“ Îl priviră cei trei oaspeţi şi îi ziseră: 

— Fiule, se dovedeşte că tu, cu adevărat, nimic n-ai 
văzut pe această lume. Uite, priveşte, acesta este soarele! 
Şi numai ce ieşi afară din casă, acolo sunt flori şi păsări 
şi toate sunt aşa de minunate că numai ce ai să le vezi şi 
simțirile te vor părăsi! l 

Tânărul ascultă vorbele lor, nu pricepu nimic şi se miră: 
„Cum aşa?“ Atunci li se adresă moşului şi babei, zicând: 

— lată, înseamnă că asta e starea mea! Voi m-aţi 
îngropat de viu, m-ati băgat în mormânt, acolo m-aţi 
ascuns şi mă ţineţi în întuneric! Eu vreau să văd lumea! 

Atunci cei trei îi grăiră tânărului: 

— Dar tu întreabă-i pe părinți ce e mai bine — să vezi 
lumea sau s-o trăieşti? 

El puse această întrebare moşului şi babei. Ei se 
încurcară — ce s-ar putea răspunde? Şi îi grăiră: 

— Fără îndoială că e bine să vezi lumea. Dar ce 
înseamnă s-o trăieşti? Asta nu are nici o însemnătate. Fără 
doar şi poate că e mai bine să vezi lumea! 

Se duse tânărul la cei trei oaspeţi şi zise: 

— Se dovedeşte că e mai bine să vezi lumea. 

Atunci ei grăiră: 


105 


— Dacă a vedea lumea e mai bine, hai cu noi. Ți-o 
vom arăta! 

lar moşul şi baba nu se învoiră. Cei trei încercară să-i 
înduplece. Atunci tânărul începu să plângă. Plânse, plânse 
şi până la urmă bătrânii se învoiră să-l lase. li pregătiră 
provizii pentru drum şi porni împreună cu cei trei slujitori 
ai şahului. 

Dar slujitorilor şahului iată ce le trecu prin minte în 
privinţa acestui tânăr — şahul avea o fată foarte frumoasă, 
iar până atunci nu se găsise nici un tânăr care să i se fi 
potrivit. Apoi prinţesa mai pusese şi o condiţie: „Eu am 
să mă mărit numai cu acel tânăr care până acum n-a văzut 
nici lumea, până acum n-a păşit pe drumurile lumii şi al 
cărui chip, de asemenea, nimeni nu i l-a zărit“. 

Plecară cei trei curteni ai şahului împreună cu tânărul. 
Merseră cincisprezece zile. Până la urmă, ajunseră la 
palat. Şi tocmai atunci prințesa era sus şi stătea pe tronul 
ei. Îl duseră pe tânăr înăuntru. Am uitat să vă spun că pe 
tânăr îl chema Zolimşo. Prinţesa trimise la el o slujnică — 
„Du-te să vedem ce fel de om este“. Slujnica cobori în 
grabă şi când dădu cu ochii de el se îndrăgosti. Se întoarse 
la prinţesă şi îi zise: 

— Nu e mare lucru de capul lui, însă ea ce gândea: „Fie 
ca prinţesa să nu-l dorească, să-l pot lua eu de bărbat. 

Dar prinţesa n-o crezu, aşa că ea însăşi coborî. Când 
ajunse, îl privi pe tânăr şi îl plăcu pe dată. Apoi află şi 
şahul că îl aduseseră pe tânăr şi porunci: 

— Aduceţi-l la mine! 

ÎI conduseră pe tânăr la şah şi acesta doar îl privi şi pe 
dată porunci din nou: 

— Duceţi-l sus, la fata mea! 

Şi le rândui şahul nunta. O asemenea petrecere făcură, 
că ea se întinse pe zece-cincisprezece zile. Şi şahul îi 
dădu tronul tânărului. 

Jar slujnica prinţesei, când văzu cum merseseră 
lucrurile, se hotărî să se răzbune pe Zolimşo, fiindcă 
acesta n-o băgase în seamă absolut deloc. Şi ea se gândi: 
„Ce aş putea născoci ca să-l omor sau să-i aduc vreun 
necaz?“ Şi ce născoci. Tânărul şi prinţesa, câteodată, 
noaptea, coborau din palat după apă până la pârâu. Şi ea 
hotărî să sape în acel loc o groapă mare şi pe fundul ei să 
arunce tot felul de lucruri care taie şi înțeapă, ca atunci 
când el coboară, să cadă înăuntru şi să moară. 

Odată, noaptea, slujnica se duse lângă pârâu, săpă, 
săpă şi făcu o groapă mare, aruncă în ea fel de fel de ace, 
de foarfeci, de cuie şi alte lucruri ascuţite, după care porni 
spre casă şi se culcă. 

Dimineaţa, tânărul şi prinţesa se treziră şi aşteptară ca 
slujnica să aducă apă. Aşteptară şi iar aşteptară. Doar sluj- 
nica le aducea apă în fiecare dimineaţă. Dar slujnica nică- 
ieri. Atunci însuşi Zolimşo se pregăti să coboare. Prinţesa 
îi zise: „Nu, lasă-mă pe mine, cobor eu.“ Dar el nu se învoi, 
luă găleata — eu am să aduc apă — şi începu să coboare. lar 
când să ajungă, mai şi sări, fără să se uite, şi nimeri drept 
în groapă. Se înfipseră în el toate acele, lucruri tăioase şi 
ascuţite şi Zolimşo al nostru acolo rămase. 

Il aşteptă prințesa sus, aşteptă, dar Zolimşo nicăieri. 
Trecură două ceasuri, trecură trei şi el deloc. Se nelinişti 
prinţesa şi începu şi ea să coboare, când auzi din groapă 

un suspin. Văzu că mai departe nu era cu putinţa sa 
meargă, atunci îşi luă basmaua, rochia şi ce mai avea cu 
ca, le legă una de alta într-o frânghie lungă şi o întinse 
tânărului. Încercă el să se ridice spre a se prinde, încercă 
o dată, de două ori, nu izbuti, aşa că se prăbuşi mort. 

Află şi şahul despre această întâmplare, îşi trimise 
oamenii, îl scoaseră din groapă, dar el era deja mort. 
Atunci prințesa grăi: 

— Fie ca lacrimile mele să-l spele pe bărbatul meu! 

Aşa că îi aduseră două găleți, le aşezară sub un platan, 
prinţesa veni şi plânse. Plânse şi plânse şi găleţile se 
umplură, îl spălară pe sărmanul tânăr cu aceste lacrimi 
ale prinţesei şi îl duseră să-l î îngroape. Veni prinţesa care 
îşi pusese acum multe mărgele. Îl aşezară pe Zolimşo în 
mormânt, îşi apucă atunci prințesa mărgelele, le rupse şi 
începu să le arunce oamenilor care se adunaseră la cimitir. 
Se aruncară oamenii să le prindă, să le strângă şi ea îşi 
scoase cuțitul, fiindcă îl luase de la palat când plecase la 
înmormântare şi îşi luă cu el viaţa. Terminară oamenii de 
adunat mărgelele, se întoarseră, iar prinţesa era fără 
suflare, întinsă peste mormânt. Atunci şahul se mânie: 

— Dacă ea aşa a crezut de cuviință că e mai bine, 
atunci să nu-i îngropăm alături. Unul aici, pe celălalt 
duceți-l. Îngropaţi-o pe prinţesă acolo. 

Şi i îi făcură mormântul prințesei departe, foarte departe 
de mormântul lui Zolimşo. Îi î îngropată, iar oamenii se 
răspândiră pe la casele lor. A doua zi când veniră, văzură 
că mormintele erau alăturate. O dezgropară pe prinţesă şi 
o duseră iarăşi în mormântul cel îndepărtat. Iar în dimi- 

neața ce urmă aceeaşi minune. Şi aceasta se întâmplă trei 
zile şi trei nopţi la rând şi oamenii nu izbutiră să facă nimic. 

Şi iată că veni, nu se ştie de unde, un bătrân necunoscut 
prin acele locuri. lar acesta era tocmai bătrânul care, demult, 
dăduse moşului şi babei — părinţii tânărului — mărul şi le 
zisese să se ducă în acea văgăună şi să caute apă. 

— Nu e drept ce faceţi voi. Ei au fost doar tineri şi s-au 
iubit. Au murit din pricina pizmei şi răutăţii. Ei se mai 
iubesc şi acum şi de aceea nu vor să se despartă. 

Apoi bătrânul mai zise: 

— Daţi-mi un beţişor. 

Beţişorul i-l dădu însuşi şahul. Bătrânul îl luă, apoi 
lovi cu el mijlocul mormântului. Numai ce lovi şi mor- 
mântul se deschise în două şi se uitară cu toţii: prinţesa 
şi tânărul erau împreună şi-n mâini țineau o floare roşie. 

Îi scoase bătrânul de acolo, iar oamenii se uitau la ei 
uimiţi: tinerii erau iarăşi vii. Îi duseră ia palat, iar şahui 
făcu din nou o petrecere de cincisprezece zile. 

Trecu un timp. Odată, Zolimşo oftă din toată inima şi 
îi zise prinţesei: 

— Cât de mulţi ani au trecut de când sunt departe de 
părinți. Apoi am murit şi am înviat. Tare mult aş dori ca 
şahul să ne dea încuviințarea să plecăm într-acolo şi să-i 
ajutăm pe bătrâni. 

Prinţesa se duse la şah şi acesta se învoi îndată. 
Porunci să li se dea provizii pentru drum, le mai dădu şi 
trei călăreți şi porniră cu toţii spre casa lui Zolimşo. 

Astfel ajunse Zolimşo cu nevasta la părinţi, iar aceştia 
îmbătrâniseră deja foarte mult, aproape orbiseră de anii 

mulți ce-i aveau şi de durerea despărțirii de fecior. ÎI prinse 
mamă-sa de o mânecă, tată-său de cealaltă mânecă; îşi 
şterseră lacrimile şi ochii lor î îşi recăpătară lumina. 
Făcură atunci o petrecere şi rămaseră acolo să trăiască 
cu toții. 
Asta a fost tot. 


Fata păstorului şi padişahul 


TRĂIA ODATĂ UN PĂSTOR care păzea turma 
padişahului şi acest păstor avea o fată neasemuit de 
frumoasă. Într-o zi slujitorii padişahului îi ziseră acestuia: 

— O altă fată asemenea ei nu-i de găsit pe întregul 
pământ. 

Aflând acest lucru, padişahul trimise iute peţitori la 
păstor. 

— Am să mă mirit doar cu omul care va şti o meserie 
cum se cade. Ce meserie poate să ştie padişahul? întrebă 
fata. 

— Şi-a pierdut minţile! Eu sunt padişah, stăpânul a tot 
ce se mişcă şi nu se mișcă în această ţară, stăpânul 
comorilor şi bogățiilor! Ce-mi trebuie mie meserie? se 
mânie padişahul şi nu mai dori să audă ceva despre fata 
de păstor. 

Dar odată i se întâmplă padişahului s-o vadă pe prea- 
frumoasa fată. Şi- atât de mult o plăcu, că de atunci numai 
la ea îi era gândul. Îşi chemă vizirii şi îi întrebă care dintre 
meserii e mai bună decât toate. 

— În felul ei fiecare meserie e bună, ziseră vizirii 
cumpănind preţul feluritelor meserii. 

Până la urmă hotărâră că cea mai bună rămâne totuşi 
țesutul covoarelor. 

— Găsiţi şi trimiteţi la palat pe cei mai buni ţesători de 
covoare, porunci padişahul. 

Şi în scurt timp cel mai bun meşter izbuti să-l înveţe 
pe padişah țesutul covoarelor. În cinci zile reuşea să dea 
gata un covor. 

Padişahului îi plăcea să umble câteodată, seara, cu 
straie schimbate, pe străzile oraşului să vadă cum o mai 
duce poporul său. Astfel înveşmântat, într-o seară porni 
să cutreiere străzile, bazarurile, dar nu descoperi nimic 
deosebit. Intră într-un han, îi puse în palmă hangiului doi 
bănuţi şi-i ceru pilaf. După ce hangiul îl aşeză într-un 
ungher, plecă să-i aducă mâncarea. 

În alt ungher al hanului se aflau însă nişte oameni cu 
cuțite la brâu. Se certau şi tot timpul îi aruncau padişa- 
hului priviri dușmănoase. Pe padişah îl cuprinse teama 
din pricina acestor priviri. „Cine să mă creadă pe mine, 
aici, că sunt padişah? Cine să mă apere pe mine aici? se 
gândea el. Dimpotrivă, de mă vor afla că sunt padişahul, 
pe dată mă vor omori şi se vor ascunde!“ 

Hangiul nici nu apucă să-i aducă pilaful că doi tâlhari 
se şi repeziră la padişah şi, îngrozindu-l cu cuţitele lor 
ascuțite, îl împinseră în altă încăpere, iar de aici în a treia. 
Astfel îl târâră până în cea mai îndepărtată încăpere de 
unde nici un strigăt n-ar fi răzbătut până în stradă. Aici ei 
îl aruncară la podea, zicând: 

— ÎI vom da pe acest sărac călăilor padişahului în locul 
tovarăşului nostru, zise un tâlhar. 

— Nu mă daţi călăilor! se rugă padişahul. Am să vă 
plătesc bine pentru asta! 

Iar pe tâlhari îi bufni râsul: 

— Tu eşti doar sărac, cu ce ai să ne plăteşti? 

Atunci padişahul îşi aminti de meseria pe care o ştia 
de-acuma bine. 

— Pot să vă aduc bani frumoşi. Ştiu o meserie din care 
o să vă îmbogăţiți toți. 

— Ce meserie? întrebară tâlharii nerăbdători. 

— Mă pricep să ţes covoare. Am să vă tes, iar voi veţi 
căpăta pe ele bani mulți. 

Şi tâlharii se stătuiră şi hotărâră să-i lase ţesătorului 
viaţa, să-l zăvorască în încăpere şi să-l oblige să țeasă 
covoare. De se va dovedi că a minţit, atunci să-l omoare. 

În cinci zile padişahul tesu într-adevăr un covor 
frumos. Tâlharii îl vândură în bazar pe bani multi. Ei însă 
nu băgaseră de seamă că printre alesătura de flori ţesuse 
într-un colț al covorului chiar pecetea sa de padişah. 

Trecură încă cinci zile. Padişahul tesu al doilea covor. 
Era mai strălucitor şi mai frumos decât primul. 

— Duceţi acest covor la palatul padişahului, le zise 
țesătorul tâlharilor. La palat este un meşter renumit care 
trebuie să prețuiască scump acest covor, mergeţi la el. 

Şi tâlharii luară covorul cel nou şi-l duseră să-l vândă 
la palatul padişahului. Ajunseră la palat şi cerură 
îngăduinţa de a arăta covorul padişahului însuşi. 

Vizirii nu se învoiră să-i lase la padişah, deoarece 
acesta nu era în palat, dar ei porunciră să fie chemat 
atunci meşterul care îl învățase pe padişah meşteşugul 
țesutului şi să-i arate lui covorul. Meşterul sosi şi preţui 
foarte mult covorul. Tâlharii primiră în schimb bani 
mulți. Aşa că ei întăriră paza asupra padişahului şi îi 
porunciră ca zi şi noapte să țeasă alte şi alte covoare. 

Dar trebuie spus că meşterul, minunându-se de covor, 
descoperi desenul cunoscut şi înţelese că e vorba de un 
lucru făcut de mâinile padişahului. Iar când în model găsi 
semnul pecetei, el îi chemă pe viziri şi le zise îngrijorat: 

— După acest covor trebuie căutat padişahul nostru. 

Vizirii trimiseră slujitori care să-i găsească pe vânză- 
torii covorului şi să iscodească unde anume locuiesc. 

Oştenii padişahului înconjurară casa şi căutară cu 
înfrigurare pretutindeni. În încăperea cea mai îndepărtată 
ei văzură o uşă mică, zăvorâtă. Deschizând uşa, oştenii 
dădură cu ochii de padişahul lor care ţesea la un covor. 
Padişahul, eliberat, porunci ca tâlharii să fie prinşi şi 
aruncaţi în temniţă, iar el se întoarse la palat şi îi chemă 
pe toți curtenii, zicându-le: 

— Vă poruncesc să-i dați meşterului care m-a învăţat 
meşteşugul țesutului cele mai bogate daruri din care să 
trăiască bine până la sfârşitul zilelor lui. lar acum duceţi- 
vă la fata păstorului şi spuneţi-i că ea e nu numai fru- 
moasă, dar şi foarte înțeleaptă. Ea a chibzuit drept — 
fiecare om trebuie să aibă o meserie care-i va folosi 
oricând în viață. 

Astfel fata păstorului l-a învăţat pe padişah să 
muncească. 


Prinţul şi peştele 


ÎN VREMURI foarte îndepărtate trăia un pescar şi 
în fiecare zi el arunca plasa şi pe cel mai mare dintre 
peştii prinşi îl ducea la palat. Şahul îi plătea pentru 
aceasta un dirham. 

Într-o bună zi, Nigal, feciorul şahului, porni la vână- 
toare. Ajunse la malul lacului şi văzu că pescarul aruncase 
plasa. Prinse atunci pescarul un peşte mare şi voi să-l 
omoare. Puse mâna pe un cârlig lung când auzi: 

— Nu face asta! strigă prințul. Aruncă peştele în apă! 

— Nu pot, stăpânul meu, răspunse pescarul. Eu din 
asta trăiesc. În fiecare zi duc şahului cel mai mare peşte 
şi el îmi plăteşte un dirham. 

— Iar eu îţi dau patru dirhami, îi zise prinţul, numai 
aruncă peştele în lac. 

Și pescarul dădu drumul peştelui şi primi patru dirhami. 

În acea seară pescarul nu se duse însă la palat. Şahul 
fu uimit și trimise slujitori la pescar să-l întrebe: 

— De ce nu mi-ai adus azi peşte? 

— Stăpâne, răspunse pescarul, eu am. prins un peşte, 
dar feciorul tău mi-a poruncit să-l arunc înapoi în lac. 

Iar şahul se mânie pe fecior, îl chemă şi îi grăi: 

— De ce ai poruncit să arunce peştele? Pleacă din ochii 
mei! 

Şi prinţul aruncă şaua pe cal, luă câte ceva de mâncare 
şi porni încotro văzu cu ochii. Merse el, merse şi când se 
uită în spate văzu că e urmat de un tânăr ce strunea un cal 
alb. Când tânărul îl ajunse dădu binete şi întrebă: 

— Cine eşti şi încotro ai pornit? 

— Eu sunt feciorul şahului, răspunse prinţul, şi mă 
cheamă Nigal. Tata m-a izgonit de acasă şi-acum caut de 
lucru. Dar tu cine eşti? 

— Eu sunt tadjic şi, la fel ca tine, caut de lucru, răs- 


- punse tânărul. 


Şi hotărâră să meargă împreună. Ajunseră în ţara 
vecină şi căutară să intre în slujba cârmuitorului de acolo. 
Acesta îi măsură cu privirea şi grăi: 

— Bine, vă iau să mă slujiţi. Voi veți păzi intrarea în palat. 

Primul intră de strajă Nigal. Tar nu peste multă vreme 
băgă de seamă că un bătrân cu barba albă iese din palat. 

— Cine eşti? întrebă Nigal. Nu te pot lăsa să ieşi. 

— Sunt Soarta şahului şi plec fiindcă astă seară şahul 
va muri. 

— Şi care va fi pricina morţii lui? îl iscodi Nigal. 

— Il va muşca şarpele cel negru, răspunse bătrânul. 

— Dar dacă cineva va omori şarpele, întrebă Nigal, şi 
şahul va fi salvat, tu vei mai pleca? 

— Nu, nu voi pleca, răspunse Soarta. 

Aşa că Nigal pătrunse în palat şi îşi făcu loc sub patul 
în care dormeau șahul şi şahița. Când se uită, spre pat se 
târa într-adevăr şarpele cel negru. Nigal îl lovi cu sabia 
şi-l omorî. Dar o picătură din sângele şarpelui o stropi pe 
şahiță pe obraz. 

Nigal se sperie — şahița putea să moară în orice clipă: 
apucă o săgeată, răsuci la vârful ei o bucată de cârpă şi, 
cu băgare de seamă, prinse a-i şterge şahiţei picătura de 
sânge de pe obraz. Aceasta se trezi, îl văzu pe oşteanul 
din strajă ieşind din încăpere şi se gândi că numai el o 
putuse atinge cu mâna pe obraz. 

Nigal îl trezi pe tânărul ce urma să-i ia locul în strajă 
şi se culcă, iar despre amănuntul că omorâse şarpele 
negru nu spuse nici o vorbă. 

Dimineaţa, şahiţa îl trezi pe şah şi îi zise hotărâtă: 

— Du-te şi omoară-l pe cel care a fost primul de strajă 
azi noapte. 

Se duse şahul la strajă şi întrebă cine a fost primul de 
rând. 

— Prietenul meu, răspunse tadjicul, acum el doarme. 

Şahul scoase sabia şi strigă furios: 

— Am să-l omor! 

— Dar ce a făcut? întrebă tadjicul. 

— A intrat azi noapte la mine în cameră şi a atins 
obrazul şahiței, răspunse şahul. 

— Stăpâne, mai întâi ascultă ce am să-ți povestesc, zise 
tadjicul, apoi poţi să-l omori. 

Şahul se învoi să-l asculte pe tânăr, iar acesta porni a-i 
istorisi: 

— Trăia odată un şah. Se pregăti el într-o zi să plece la 
vânătoare de căprioare şi porunci: urma căprioarei poate 
să o ia numai acel vânător care a văzut-o primul. Se 
întâmplă că prima căprioară a văzut-o chiar şahul, aşa că 
porni după ea. Alergă, alergă, dar nu izbuti s-o ajungă. Se 
opri şi se uită — în Jur locuri necunoscute. Şi şahului i se 

făcu sete. Îşi legă calul la umbra unui copac, îl lăsă pe 
şoim să-şi ia zborul şi se lungi să se odihnească. Numai 
ce-l fură somnul, că din copac începu să picure apă. Luă 
şahul o cupă, o aşeză şi aşteptă. Când se strânseseră deja 
câteva înghiţituri, voi s-o bea, dar în acest timp zbură 
şoimul şi răsturnă cupa din mâinile şahului. Şahul se 
mânie, prinse şoimul şi îi răsuci gâtul. Nu peste mult sosi 
vizirul şi îi aduse un burduf întreg plin cu apă. Se sătură 
şahul de apă rece şi mânia fu uitată. lar când privi în sus, 
văzu un şarpe mort care atârna printre crengi — din gură 
îi picura otravă. Atunci înțelese şahul că în zadar omorâse 
şoimul, de fapt, care îi salvase viața. Aşa şi tu, stăpâne, 
nu te grăbi. Mai întâi vezi şi pricepe ce a fost şi numai 
după aceea omoară-l pe prietenul meu, dacă el îşi merită 
moartea. Altfel te va chinui toată viața remuşcarea. 

Îl ascultă şahul pe tadjic, se întoarse şi plecă. Se duse 
la şahiţă, iar aceasta îl întrebă dacă omorâse sau nu straja. 

— Nu, răspunse şahul. Am să-l omor când totul va fi 
limpede. 

— Eu îți cer să-l omori chiar acum, zise şahiţa. 

Se duse iarăşi şahul la tadjic, iar acesta îi zise din nou: 

— Ingăduie-mi, stăpâne, să-ţi mai povestesc o istorie. 

Şahul încuviinţă, aşa că straja îi povesti: 

— Iar şahul acela, care vâna căprioare, avea un papagal. 
Aşa se întâmplă că papagali trebuia să aibă nuntă. 
Papagalul şahului ceru voie stăpânului să se ducă şi el. 

— Tu eşti pasăre şi poţi să nu te mai întorci, îi zise şahul. 

— Nu, stăpâne, îți promit că mă voi întoarce, răspunse 
papagalul. 

Se gândi şahul şi îi dădu voie. 

La nuntă, unul din papagali povesti că nu departe 
creşte un măr uimitor: dacă un bătrân mănâncă din rodul 
acestui copac, i se reîntoarce tinereţea. Şi papagalul rupse 
un măr din acest copac şi se hotărî să-l ducă stăpânului său. 
Se întoarse acasă şi îi grăi şahului: 

— Stăpâne, ţi-am adus un dar scump. 

— Ce fel de dar? întrebă şahul. 

— E din roadele copacului vieţii. Cel care mănâncă 
întinereşte, răspunse papagalul. 

Luă şahul mărul de la papagal, îl chemă pe vizir şi îl 
întrebă: „Ce să fac cu acest măr? Să-l mănânc sau nu?“ 

— De la un măr puţin folos. Trebuie să-l sădeşti: va 
creşte un copac şi atunci roadele vor ajunge pentru toți, 
răspunse vizirul. 

Şi sădiră ei mărul şi nu peste multă vreme crescu un 
copac mare, mare. Se coapseră multe mere, iar unul căzu 
pe pământ. Se târî spre acel măr un şarpe negru care lăsă 
să-i curgă otravă pe el. Dimineaţa, grădinarul găsi mărul 
căzut şi îl duse șahului. 

ÎI chemă şahul pe vizir şi îl întrebă dacă e bine să 
mănânce mărul sau nu. Vizirul îl sfătui să-l dea unui câine 
bătrân şi să vadă dacă nu cumva acesta va întineri. 

Câinele mâncă mărul şi pe dată muri. 

— Asta e otravă! strigă şahul. Papagalul ne-a adus 
mărul dinadins ca să-i otrăvească pe toţi! | 

Şahul porunci să fie imediat omorât papagalul, apoi 
să-l arunce pe fereastră. Şi în curând aflară toţi că în 
grădina şahului creşte un copac otrăvitor. 

Dar într-o bună zi un bătrân negustor se certă cu 
nevasta lui. Femeia plecă de acasă şi se gândi: „Mă duc 
în grădina şahului, rup un măr şi mă otrăvesc.“ 

Rupse ea mărul, îl mâncă şi dintr-odată întineri de tot. 
Ea îi povesti bărbatului cele întâmplate. Mâncă şi el şi 
întineri. În curând vestea ajunse până la şah. El chemă 
negustorul cu nevasta, află despre ce e vorba, se duse în 
grădină, mâncă mere din copac şi într-adevăr întineri. 

Atunci şahul înțelese că omorâse papagalul pe nedrept 
şi se căi amarnic. Aşa şi tu, stăpâne, mai întâi află totul şi 
numai după aceea fă precum ţi-i voia. 

Şahul căzu pe gânduri şi plecă, dar nu trecu mult şi se 
întoarse ca să-l omoare pe Nigal. În acest timp răsărise 
soarele şi Nigal se trezise. Se duse şahul însuşi la el şi-i 
spuse că a hotărât să-l omoare. 

— Pentru ce? întrebă Nigal. 

— Şahiţa cere ca eu să te omor şi asta am s-o fac! 
răspunse şahul, pe gânduri. 

— Mai întâi ascultă ce-am să-ţi povestesc, stăpâne, 
zise şi Nigal, şi numai după aceea să mă omori! 

Şi Nigal îi povesti şahului tot adevărul, ce se întâm- 
plase noaptea şi îi mai zise: 

— Du-te şi vezi sub pat şi hotărăşte dacă ţi-am spus 
sau nu adevărul. 

Se duse şahul imediat în palat, văzu şarpele omorât şi 
săgeata cu vârful înfăşurat în cârpă, care mai păstra 
picătura de sânge pe ea. Se bucură șahul că totul se 
sfârşise cu bine şi i-o dădu pe fiică-sa de nevastă lui Nigal. 

După nuntă, Nigal împreună cu nevasta şi cu prietenul 
plecară la ei acasă. Când se apropiau de oraşul lor, acesta, 
îi zise lui Nigal: 

— Din femeia pe care o ducem noi acum spre casă 
jumătate va fi a ta, jumătate a mea. 

— Sunt gata să plătesc pentru jumătatea ta. 

— Nu, zise prietenul, eu îmi iau doar jumătatea care 
mi se cuvine. 

— Dar cum vei face asta? întrebă mirat Nigal. 

— Am s-o omor, îi lămuri tadjicul. O jumătate o iei tu, 
cealaltă, eu. Dă-o imediat jos de pe cal, 

Şi Nigal o cobori uimit de pe cal. Tadjicul apucă sabia 
şi o ridică. Fata de spaimă ţipă şi din gură îi ieşiră doi 
şerpi negri. 

— Acum fata e a ta, îi zise tadjicul. Am făcut asta ca 
să alung din ea șerpii cei negri. Ar fi putut să-ți prici- 
nuiască vreun rău, cândva... Dar oare tu ştii cine sunt eu? 
îl întrebă acesta. Eu sunt peştele pentru a cărui libertate 
ai plătit pescarului cei patru dirhami. Atunci ai făcut 
pentru mine o faptă bună, acum am făcut şi eu una cel 
puțin la fel de bună pentru tine... 

Cu aceste vorbe, prietenul acelei călătorii îl părăsi pe 
Nigal. 


Pitpalacul şi vulpea 


ODATĂ UN PITPALAC porni să cutreiere câmpu- 
rile. Şi ajunse într-un loc unde o vulpe plângea, de 
înfometată ce era. Pitpalacul se apropie şi o întrebă: 

— De ce plângi, vulpe? 

Iar vulpea răspunse: 

— Hei, pitpalac, eu sunt surdă şi nu aud când mi se vor- 
beşte atât de încet. Vino mai aproape şi spune-mi ce doreşti. 

— Mi-e teamă de tine, iar dacă mă apropii prea mult, 
pui laba pe mine şi mă înfuleci, îi zise pitpalacul. 

— De patru zile postesc, mai spuse vulpea drept răspuns. 

Iar pitpalacul se încrezu şi se apropie de vulpe. Şi pe 
dată vulpea îl înhăţă. Pitpalăcul, uimit, mai apucă să zică: 

— Vulpe, chiar de ai să mă mănânci, tot n-o să te saturi. 
Mai bine dă-mi drumul şi atunci am să te ghiftuiesc. 

— Mă vei înşela! zise vulpea. 

Dar pitpalacul stărui: 

— Nicidecum, până acum n-am înşelat pe nimeni. 

— Atunci jură! 

Şi pitpalacul se jură: 

— În numele creatorului meu, dacă mă cruţi, am să-ţi 
dau mâncare pe săturate! 

Atunci vulpea porni. Ea păşea în faţă, iar pe urmele ei 
călca pitpalacul. Şi ajunseră într-un loc unde întâlniră o 
femeie care mergea ţinând pe cap o strachină. În strachină 
era o lipie unsă cu unt. O ducea bărbatului la câmp. 

Văzând-o, pitpalacul îi zise vulpii: 

— Cumătră, acum mergi mai încet, să o iau eu înainte. 
Când femeia va da cu ochii de mine, îşi va cobori stra- 
china de pe cap şi mă va fugări. Şi numai după ce vei 
vedea că pune strachina pe pământ, grăbeşte-te şi mă- 
nâncă. Câtă vreme mă va fugări până, uite, acolo, la 

grămada aceea de pietre, tu te vei sătura, iar eu am s-o 
momesc până la grămada cealaltă, apoi am să zbor. 

— Prea bine, încuviinţă vulpea. Pitpalacul o ajunse pe 
femeie şi începu să se învârtească înaintea ei. Dând cu 
ochii de pasăre, femeia stătu a se gândi: „Se vede că acest 
pitpalac e beteag, nu poate să zboare“. Puse strachina pe 
pământ, încercă să prindă pitpalacul, iar acesta fugea tot 
mai departe. Şi femeia după el. Astfel că se îndepărtă 
destul. Mai târziu, pitpalacul zbură. 

În acest timp, vulpea înghiţi lipia cu unt. lar când 
femeia se întoarse, vulpea fugi. Găsind strachina goală, 
femeia se mânie şi făcu cale întoarsă. Coapse altă lipie şi 
o duse bărbatului, în câmp. 

Dar să povestim acum şi despre vulpe şi pitpalac. 
Pitpalacul veni la vulpe şi întrebă: 

— Ei, cum e, cumătră? 

— Prietene, fii binecuvântat, în viaţa mea n-am mâncat 
pe săturate ca acuma, răspunse vulpea. 

Dar mai zise, mieroasă: 

— Pitpalac drag, m-ai ghiftuit, acum hai şi stârneşte-mi 
râsul. 

— Prea bine, se învoi pitpalacul, vino după mine. 

Şi vulpea porni, iar pitpalacul după ea. Ajunseră 
într-un loc unde se afla o casă. În casă, un om aţâţa focul 
în vatră, pe când femeia lui amesteca nişte terci. 
Pitpalacul îi zise vulpii: 

— Cumătră, să intrăm înăuntru! 

— Bine, răspunse vulpea curioasă. 

Când intrară în prima cameră, pitpalacul mai zise: 

— Fii cu luare aminte, vulpe, eu am să intru întâi. 

Şi zbură pitpaiacul înăuntru, zbură până în faţa acelui 
om, pe laviţă, apoi se întoarse. Văzându-l, femeia aruncă 
cu lingura după el, dar nu-l lovi pe pitpalac: lingura 
nimeri drept în capul bărbatului şi obrazul i se umplu tot 
de terci. Pe vulpe o bufni râsul şi aşa râdea, că nu se mai 
putea opri. Era gata-gata să plesnească de atâta râs. 
De-abia izbuti să iasă afară din casă. 

Pitpalacul se apropie de vulpe şi zise: 

— Ei, cum e? 

Iar vulpea răspunse: 

~ Pitpalac drag, niciodată, în viaţa mea n-am râs atât 
de mult ca azi! 

Şi iarăşi vulpea îl rugă pe pitpalac: 

— Tu mi-ai dat de mâncare, tu m-ai făcut să râd, dar 
acum fă într-un fel ca să plâng! 

lar-pitpalacul zise şi el: 

— Cumătra mea cea bună, e uşor să fac să-ţi curgă 
lacrimile, însă mă tem că zi să te superi după aceea. 

— Nu, în nici un chip n-am să mă supăr, hai să mergem! 

Şi se duse pitpalacul la palatul padişahului. Ajunşi, îi 
zise vulpii: 

— Aşteaptă aici. Eu intru şi mă întorc curând. 

Vulpea se aşeză, iar pitpalacul zbură în curte. Cum 
ogarii padişahului erau acolo, zăriră iute pasărea şi 
porniră în goană după ea. Pitpalacul îi atrase spre vulpe. 
Când ogarii dădură cu ochii de cumătră, îi luară acum ei 
urma. Iar vulpea o luă la sănătoasa şi aşa de repede alerga 
că nici nu se poate povesti. Şi cu toate acestea, un ogar al 

padişahului o ajunse şi o apucă de coadă. Când trase mai 
tare, rămase cu coada în dinţi. lar vulpea, cum-necum, 
izbuti să se ascundă în vizuină, unde ogarii n-o mai 
ajungeau. De-abia atunci câinii se întoarseră, iar pitpa- 
lacul se apropie de vulpe şi-o întrebă: 

— Ei, cum e, cumătră? 

Dar vulpea nici nu mai dorea să vorbească eu el. Şi 
pitpalacul se apropie şi mai mult şi văzu că vulpea nu mai 
avea coadă. Inveselit, o întrebă iar: 

— Drăguţo, dar unde ţi-e coada? 

lar vulpea se mânie şi îl înhăţă. Uite cum, din nou, 
pitpalacul se afla în colții vulpii. Atunci pitpalacul întrebă: 

— Se înţelege, acum te-ai hotărât să mă mănânci, nu? 

— Desigur, răspunse vulpea. 

Dar pitpalacul mai zise: 

— N-ai decât, însă uite ce e. Eu am îndeplinit tot ce-ai 
poftit. Acum îndeplineşte-mi şi tu o dorinţă măcar! 

— Ce dorinţă? îl iscodi vulpea. 

— Cât am fost împreună, niciodată nu te-am auzit cum 
cânţi. Arată-mi ce glas ai înainte să mor! 

— Prea bine, se învoi vulpea. 

Şi cumătra deschise gura mare-mare, iar pitpalacul pe 
dată îşi luă zborul. De atunci vulpea a rămas cu gura 
căscată. Asta e tot. 

BASME ŞI POVEŞTI JAPONEZE 


Nara-nashi 


TREI FRAŢI, RĂMAŞI de mici fără tată, trăiau 
împreună cu mama lor. Într-o zi, buna lor mamă căzu 
grav bolnavă. Deşi aduseseră la căpătâiul bolnavei pe cei 
mai buni şi mai scumpi doctori, sănătatea ei se şubrezea 
cu fiecare clipă. Zilele bătrânei mame păreau numărate. 

Într-o zi, cei trei feciori se apropiară de patul 
muribundei şi-o întrebară dacă are vreo dorinţă. 

— Aş vrea să mănânc Nara-nashi, le răspunse bolnava. 

Cei trei fraţi auziseră povestindu-se despre Nara-nashi, 
o delicatesă de pere de Nara, care creşteau tocmai în 
creierul munților. Numai că erau aşa de straşnic păzite de 
un monstru, încât nimeni dintre cei ce se aventuraseră în 
căutarea acestor pere nu scăpase cu viaţă. Cu toate 
acestea, cei trei băieţi, dornici să îndeplinească ultima 
dorință a mamei lor, se hotărâră să se facă luntre şi punte 
şi să-i aducă Nara-nashi. 

Aşa se face că Taro, cel mai mare dintre frați, luă 


primul coşul în spinare şi porni să-şi încerce norocul. 


Merse el, merse pe o cărăruie de munte şi urcă şi tot urcă 
până ajunse la o stâncă uriaşă. Lângă ea se odihnea o 
bătrână uitată de moarte. 

— Încotro ai pornit, tinere? îl întrebă bătrâna. 

— Mă duc să culeg Nara-nashi, răspunse Taro, dar nu 
ştiu unde să le caut. 

Femeia se ridică în capul oaselor şi apropiindu-se de 
flăcău zise: 

— Să ştii că un demon fioros trăieşte în inima munţilor. 
Te va răpune cu siguranţă dacă te încumeți să-l înfrunţi. 
Ai face mai bine să te întorci acasă. 


— Imposibil! Trebuie să ajung acolo negreşit. Te rog, | 


arată-mi drumul! se rugă Taro. 

— Bine, răspunse bătrâna. Ascultă cu mare băgare de 
seamă ce-am să-ţi spun. Puțin mai încolo ai să dai de o 
răscruce de drumuri străjuită de bambuşi tineri. Să apuci 
pe drumul spre care sunt îndreptate de vânt frunzele 
bambusului. 

Taro mulțumi bătrânei şi continuă să urce pe cărăruia 
care ducea spre creierul munţilor. Întocmai cum îi 
spusese bătrânica, cărăruia se răsfiră în curând în trei, 
începutul fiecărui drum fiind străjuit de câte un bambus 
tânăr. Unul dintre ei avea frunzele răsucite spre o potecă 
ce părea cea mai abruptă, cea mai strâmtă şi mai întorto- 
cheată dintre toate trei. 

Taro îşi aminti ce-i spusese bătrâna, dar în sinea lui îşi 
zise: „Indiferent ce potecă aleg, rezultatul va fi cu siguranță 
acelaşi. S-o apuc atunci pe drumul cel mai uşor!“ Alese 
drumul cel mai larg şi mai bine nivelat şi o porni la mers. 
N-apucă să facă doi paşi că o cioară zbură pe deasupra 
capului lui zicând: 

— Ai face mai bine dacă n-ai alege acest drum, flăcăule! 


126 


Taro n-o luă în seamă şi-şi continuă drumul. Întâlni 
curând un pom încărcat cu tigve, care îl avertiză: 

— Ai să te căieşti amarnic, dacă-ți continui drumul 
pe-aici. 

Ignorând şi acest avertisment, Taro îşi văzu mai 
departe de drum. Ajunse curând la un lac cu apă liniştită, 
dincolo de care se vedeau pomi încărcaţi cu Nara-nashi. 
Fericit, Taro se aruncă în apă şi începu să înoate spre 
fructele de pe țărm. De îndată ce trupul său atinse 
argintiul lacului, apele liniştite de până atunci începură 
să clocotească şi să mugească înfricoşător, iar monstrul, 
care nu era altul decât paznicul lacului, răsări din ape şi-l 
înghiți dintr-o răsuflare. 

După zile şi zile de nerăbdătoare aşteptare a lui Taro, 
cei doi fraţi se sfătuiră şi hotărâră ca fratele mijlociu, Jiro, 
să-şi încerce şi el norocul. Jiro porni imediat la drum, dar 
întocmai ca Taro, nesocotind sfatul bătrânei de la stâncă, 
fu înghițit şi el de monstrul lacului. 

În sfârşit, veni rândul mezinului Saburo să pornească 
spre munţi. Întâlni, de-asemenea, bătrâna femeie şi-i 
spuse că cei doi fraţi ai săi mai mari, plecaţi să aducă 
Nara-nashi, nu s-au mai întors acasă. 

— Pentru că nu mi-au ascultat povaţa, răspunse bătrâna. 
Dacă vrei să reuşeşti, urmează-mi sfatul, fătul meu. 

Spunând acestea, îi dădu o sabie. 

Când ajunse la răscruce, Saburo o porni pe cărarea cea 
mai prăpăstioasă şi mai strâmtă, spre care erau îndreptate 
frunzele bambusului, aşa cum îl sfătuise bătrâna. Cum 
mergea el aşa, o cioară zbură pe deasupra capului şi-l 
îndemnă să nu-şi piardă timpul prin ascunzişurile muntelui. 

Ajunse curând la un pârâiaş în apele căruia văzu o 
floare de Nara-nashi. Cu inima bătându-i de emoție o 
porni în susul apei şi găsi în cele din urmă o plantație de 
Nara-nashi, înconjurată de apele liniştite ale unui lac. 

Când Saburo începu să alerge spre pomii de Nara- 
nashi, vântul îi şopti la ureche: 

— Dacă te urci în pom dinspre nord, umbra ţi se va 
răsfrânge în apă şi vei fi înghiţit pe dată de monstrul 
lacului. Dacă vrei să scapi teafăr, caţără-te în pom din 
partea sudică. 

Saburo se urcă în pom aşa cum fusese sfătuit şi culese 
o mulțime de Nara-nashi. Dar la coborâre, din nebăgare 
de seamă, se aşeză pe o creangă crescută viguros spre 
nord. Pentru câteva clipe, umbra i se proiectă pe luciul 
apei. Monstrul apăru din valuri şi porni să-l înghită 
întocmai ca şi pe fraţii lui mai mari, Taro şi Jiro. Dar 
Saburo scoase din teacă sabia primită de la bătrână şi-o 
înfipse în monstru. O lovitură atât de dibace, încât 
monstrul se prăvăli ca lovit de fulger. După o scurtă 
agonie, monstruoasa creatură îşi dete duhul. O voce îi 
şopti atunci lui Saburo să despice burta monstrului mort. 
Oare ce credeți c-a găsit Saburo în pântecele dihaniei? Pe 
fraţii lui mai mari, Taro şi Jiro. 

După ce şi-a salvat fraţii, Saburo şi-a umplut coşul cu 
Nara-nashi şi s-a întors degrabă acasă. La scurt timp după 
ce bătrâna lui mamă a mâncat din fructele aduse, s-a însă- 
nătoşit tun. Şi a trăit apoi ani mulţi şi fericiţi împreună 
cu cei trei feciori ai săi. 

Urashima Taro 


A FOST ODATĂ, DEMULT de tot, un tânăr pescar 
pe care-l chema Urashima Taro. Deşi muncea din greu, 
din zori şi până-n noapte, abia reuşea să-şi ducă traiul de 
azi pe mâine împreună cu bătrâna sa mamă. 

Într-o toamnă, vânturile reci de nord începură să bată 
tot mai puternic, de la o zi la alta, iar marea deveni atât 
de furioasă încât nici cei mai curajoşi oameni nu se 
încumetau să iasă la pescuit. Urashima era tare nefericit. 
Ar fi fost în stare să-şi dea viaţa numai să nu-şi vadă 
mama răbdând de foame. 

Într-o bună zi vânturile violente de nord încetară pe 
neaşteptate, iar marea deveni parcă şi mai blândă ca 
înainte. În culmea bucuriei, Urashima o porni în larg cu 


noaptea-n cap. Dar ca un făcut, peştii dispăreau de-ndată 


ce tânărul arunca undiţele şi plasele, astfel că de la răsăritul 
soarelui şi până la amiază nu reuşi să prindă decât un 
singur peştişor. Aproape de asfinţit, simţi o smucitură 
puternică, gata-gata să-i smulgă undiţa din mână. Era con- 
vins că prinsese un peşte foarte mare. Bucuria lui Urashima 
era fără margini şi manevră undiţa cu atâta dibăcie, încât 
în numai câteva clipe prada ajunse la suprafaţa apei. Dar 
nu era un peşte, ci o broască ţestoasă uriaşă! Desfăcu 
cârligul dezamăgit şi aruncă broasca în mare. Cine ar fi 
cumpărat o broască țestoasă, şi încă una atât de mare? 

La căderea nopții, trase barca pe mal şi o porni spre 
casă, pe un drum colbuit şi întunecos, cu un singur 
peştişor în traistă. 

A doua zi, vânturile de nord se porniră din nou, parcă 
şi mai aprige ca înainte. Marea clocotea ca un cazan. Nici 
vorbă să mai poată pescui. Urashima mer gea deznădăj- 
duit de-a lungul țărmului, urmărind cu privirea rătăcită 
apele învolburate ale mării. Deodată, uriaşa ţestoasă pe 
care tânărul pescar o aruncase din undiţă, cu o zi înainte, 
îşi înălță capul printre valuri, spunându-i: 

— Urashima, îti mulțumesc din suflet că m-ai salvat 
ieri. În semn de recunoştinţă, te duc la Palatul Drago- 
nului, dacă vrei. Aş fi tare fericită să te răsplătesc pentru 
binele ce mi-ai făcut. Te rog, urcă în spinarea mea. 

Deşi puternic atras de invitația broaştei testoase, 
Urashima ezita, gândindu-se la mama lui. 

— Nu fi îngrijorat, îl îmbărbăta broasca ghicindu-i 
parcă gândurile, n-o să lipsim decât două sau trei zile. 

Urashima îşi învinse nehotărârea şi urcă vioi pe 
carapacea uriaşei broaşte țestoase. Cu Urashima în cârcă, 
broasca porni în adâncurile mării. Merseră ei ce merseră, 
printr-o zonă mohorâtă şi tulbure, până ajunseră la poarta 
strălucitorului Palat al Dragonului. De îndată, prinţesa 
palatului, întovărăşită de domnişoare de onoare frumos 
îmbrăcate şi de o mulțime de peşti, ieşiră în întâmpinarea 
lui Urashima în sunetele unei muzici fermecătoare. 

Odată intrat în palat, Urashima fu cinstit cu cele mai 
înalte onoruri. Banchetele se ţinură lanţ, iar bucatele 
servite de încântătoarele domnişoare de onoare erau atât 
de gustoase, încât nu se mai sătura mâncând. Minunate 
erau şi dansurile peştilor şi muzica divină ce părea să vină 
din măruntaiele mării. Urashima era fascinat şi nu-i mai 

venea să plece. Cele trei zile trecură repede şi Urashima 
îşi amâna mereu plecarea până ce, iată, se împliniră trei 
ani de la sosirea lui în Palatul Dragonului. 

Se hotărî, în sfârşit, să plece. Când îşi anunță hotărârea, 
prințesa îi înmână o casetă triplă, Tamatebako, spunându-i: 

— Umblă sănătos, Urashima, iar această casetă să n-o 
deschizi decât la mare necaz. 

Cu frumoasa casetă sub braţ, tânărul pescar încălecă 
pe carapacea broaştei şi o porni spre casă. 

Când ajunse în satul natal constată cu surprindere că 
munții şi râurile nu mai arătau ca altădată, iar locul arbo- 
rilor semeţi pe care-i ştia pe dealuri fusese luat de pomi 
tineri. Nu-i venea să-şi creadă ochilor ce schimbări uriaşe 
se petrecuseră în acest răstimp cât lipsise. Intâlni curând 
un bătrân, pe care nu-l cunoştea, lucrând într-o fermă. 

— Spune-mi, te rog, unchieşule, îl cunoşti cumva pe 
Urashima Taro? întrebă Urashima. 

— Am auzit de un om cu numele de Urashima Taro, 
răspunse bătrânul. Eram copil când bunicul povestea că, 
pe vremea tinereţii lui, Urashima ar fi plecat la Palatul 
Dragonului, dar nu s-a mai întors. 

De prisos să mai spunem că mama lui Urashima 
murise demult. lar când a ajuns acolo unde se născuse, 
urmele casei dispăruseră ca şterse cu buretele. Doar 
grădina se mai cunoştea, dar o năpădiseră buruienile. 

Oamenii şi locurile copilăriei lui se schimbaseră atât 
de mult, încât Urashima nu ştia ce să mai facă şi încotro 
s-o apuce. Îşi aminti atunci de caseta primită de la prin- 
țesă şi se hotărî s-o deschidă. În prima cutie găsi o pană 


131 


de cocor. Când ridică capacul celei de-a doua cutii, un 
fum alb îl înconjură ca o adiere parfumată. Odată cu 
risipirea fumului, Urashima se preschimbă într-un bătrân 
cu plete dalbe, uitat de ani. 

În cea de-a treia cutie găsi o oglindă. Privind în ea, fu 
surprins să descopere chipul unui om atât de bătrân. 
Inainte să înţeleagă ce s-a întâmplat, fulgul de cocor fu 
ridicat în văzduh de o pală de vânt. Când vântul slăbi, 
fulgul căzu pe spatele încovoiat al lui Urashima, care se 
preschimbă într-un cocor. Astfel, în timp ce Urashima- 
cocorul îşi luă zborul spre înaltul cerului, uriaşa broască 
ţestoasă apăru din valurile mării şi privi spre cocorul ce 
dispărea în zarea albastră. 

Bătrânu spun că broasca țestoasă nu era alta decât 
prinţesa Palatului Dragonului, fiica Zeului mării. 


Oyasute-Yama 


A FOST ODATĂ un fecior din cale-afară de iubitor 
şi de devotat tatălui său, pe care îl chema Oyasute-Yama. 
În acele timpuri, se spune că ar fi existat o lege care obliga 
copiii să ducă în munţi bătrânii ce nu mai puteau munci. 

Tatăl feciorului cu pricina ajunsese atât de bătrân încât 
nu mai putea munci. Sosise timpul abandonării lui şi 
feciorul îl luă în cârcă şi porni cu el spre inima munţilor. 
În timp ce-şi ducea părintele în spinare, bătrânul tată, 
care-şi iubea şi el copilul din tot sufletul, rupea crengi de 

copaci şi le arunca, ba ici, ba colo, ca nu cumva dragul 
său fiu să rătăcească drumul la întoarcere. 

Ajunşi în creierul muntelui, fiul strânse un maldăr de 
frunze uscate şi-şi aşeză tatăl în vârful lor. 

— Şi acum, dragul meu tată, trebuie să ne despărțim. 

Bătrânul tată rupse o ramură dintr-un copac şi ară- 
tând-o fiului iubit, zise: 

— Copile drag, ca să nu te rătăceşti, am presărat ramuri 
ca aceasta pe unde am trecut. Ele îți vor arăta drumul 
până acasă. Şi acum rămâi cu bine, fiu iubit! 

Emoţionat până la lacrimi de dragostea tatălui său, fiul 
nu se îndură să- şi abandoneze părintele. Îl luă din nou în 
spinare şi se întoarse cu el acasă. 

Dacă fapta aceasta ar fi ajuns la urechile seniorului, 
atât tatăl, cât şi fiul ar fi fost aspru pedepsiţi. Dar fiul săpă 
o groapă în fundul curții şi-şi ascunse tatăl acolo. In 
fiecare zi el ducea mâncare tatălui său în tainiță, iar atunci 
când făcea rost de bucate mai alese, nu se atingea de ele 
până ce nu-i ducea mai întâi părintelui său. 

Într-o zi, seniorul dădu poruncă în ţară să i se facă o 
frânghie din cenuşă. Supuşii săi se străduiră zile şi nopţi să 
facă frânghia comandată, dar în zadar. Cererea seniorului 
ajungând şi la urechile bătrânului, acesta îi spuse fiului: 

— Încolăceşte o frânghie pe un fund de lemn şi dă-i foc. 

Fiul ascultă povaţa tatălui şi obținu, într-adevăr, o 
funie de cenuşă. Se prezentă cu ea în faţa seniorului şi fu 
răsplătit pentru iscusinţa sa. 

La scurt timp după aceea, seniorul îl chemă din nou 
pe tânăr şi-i dădu un țăruş din lemn, astfel tăiat încât nu 

se putea bănui care e capul şi care e coada, şi-i ceru să-i 
arate unde e vârful şi unde e rădăcina. Fiul luă ţăruşul 
acasă şi ceru părerea bătrânului tată. 

— Pune țăruşul în apă, îl sfătui bătrânul. Capătul care 
va încerca să iasă din apă, va fi vârful, iar cel ce se va 
afunda în apă, va fi rădăcina. 

Fiul făcu întocmai cum îl învăţă bătrânul său tată şi 
anunţă rezultatul înaltului senior. Impresionat de felul 
deosebit de inteligent de rezolvare a acestei dificile 
probleme, seniorul îl răsplăti şi mai darnic pe tânăr. 

Dar seniorul veni curând cu o a treia problemă şi mai 
dificilă decât celelalte două. El porunci tânărului să 
construiască o tobă care să scoată sunete fără a fi lovită. 

Băiatul îşi consultă din nou tatăl. 

— Nimic mai uşor, fătul meu, zise bătrânul. Du-te şi 
cumpără o piele potrivit de mare. Apoi mergi la munte şi 
fă rost de un stup. 

Fiul procedă întocmai cum îl învăţă tatăl său, iar 
bătrânul croi din piele o tobă şi în interiorul ei instală 
roiul de albine. 

— Iată toba, fiule. Înfățişează-te cu ea în faţa înălțimii 
sale. | 

Feciorul luă imediat drumul seniorului. Iar când acesta 
atinse toba, albinele din interior, tulburate fără veste, 
începură să zumzăie de vibra membrana tobei ca lovită 
de sute de ciocane. Nu exista nici o îndoială: toba cânta 
de la sine. 

Lăudându-l pe băiat pentru soluţiile înțelepte date 
celor trei dificile întrebări ale lui, seniorul îl întrebă cum 
de a reuşit să se descurce atât de bine. 

— Fiind prea tânăr şi având puţină experienţă — 
răspunse flăcăul — n-am reuşit să rezolv nici una dintre 
probleme. Soluţiile le-am aflat de la tatăl meu, om bătrân, 
cu experienţă bogată... 

Şi pentru că spusese destule, tânărul s-a hotărât să fie 
cinstit până la capăt: 

— Nu m-am încumetat să-mi abandonez părintele în 
munţi, luminăţia-ta. L-am ascuns în fundul grădinii. 

Impresionat de povestea fiului iubitor, seniorul zise: 

— N-aş fi bănuit că bătrânii sunt atât de înţelepţi şi de 
folositori. De acum încolo, nimeni să nu-şi mai arunce 
părinţii în munţi. 

De atunci se spune că vârstnicii au trăit împreună cu 
fiii lor până la adânci bătrâneți. 


Momotaro 


SE POVESTEŞTE CĂ ar fi trăit odată un moş şi o 
babă. În fiecare zi, moşul se ducea în munţi să adune 
vreascuri, iar baba, la râu, să spele rufe. 

Într-o zi, pe când femeia spăla rufele ca de obicei, văzu 
o pară uriaşă plutind pe apele molcome ale râului. Femeia 
prinse para, dar abia-abia reuşi s-o scoată din râu. O apucă 
cu ambele mâini și se chinui straşnic până s-o aducă acasă. 
La scurt timp după ce mogul ei se întoarse de la munte, 
baba luă un cuţit de bucătărie cu gândul să taie para şi s-o 
servească la cină. Deodată para se despică singură în două 
şi un copilaş sări afară chiuind. Moşul şi baba rămaseră 
ţintuiţi locului de uimire. Când îşi reveniră, se bucurară 

tare mult, pentru că, deşi nu aveau copii, iubeau la nebunie 
pruncii. Botezară copilul Momotaro, pentru că se născuse 
dintr-o pară. ÎI iubeau ca pe ochii din cap şi nu ştiau ce să 
mai facă să-l crească mare şi sănătos. 

Momotaro creştea într-o zi cât alți copii în şapte şi cu 
fiecare castron de orez mâncat se făcea mai mare şi mai 
mare. Ajunse curând un flăcău voinic, cu o forţă inegala- 
bilă prin împrejurimi. 

Într-o zi, Momotaro se întățişă dinaintea celor doi 
bătrâni şi le căzu în genunchi: 

— Vreau să merg la Onigashima să răpun demonii care 
terorizează poporul. Daţi-mi binecuvântarea voastră, 
rogu-vă! 

Cererea lui Momotaro i-a surprins şi i-a înspăimântat pe 
bătrâni aşa de tare că minute lungi au rămas fără grai. Dar 
flăcăul era hotărât să plece şi atât a insistat cu ruga lui până 
ce bătrânii au fost de acord. Momotaro şi-a aruncat pe umăr 
traista cu merinde pregătită de bătrâna lui mamă şi a plecat 
fericit. La marginea satului i-a tăiat calea un câine. 

— Te cunosc. Eşti Momotaro. Încotro ai pornit, tinere? 
întrebă câinele. 

— Mă duc la Onigashima să răpun demonii, răspunse 
flăcăul. 

— Şi ce-ai în traistă? întrebă animalul. 

— Cele mai bune găluşte de mei din Japonia, răspunse 
mândru Momotaro. 

Câinele l-a rugat atunci să-i dea şi lui să guste. 
Momotaro a fost de acord, cu condiţia să-l însoţească în 
lunga şi greaua lui călătorie. Nu peste mult timp, cei doi 


136 


tovarăşi au întâlnit un fazan care s-a alăturat bucuros 
expediției, în schimbul unei găluşte de mei. Următorul 
membru al echipei a fost un măgar, gata şi el să-l ajute 
pe Momotaro pentru o găluşcă. 

lată-l acum pe Momotaro îndreptându-se spre 
Onigashima însoţit de un câine, un fazan şi un măgar. 


“Când au ajuns la insulă, o poartă uriaşă, ferecată pe 


dinăuntru, le bara drumul. Dar fazanul s-a înălțat în văz- 
duh, a sărit peste poartă şi i-a tras zăvoarele. Momotaro şi 
prietenii săi au intrat atunci în cetate, surprinzând demonii 
în toiul petrecerii. 

— Hei, demoni! strigă flăcăul. Eu sunt Momotaro şi 
am venit să vă pedepsesc pentru fărădelegile voastre! 

La acest semnal, câinele, fazanul şi măgarul au tăbărât 
pe demonii beţi. Momotaro şi prietenii săi, animalele, 
aveau fiecare puterea a o mie de oameni la un loc, deoarece 
mâncaseră cele mai bune găluşte de mei din Japonia. 
Fazanul lovea demonii peste faţă cu ciocul şi ghearele, 
măgarul le căra la copite pe unde nimerea, iar câinele îi 
muşca de picioare. Înnebuniţi de durere, demonii nu ştiau 
ce să-şi apere mai întâi. Şi, spre a-şi găsi scăparea, s-au 
predat unul câte unul. Mai-marele demonilor a îngenun- 
cheat în faţa lui Momotaro şi tremurând de frică l-a rugat 
cu lacrimi în ochi: 

— Te implor, cruţă-mi viaţa! Şi-ţi promit că niciodată 
nu voi mai supăra o ființă omenească. Pe deasupra îţi dau 
şi toate comorile adunate aici. 

Momotaro a poruncit să fie adunate toate comorile de 
la palat, furate de la oameni. Le-a încărcat apoi într-o 

căruţă şi s-a întors triumfător acasă, împreună cu prietenii 
săi: câinele, fazanul şi măgarul. 


Vulpea-ceainic 


A FOST ODATĂ, TARE demult, un bărân şi o 
bătrânică. Erau atât de săraci că n-aveau după ce bea apă. 
Moşul se ducea în fiecare zi la pădure, să ia lemne de foc, 
pe care le vindea apoi la oraş, pentru a-şi câştiga pâinea cea 
de toate zilele. 

Într-o zi, în timp ce se îndrepta spre cărările dificile ale 
munților, văzu trei copii schingiuind o vulpe pe care nu 
se ştie cum o prinseseră. Făcându-i-se milă, zise copiilor: 

— E mare păcat să chinuiţi un biet animal! Nu vreţi să 
mi-l vindeţi mie? 

Copiii se învoiră şi când avură în palme câteva 
monede îi dădură bucuroşi vulpea şi o zbughiră pe câmp. 

Bătrânul dezlegă frânghia care aproape sugrumase 
gâtul vulpii şi zise: 

— Ce nenorocire! Altă dată să nu te mai aventurezi pe 
ulițele satului, la lumina zilei, dacă vrei să n-o paţi la fel! 
Şi acum, şterge-o la vizuina ta! 

Eliberat, animalul o zbughi în pădure. 

Trecură zile, săptămâni, luni. Bătrânul aproape că 
uitase cărările muntelui pentru a aduna lemne ca de 
obicei, cugetând cum să facă rost de bani pentru Anul 
Nou. Deodată o vulpe ieşi din pădure şi îi spuse: 

— Dragă bătrânelule, eu sunt vulpea pe care bunătatea 
ta a salvat-o de la moarte nu demult. Te văd foarte 
îngrijorat. Ți s-a întâmplat ceva? 

— Gândeam că anul e pe sfârşite şi aş avea atâtea de 
cumpărat de Anul Nou, zise bătrânul. 

— Nu-ţi face griji, zise vulpea. Mă voi transforma 
într-un ceainic, pe care te rog să-l duci la templul din sat 
şi să-l vinzi preotului pentru trei ryo. 

Bătrânul rămase pe gânduri, neştiind dacă e bine să 
facă o asemenea faptă. La insistenţele animalului, acceptă 
în cele din urmă. Atunci vulpea se dădu peste cap şi cât 
ai clipi din ochi se prefăcu într-un frumos ceainic din 
bronz. Bătrânul ascunse ceainicul sub cămaşă şi porni 
spre templu. 

— Am w lucru rar pe care aş vrea să ţi-l vând, părinte. 
Un ceainic din bronz. Vrei să-l cumperi? zise moşneagul. 

Preotul luă ceainicul, îl examina cu grijă, îl ciocăni cu 
arătătorul. Suna profund şi melodios, impresionându-l pe 
preot. Hotărât să obțină ceainicul, zise bătrânului: 

— Cât vrei pe el? 

— Trei ryo, răspunse acesta. 

Socotind preţui nu prea ridicat, preotul plăti suma 
cerută, convins c-a făcut o afacere bună. La rândul său, 
bătrânul se grăbi spre casă, fericit să-i poată arăta babei 
lui trei ryo. 

Ei bine, sunteți probabil curioşi să aflați ce s-a 
întâmplat cu ceainicul. De îndată ce a intrat în posesia 
frumosului ceainic, preotul a fost nerăbdător să vadă cât 
de bun ceai e în stare să facă şi dădu poruncă unei slugi 

să-l spele bine. Sluga, un băiat cam sărac cu duhul, luă 
ceainicul în bucătărie, puse nisip în el şi începu să-l frece 
cu o perie. Deodată, ceainicul strigă la băiat: 

— Oh, oh! Neisprăvitule, spală-mă mai cu grijă. Mi se 
sfâşie inima de durere! 

Speriat, băiatul fugi la preot. 

— Părinte, părinte, ceainicul vorbeşte! Mi-a zis să-l 
spăl cu grijă că-l doare! 

Preotul răspunse calm: 

— Fii pe pace, băiete. Ţi s-a părut probabil, pentru că 
ceainicul e într-adevăr foarte frumos şi scoate nişte sunete 
minunate, de parcă ar vorbi un om. Termină spălatul şi 
pune apă la fiert. 

Băiatul puse apă în ceainic, îl aşeză pe plită şi aprinse 
focul. 

— Vai, mă arde, mă arde, neisprăvitule! Lasă focul mai 
mic că mă ucizi, se auzi din nou vocea ceainicului. 

Speriat de-a binelea, băiatul fugi la preot. 

— Nu m-am înşelat, părinte! zise el. Ceainicul vor- 
beşte. A zis „Mă arde, mă arde, fă focul mai mic“. 

Încă neîncrezător, preotul, dornic să bea ceai, socotea 
că apa este gata fiartă. Spuse băiatului să oprească focul 
şi să-i aducă ceainicul. 

— Imediat, sfinția-ta, zise băiatul şi dădu fuga în bucă- 
tărie. Spre marea lui mirare văzu ceainicul alergând pe 
patru picioare, cu coada stufoasă ridicată în sus. Căzu jos 
de uimire şi strigă: 

— Părinte, părinte, ce întâmplare nemaipomenită! 

Preotul se repezi în bucătărie. În locul ceainicului, 
văzu o vulpe fugind cât o ţineau picioarele. Cu toată 
înţelepciunea sa, preotul s-a speriat în toată puterea 
cuvântului, uitând şi de pagubă şi de tot. Iar vulpea, 
chelălăind şi agitându-şi coada stufoasă, fugea mâncând 
pământul spre vizuina ei din munţi. 


Vrabia cu limba tăiată 


UN BĂTRÂN S-A DUS odată la munte, a atârnat 
traista cu merinde de o ramură de copac şi s-a apucat de 
treabă. Venind ora mesei, bătrânul desfăcu traista şi ce să 
vezi? Era goală. Fiertura de orez dispăruse şi în locul ei o 
vrabie lenevea cu guşa plină, la adăpost de frig şi vânt. Cu 
ce ochi gingaşi îl privi vrabia! Uitând de foame, bătrânul 
legă traista la gură, iar seara aduse vrabia acasă şi de 
atunci începu s-o îngrijească cu dragoste părintească. 

Câteva zile mai târziu, moşul plecă din nou la munte, 
lăsând acasă pe babă împreună cu vrăbiuța. Bătrâna pre- 
găti amidon pentru apretatul rufelor şi-l lăsă pe verandă, 
apoi plecă cu rufele să le spele la râu. 

Vrăbiuţa gustă din apret şi-i plăcu. O ciugulitură, încă 
o ciugulitură. I se părea din ce în ce mai bun şi tot ciugu- 
lind şi iar ciugulind, constată îngrozită că mâncase tot 
apretul. 

— Vai, mie, ce-am făcut! se văicări ea, dar era prea 
târziu. 

După ce termină de spălat, femeia se întoarse acasă şi 
se opri direct pe verandă. Dar ia apretul de unde nu-i! 
Castronul era gol-goluţ, de parcă-l spălase cineva. „Măi 
să fie! Cine să-l fi luat?“ se întrebă femeia nedumerită. 
Privi în stânga, privi în dreapta prin verandă până ce ochii 
îi căzură pe vrăbiuţă. Stătea spăşită într-un colţ, cu capul 
uşor plecat, ca şi când şi-ar fi cerut iertare. Femeia luă 
vrabia în mână şi privind-o cu atenție descoperi apret în 
jurul ciocului. Îi căscă ciocul şi din nou urme de apret şi 
pe limbă. 

— Tu eşti hoaţa, deci! zise femeia. 

Şi furia ei crescu brusc, mai ales că zile întregi se 
străduise să-i facă toate poftele, să nu-i lipsească nimic. 
Oarbă de mânie, luă o foarfecă şi tăie limba bietei 
vrăbiuţe. Înnebunită de durere, vrabia zbură din mâna 
bătrânei încotro văzu cu ochii. 

Moşul veni şi el curând acasă. 

- Spune, draga mea, ce face păsărica? îşi întrebă el 
soția de cum trecu pragul. 

Baba povesti toate cele întâmplate, iar moşul se 
întrista foarte tare. 

— Mare păcat! zise el în cele din urmă. Am să mă duc 
după ea. 

Şi moşul o porni spre munți. 

— Unde este casa vrăbiuţei? Unde locuieşte vrăbiuţa 
cu limba tăiată? întreba el în stânga şi-n dreapta. 

Şi tot repetând ca un cântec întrebarea, ajunse în 
munți. Intâlni un om care păştea vaca şi-l întrebă dacă nu 
cumva ştie unde e casa vrăbiuţei. Intâlni mai apoi un om 
păscând caii şi-i puse aceeaşi întrebare. Dar nimeni nu 

ştia unde locuieşte sărmana păsărică. Auzi, într-un târziu, 
că vrăbiuţa îşi are cuibul într-un crâng de bambus. 
Pătrunse în crâng cu inima plină de speranţă. Ajunse la 
casa vrăbiuţei şi o găsi în războiul de ţesut. 

— Imi pare aşa de rău c-ai rămas fără limbă! o întâm- 
pină bătrânul. 

— Bine-ai venit, moşneagule drag! îi spuse vrabia şi 
toți membrii din familia ei îi ieşiră în întâmpinare. 

Il omeniră cu o masă somptuoasă şi-l distrară cu dan- 
suri şi cântece păsăreşti. La căderea nopții bătrânul zise: 

— Trebuie să plec. Femeia mea o fi îngrijorată. 

— Ce păcat că trebuie să pleci, spuseră vrăbiuţele. Pri- 
meşte de la noi în dar, moşule, unul dintre aceste cadouri, 
la alegere, mai ziseră la despărțire. 

Şi aşezară în faţa bătrânului două cufere, unul mai mare 
şi unul mai mic. 

— Sunt bătrân, ştiţi bine, se plânse moşneagul. Aşa că, 
dacă nu vă e cu supărare, am să aleg cufărul acesta mic. 

Zicând acestea, ridică lada pe umeri şi o porni pe 
drumul întoarcerii. Când ajunse acasă, îi spuse soției: 

— Am întâlnit vrăbiuţa şi m-am ales cu un dar. Având 
de ales între un cufăr mare şi unul mic, l-am preferat pe 
ăsta mititel. 

Şi zicând acestea, deschise lădiţa. Ei bine, oameni buni, 
ce credeți că era înăuntru? Numai monede de aur, lingouri 
de aur şi argint şi câte şi mai câte alte bijuterii de preţ! 

Surpriza de început a femeii se transformă curând 
într-o furie lacomă: 

— Dacă aş îi fost eu în locul tău, aş fi luat cufărul cel 
mare, zise ea cu reproş. 

Ziua următoare plecă la munte să-i facă o vizită vră- 
biuţei, după ce află din fir-a-păr locul unde îşi avea culcuşul. 

— Unde e casa vrăbiuţei? Unde e casa vrăbiuţei? 

Tot repetând întrebarea, deşi ştia bine răspunsul, 
ajunse în crângul de bambus. 

— Draga mea vrăbiuţă! lată, am venit şi eu să te văd, 
zise baba mieroasă de cum ajunse la casa vrăbiuţei. 

— Bine ai venit, bătrânico! îi ură vrăbiuţa. 

Familia vrăbiuţei o primi cu o masă îmbelşugată, cu 
dansuri şi muzică, întocmai cum făcuseră şi cu moşul ei. 
Când veni vremea plecării, îi aduseră şi ei dinainte două 
cufere, unul mare şi unul mic, şi-i spuseră să aleagă după 
pofta inimii. 

— Dacă e aşa, zise baba, am să-l aleg pe cel mai mare. 

Cu ajutorul vrăbiuţelor, săltă cufărul pe umeri şi o 
porni la vale. Pe drumul de întoarcere o rodea cumplit 
întrebarea: ce anume o fi în cufăr de e aşa greu? În cele 
din urmă învinse curiozitatea. Se opri în drum, lăsă 
cufărul jos şi deschise capacul. Înăuntru numai şerpi 
încolăciţi, balauri şi fantome! Trânti capacul peste arătă- 
rile gata s-o înghită şi, înfricoşată de moarte, o rupse la 
fugă spre casă cât o ţineau picioarele. 


Gombei-păsărarul 


ÎN NORDUL ÎNDEPĂRTAT al Japoniei, în insula 
Hokaido, în satul Inaghi trăia un ţăran pe nume Gombei. 
Nu avea nici tată, nici mamă, nici copii. Trăia de unul 

singur la marginea satului, într-o cocioabă, îndeletnicin- 
du-se cu vânatul rațelor sălbatice. 

În fiecare zi, Gombei se trezea până-n zori, mergea la 
un lac mare, ce se afla nu departe de sat, aşeza laţuri de 
salcie şi multă vreme pândea rațele lângă apă. Într-o zi 
izbutea să prindă când trei, când două rațe, dar se-ntâmpla 
ca în laţ să nu cadă decât o rață, iar uneori nici una. 

O dată, într-o primăvară timpurie, Gombei trei zile în 
şir a venit acasă numai cu câte o rață. În cea de a treia 
seară, întorcându-se de la vânătoare, chibzui: „În fiecare 
zi pun trei laţuri, veghez lângă lac din zori şi până în 
noapte, dar prind o singură rață pe zi. Mâine din nou va 
trebui să mă scol cu noaptea în cap, apoi toată ziua voi 
îngheţa pe mal. Ce-ar fi să pun pe lac o sută de laţuri. Aş 
prinde dintr-un foc atâtea rațe, încât aş putea să stau o 
lună întreagă acasă şi să mă- -ncălzesc la sobă“. 

În dimineața următoare, Gombei n-a mai plecat de 
acasă, ci a-nceput să împletească lațuri noi din nuiele de 
salcie. A împletit el o sută de laţuri, le-a aşezat pe lac şi 
abia târziu de tot s-a dus să se culce. Toată noaptea n-a 
visat decât un lucru: că veneau în zbor o mulțime de rațe 
şi toate se aşezau în lațurile lui. Gombei se trezi în puterea 
nopții, se îmbrăcă repede şi alergă spre lac. Dar pe lac nu 
era nici o rață. Laţurile arătau aşa cum le lăsase seara. 
Toate erau legate de o funie, iar capătul funiei era înfă- 
şurat de un copac. Gombei îşi cercetă din nou laţurile şi 
se aşeză la pândă lângă copac. Treptat se lumină de ziuă. 
Deodată începură să vină în zbor o mulțime de rațe. 
Se-nvârtiră în stoluri deasupra lacului, apoi o rață, după 

ca a doua, a treia, a patra se aşezară pe apă. Şi de-abia se 
aşeza rața pe apă, că şi nimerea în laţul lui Gombei. 
Curând, în fiecare laț era câte o rață. Numai un singur laţ 
era gol, iar deasupra lacului zbura ultima rață. Atunci 
Gombei dezlegă capătul funiei de pe copac şi începu s-o 
înfăşoare uşor pe mână. Îi părea rău să scoată lațurile, 
atâta vreme cât mai rămăsese unul gol. 

„O singură rață de-aş mai prinde, aş face suta. Atunci 
aş strânge laţurile. Mai repede, mai repede!“ îşi şoptea 
Gombei. 

În curând se lumină de-a binelea şi răsări soarele. De 
după crestele munţilor, razele luminoase ale soarelui 
cădeau pe lac, iar apa strălucea. Pe apă, rațele se agitară, 
bătură din aripi şi toate cele nouăzeci şi nouă, cu laţurile 
la picioare, se ridicară deasupra lacului. Gombei trase cu 
putere de funie, dar rațele erau mai puternice decât el: 
doar erau nouăzeci şi nouă! 

Acum nu Gombei trăgea de funie, ci funia îl trăgea pe 
el. Şi iată că se desprinse de pământ şi se ridică în aer. Cu 
cât zburau rațele mai sus, cu atât se ridica şi Gombei. El 
atârna de capătul funiei şi se ţinea tare de ea cu ambele 
mâini. Lacul rămăsese departe. Gombei îşi mijea ochii dar 
îi era frică să privească în jos. Rațele zburau tot mai sus, tot 
mai departe, trecând pe deasupra lacului, pe deasupra 
satului, pe deasupra copacilor, pe deasupra pădurii, se 
înălțau deasupra munţilor. Deodată funia de care atârna 
Gombei se rupse. Rațele zburară mai departe, iar Gombei 
rămase atârnat în aer. Inima îi îngheță de frică. Ar fi putut 
să cadă, dar nu se întâmplă nimic Gombei se miră şi, cu 

teamă, deschise ochii. Ce se întâmplase? Văzu că zboară 
prin aer. ÎI luase vântul. Un vânt puternic îl purta pe Gombei 
deasupra pământului, deasupra pădurilor, deasupra mun- 
ţilor, deasupra văilor, deasupra mării, departe-departe spre 
sud. A zburat o zi, a mai zburat una şi încă una. In cea de a 
treia zi vântul se mai potoli şi Gombei încet-încet se apropie 
de pământ. Se uită în jos şi văzu sub el acoperişuri de case 
şi împrejur numai câmp. Pe câmp, țăranii semănau orz. 
Gombei se lăsă în jos în mijlocul câmpiei. Țăranii părăsiră 
lucrul şi alergară din toate părțile. Gombei îşi mişcă 
picioarele şi mâinile — din pricina zborului prea lung, el 
nu-şi simţea nici mâinile, nici picioarele — apoi, politicos, 
dădu bineţe țăranilor şi-i întrebă: 

— Ce sat e ăsta? Unde am nimerit? 

— Acesta este satul Akano, îi răspunseră țăranii. 

— Niciodată n-am auzit de un asemenea sat. Voi 
sunteţi japonezi? 

— Da, suntem japonezi. Pesemne că tu eşti de departe 
dacă nu cunoşti satul Akano. 

— Eu sunt din insula Hokaido, din nordul Japoniei. 

— Satul Akano este pe insula Kiusiu, în punctul cel mai 
de sud al Japoniei. Cum ai nimerit la noi? Şi de ce ai coborât 
din cer? 

Atunci Gombei le povesti ţăranilor cum l-au ridicat în 
aer rațele şi apoi cum l-a purtat trei zile vântul. 

— Acum n-o să mai ajungi acasă, grăiră ţăranii ascul- 
tând povestea lui Gombei. Pentru asta trebuie să treci 
multe strâmtori şi mări şi să străbaţi pe jos întreaga 

Japonie de la sud la nord. Îţi va fi foarte greu. Mai bine 
rămâi la noi în sat, ne ajuţi la muncă, iar noi te vom hrăni. 

Gombei se gândi puţin şi se învoi. 

— În insula mea n-am pe nimeni. De ce nu aş rămâne 
la voi? 

Astfel a rămas Gombei pe insula Kiusiu în satul 
Akano. Îi ajuta pe ţărani la muncă, semăna cu ei orzul, 
smulgea buruienile. Timpul trecea repede, a trecut primă- 
vara, a trecut şi vara. Orzul crescuse mare şi era copt, 
numai bun de secerat. 

Intr-o zi, ţăranii plecară cu secerile pe umăr şi începură 
să secere. Gombei se apucă şi el cu râvnă de muncă, când 
deodată dădu peste un spic tare gros şi înalt. Gombei îl 
aplecă la pământ şi tocmai când voia să-l taie cu secera, 
spicul se îndreptă şi-l lovi pe Gombei cu atâta putere, că-l 
aruncă în aer. Dar Gombei nu căzu pe pământ, căci din 
nou îl înşfăcă vântul şi-l ridică deasupra câmpului. 

Gombei nu se mai miră. Înţelese dintr-odată despre ce 
era vorba. 

— Fireşte, ăsta este acelaşi vânt care m-a adus în 
Kiusiu. Acum vântul se întoarce şi o să mă ducă acasă. 

De data aceasta se aşeză în văzduh bine, ca să nu-i mai 
amorţească mâinile şi picioarele. Vântul îl purtă pe 
Gombei deasupra pământului: deasupra pădurilor, dea- 
supra munților, deasupra văilor, deasupra mării, departe- 
departe, spre miazănoapte. O zi întreagă zbură Gombei 
prin aer, dar spre seară vântul se mai linişti şi Gombei se 
lăsă încet-încet pe pământ. 

„Astăzi am zburat numai o zi, iar data trecută trei zile. 
Înseamnă că nu am ajuns la Hokaido“, îşi zise Gombei. 
Se uită de jur împrejur. Într-adevăr, locul era necunoscut. 
Cât vedeai cu ochii numai şes pustiu, nici tu casă de 
oameni, nici copaci, nici tufişuri. Lui Gombei i se făcu 
teamă, începu să se întunece şi din toate părțile se adunau 
nori întunecoşi. Curând avea să plouă. | 

„Unde o să mă adăpostesc?“ se gândi Gombei. Și porni 
degrabă mai departe. Sperase să ajungă la vreun adăpost. 
Deodată se împiedică de-o uriaşă ciupercă albă. „lată ce 
ciuperci nemaipomenite cresc în această ţară!“ îşi zise 
Gombei. Dar, aplecându-se, văzu că nu era nicidecum o 
ciupercă, ci o pălărie largă țărănească, împletită din paie 
de orz. „Grozav! se bucură Gombei. Cu o asemenea 
pălărie n-o să mă ude ploaia“. 

Ridică pălăria şi vru să şi-o pună pe cap, dar pălăria 
era prea mică. O trase mult timp de marginile largi şi, în 
sfârşit, cu greu izbuti să şi-o pună pe cap. Şi ca să nu-i 
scape, o legă sub bărbie cu şireturile şi porni mai departe. 

Nu făcu nici o sută de paşi, că începu să picure. Cerul 
se acoperise pe de-a-ntregul cu nori. Vântul încercă să-i 
smulgă pălăria de pe cap, dar Gombei o înţepenise, iar 
şireturile erau bine legate. Până la urmă însă vântul o ridică 
în văzduh şi odată cu ea şi pe Gombei. Il ridică aşa de sus, 
că bietul om nu mai văzu sub el pământul: nici pădurile, 
nici munţii, nici marea, ci doar norii de sub picioare. Pentru 
prima dată în viață Gombei vedea norii atât de aproape. 
Unii erau cârlionţaţi, alţii erau netezi, unii erau groși şi 
pufoşi, iar alţii erau turtiți şi subțiri. A zburat el aşa pe 

deasupra norilor o zi, apoi alta. În cea de-a treia zi vântul 
se potoli şi Gombei începu să se apropie de pământ. 

„Acum unde voi mai nimeri?“ se gândi Gombei. 

Privi în jos şi văzu că se apropia de un sat mare. În 
mijlocul satului se afla o pagodă înaltă, cu cinci caturi. Nici 
n-apucă s-o privească aşa cum ar fi vrut, că se trezi pe catul 
cel mai de sus şi se prinse cu mâinile de vârful pagodei. Să 
stea aşa de sus era mai înfricoşător decât să zboare. Gombei 
se uită în jos încercând să vadă dacă nu sunt trepte, dar 
nu se afla nici o scară. Atunci Gombei începu să strige 
cât îl ţinea gura: 

— Ajutor! Ajutor! 

La strigătul lui alergară oamenii din toate casele. Tot 
satul se adună la pagodă. La început nimeni nu-şi dădea 
seama de unde se auzea chemarea. Deodată un băiețel 
strigă: 

— Pe pagodă e un om! 

Oamenii se îngrămădiră în jurul pagodei, ridicându-şi 
capetele. De jos, Gombei părea atât de mic, că de-abia 
putea fi zărit. Dar el privi în jos şi strigă: 

— Ajutor! Ajutor! 

Deodată, ameţind, Gombei se clătină, îşi desprinse 
mâinile de pe vârful pagodei şi căzu peste țăranii care se 
adunaseră jos. Ţăranii se îngroziră, porniră iute în toate 
părţile, se izbiră unii de alţii cap în cap, de văzură stele 
verzi. De la aceste stele s-a aprins totul în jur. Au ars şi 
țăranii şi pagoda şi Gombei. 

Chiar şi povestea noastră a ars. 

Ficatul maimuţei 


ÎN ADÂNCURILE MĂRII s-a întâmplat o mare 
nenorocire: fata dragonului a căzut bolnavă. Dragonul era 
cel mai puternic dintre vieţuitoarele mării: avea o coadă 
inelată şi înfricoşătoare, iar pe gură arunca flăcări. Toţi 
se temeau de el: şi rechinii şi peştii şi meduzele. 

Iată însă că fiica dragonului mării s-a îmbolnăvit. A 
strâns dragonul la palatul său pe cei mai buni vraci şi 
tămăduitori. Au doftoricit-o ei pe fata dragonului cum 
s-au priceput mai bine, i-au dat fel de fel de leacuri, dar 
nimic n-o ajuta. Fata slăbea văzând cu ochii şi se- nvi- 
nețea. Atunci dragonul îşi chemă supuşii şi-i întrebă: 

— Ce să fac? 

— Sa! răspunseră peştii înclinându-şi capetele într-o 
parte. Când în Japonia cineva spune „Sa“, asta vrea să 
însemne că acela n-are nimic de zis. 

Dragonul o chemă pe caracatiță. Caracatița înotă 
îndelung în jurul bolnavei şi grăi: 

— Îi trebuie ficat de maimuţă vie. 

Dragonul se mânie. 

— Ca să faci rost de ficatul ăsta, trebuie mai întâi să 
găseşti o maimuţă vie! Dar de unde s-o iei aici, în fundul 
mării? 

— Nu te mânia, spuse caracatiţa care era tare bătrână 
şi le ştia pe toate. Departe, la miazăzi, se află Insula 
maimuţelor. Porunceşte să meargă cineva acolo şi sã- -ți 
aducă o maimuţă vie. 

Pentru o asemenea treabă nu trimiţi pe oricine. 
Chibzuiră pe cine să trimeată. | 

— Vom trimite rechinul. El are colții mari, zise dragonul. 

Caracatiţa îşi agită toate cele opt picioare. 

— Nu! Nu! Cum poţi să trimiti rechinul? o să înghită 
maimuța cu ficat cu tot. 

— Ei, atunci vom trimite peştele-ferăstrău. El este ager. 

— Nu! grăi din nou caracatița. Pe drum, peştele- 
ferăstrău o să reteze maimuța în două. 

Atunci pe cine să trimitem? 

— Ascultă! spuse caracatița. Să meargă meduza. Ştim 
cu toţii că maimuța trăieşte pe uscat. Ca să o poţi prinde 
trebuie să ieşi din apă. Ori asta o poate face numai 
meduza. Ea se laudă că are patru picioare şi că pentru ea 
e un fleac să umble pe pământ. Să aducă maimuța. 

— Ai auzit, meduzo? întrebă dragonul. 

— Am auzit, răspunse meduza. Numai că până acum 
niciodată n-am mai prins maimuțe. De fapt, cum arată o 
maimuţă? 

___— Maimuţa are faţa roşie, şezutul roşu şi o coadă scurtă. 
Ii place să se caţere prin copaci şi să mănânce castane. 

— Aaa! exclamă meduza care voia să pornească la 
drum, dar căzu pe gânduri şi întrebă din nou: Da” cum se 
prind maimuţele? 

— Fireşte, n-o să înhaţi maimuta cu forţa. Tu eşti mică, 
ea e mare. Trebuie s-o păcăleşti! 

— Aaa! făcu încă o dată meduza şi dădu să plece, dar 
se opri iar şi întrebă: Dar cum s-o car în spinare, dacă eu 
sunt mică şi ea e mare? O să-mi fie greu. 

— Ce să-i faci? Trebuie să suporţi! 

— Aaa! spuse a treia oară meduza, apoi ieşi la suprafața 
mării şi o porni pe valuri departe-departe, spre miazăzi. 

Pe drum meduza se gândea tot timpul. Se gândea cum 
o s-o păcălească pe maimuţă şi drumul i se părea mai 
scurt. Aşa a plutit trei zile în şir. 

În sfârşit, departe-departe, înainte, pe apa albăstrie 
apăru un punct negru. „lată şi Insula maimuţelor“, îşi zise 
meduza. Înotă mai departe, se scutură şi păşi pe uscat. 
Numaidecât zări un copac, iar în copac un şezut roşu şi o 
coadă scurtă. „Asta e o maimuţă vie!“ 

— Bună ziua, maimuţă! grăi meduza. Ce vreme 
frumoasă! 

— Bună ziua, dar nu ştiu cum te cheamă! Vremea-i 
frumoasă, este adevărat, dar tu cine eşti şi de unde ai apărut? 

— Eu sunt meduza şi trăiesc pe fundul mării. Am avut 
chef să mă încălzesc la soare şi am ieşit să mă plimb. 
Întâmplător, am înotat până aici şi am ieşit pe mal. Vezi 
bine, eu am patru picioare. Mi-e totuna să înot în apă sau 
să merg pe pământ. Grozavă e insulița voastră! 

— E cea mai bună insulă din lume, zise maimuța. 
Priveşte ce copaci înalţi, câţi nuci şi câți castani avem de 
jur-împrejur. Cred că niciodată n-ai văzut un loc atât de 
minunat! 

— Ei, cum să-ți spun! grăi meduza. Ţi-am lăudat 
insuliţa pentru că sunt politicoasă. Trebuie să-nţelegi însă 
că eu am văzut pe lume locuri şi mai neasemuite. Vezi 
bine, eu trăiesc în adâncul mării! 

— E cu putință?! se miră maimuța şi se mută cu o 
creangă mai jos: de aici o auzea mai bine. Şi acolo se 
poate trăi? 

— Cum, nu ştii? Nu ai auzit de palatul dragonului 
mării? Eu locuiesc chiar lângă palat. 

— De auzit, am auzit, dar n-am avut prilejul să-l văd, 
recunoscu maimuța. Poate doar în poză! 

— Ehei, meleagurile noastre sunt mult mai frumoase 
decât e zugrăvit în poze, o întrerupse meduza. Nici nu-ți 
închipui ce minunat e acolo! 

— Ce poate fi aşa de grozav? mai întrebă maimuța. 

Meduza ar fi vrut să spună că acolo apa e foarte sărată 
şi că sunt multe alge şi moluşte, ceea ce ei îi plăcea tare 
mult. Îşi aminti însă la timp că trebuia s-o păcălească pe 
maimuţă şi îi zise: 

— Acolo sunt copaci înalţi, de două ori mai înalți decât 
la voi. 

— Castane verzi? 

— Câte vrei! La noi castanele cresc în toți copacii. Nu 
numai în castani, chiar şi în pini. 

— O! se miră maimuța coborând din copac şi apro- 
piindu-se de apă. Tare mult aş dori să vin pe la voi! 

Meduza se bucură, fireşte, dar, prefăcându-se, îi spuse 
cu indiferență: 

— Dacă vrei atât de mult să vii la noi, pot să-ți arăt 
drumul. 

— Dar eu nu ştiu să merg pe apă. 

— Nu ştii? Păcat. Fiindcă doreşti atât de tare, fie, am 
să te duc eu în spinare! 

— Ei, nu se poate. O să-ţi fie greu. 

— Nu-ţi fie teamă, mă descurc eu. 

— Mulţumesc pentru bunăvoință! Hai să mergem! 

Meduza se aruncă în apă, iar curioasa maimuţă păşi 
cu grijă pe spinarea largă, se aşeză pe vine şi cu mâinile 
ei lungi se agăţă de coastele meduzei. 

— Mai încet, spuse ea. Mă tem c-o să cad în apă, 
spinarea şi coastele tale sunt atât de alunecoase! 

— Nu-i nimic, ţine-te mai bine! 

Meduza plutea iute-iute. Treaba era făcută: o maimuţă 
vie se afla pe spinarea ei. Acum nici n-avea la ce să se 
mai gândească. Ea chiar începu să se plictisească. Era tare 
limbută şi nu-i plăcea să tacă, mai ales când avea cu cine 
să vorbească. 

— Spune-mi, te rog, întrebă nitam-nisam, tu ai ficat? 

Maimuta făcu ochii mari. 

— De ce întrebi? 

— O, e foarte important! 

— Ce este aşa de important? 

— Nu pot să-ți spun. 

Maimuta se sperie. Inţelesese numaidecât că ceva se 
pune la cale împotriva ei. 

— Te rog, spune-mi despre ce e vorba. S-ar putea ca 
ficatul meu să nu fie ăla care-ţi trebuie ţie. 

Acum se sperie de-a binelea meduza. Uitase de sfatu- 
rile pe care le primise acasă şi îi destăinui maimuţei tot 
adevărul. 

— Fata dragonului mării are nevoie de ficatul tău. S-a 
îmbolnăvit şi nimic n-o poate salva. Şi, uite, pe mine m-au 
trimis după tine. Când o să ajungem acasă, or să-ți ia ficatul, 
fata dragonului o să-l mănânce şi o să se înzdrăvenească. 

Maimuţa tremura îngrozită de frică. Era cât pe-aci să 
sară de pe spinarea meduzei, însă de jur-împrejur era 
numai apă. Ce să facă? S-o roage pe meduză s-o ducă 
înapoi? Da’ meduza n-o s-o asculte. Maimuţa se gândi 
puţin şi spuse cu glasul cel mai liniştit: 

— Fireşte. Îţi voi da cu plăcere ficatul meu. Eu am mai 
mulţi. Crezi că o să-mi pară rău după câţiva din ei, când 
ştiu cine are nevoie? Tocmai fata dragonului mării! Nu 
sunt eu maimuța care să regrete atâta lucru! Dar de ce nu 
mi-ai spus de la început despre ce este vorba? Că, uite, 
mi-am lăsat toți ficații acasă. 

— Cum i-ai lăsat? 

— Iacă aşa, i-am lăsat! Dimineaţa i-am spălat şi i-am 
atârnat în copac să se usuce. Ficatul trebuie spălat o dată 
pe săptămână, altfel se murdăreşte. 

„Vai, ce păcat!“ îşi zise meduza. Bine cel puţin că am 
întrebat la timp. 

— Hei! Ce să fac eu cu tine fără ficat? grăi ea către 
maimuţă. 

— E adevărat, răspunse maimuța. Hai să ne întoarcem 
pe insulă să-l luăm. 

— Vorbeşti adevărat? Atârnă în copac? 

— O să vezi! am un ficat foarte bun şi gras. 

— Atunci ia-l pe cel mai gras. Bine? 

— Fără îndoială. Numai că du-mă mai iute la țărm. 

Meduza se întoarse înotând înapoi spre insulă. Îndată 
ce atinse malul, maimuța sări pe pământ şi din două 
salturi ajunse la copac şi se prinse de întâia creangă cu 
mâinile şi picioarele. 

— Hei, de ce zăboveşti atât? strigă meduza. Grăbeş- 
te-te! Şi aşa am pierdut destul timp. 

Maimuţa însă se cățărase chiar în vârful copacului şi 
de acolo arătă meduzei limba. 

— Neobrăzato! se mânie meduza. Coboară neîntârziat! 

— Nici nu mă gândesc! Mulţumesc pentru plimbare. 
N-o să mai merg cu tine niciodată. 

— Dar ficatul? Cum să mă-ntore fără el? începu 
meduza să plângă. 

— Nu-mi pasă cum te vei întoarce. Eu fără ficat însă 
nu vreau să rămân. Tu chiar crezi că ficaţii mei atârnă în 
copac? Nu, n-am decât unul singur, aici înăuntru, unde îi 
este locul. 

— Aşadar m-ai păcălit! se supără meduza. E necinstit! 
O să mă plâng dragonului mării. 

— Eu nu mă tem de dragonul tău. Dacă totuşi doreşti 
atât de mult ficatul meu, cațără-te până la mine în copac, 
Doar ai patru picioare. 

Meduza însă nu ştia să se urce în copaci. 

— Ascultă, spuse ea, dar cu palatul dragonului mării 
cum rămâne? Doar aveai de gând să-l vezi. Şi castanele 
din pini? 

— N-am nevoie de castanele tale din pini, îmi plac 
numai castanele din castani, îi răspunse maimuța. 

Şi uite aşa, meduza cea nătângă fu nevoită să se 
întoarcă acasă cu mâinile goale. Porni pe valuri departe- 
departe, spre miazănoapte. Drumul i se păru iarăşi uşor, 
fiindcă tot timpul se gândea. Acum se gândea de ce mai- 
muta nu mai vrea să vadă împărăția de sub ape. Acasă o 
aşteptau dragonul cu supuşii lui, de trei zile. 

— Unde-i maimuța? strigară peştii de cum o văzură pe 
meduză. 

— In copac, răspunse cu tristeţe meduza. La început am 
păcălit-o, dar apoi m-a păcălit ea pe mine. l-am povestit că 
la noi în pini cresc castane. Acest lucru i-a plăcut maimuței. 
S-a urcat pe spinarea mea şi am pornit-o încoace. Pe drum 
însă maimuța şi-a amintit că şi-a uitat ficatul acasă şi a fost 
nevoie să ne-ntoarcem pe insulă. La drept vorbind însă 
maimuța m-a înşelat: ficatul îl avea la ea. N-a mai vrut să 
vină în împărăţia noastră de sub apă. Credea că, pesemne, 
castanele care cresc în pini nu-s dulci. 

Dragonul mării ascultă ce ascultă, apoi izbi din coadă 
şi zbieră: 

— Loviţi-o fără milă! S-o bateţi cât puteţi de tare, până 
o să-i iasă toate oasele. O proastă ca ea o să trăiască şi 
fără oase! 

Şi au bătut meduza, au bătut-o până când, într-adevăr, 
i-au scos toate oasele. 

De atunci a rămas meduza fără oase şi se leagănă pe 
valuri ca un ghemotoc moale şi alunecos. 

Ce să facă prostul cu oasele? 


Evantaiul lui Tengu 


ERA O ZI CALDĂ de primăvară. Heisaku porni în 
munți să cosească fânul. Soarele ardea plăcut şi leneşului 
Heisaku îi veni chef să se odihnească şi să-şi încălzească 
spinarea. Se aşeză pe o buturugă, începu să privească cerul 
albastru şi să asculte ciripitul vrăbiilor. Ascultă el ce 

ascultă şi uită cu totul de treabă. Când se sătură de atâta 
şedere, scoase din buzunar zarurile şi începu să se joace. 
Zarurile cădeau pe o lespede de piatră mare şi netedă, care 
se afla lângă buturugă. Heisaku spunea întruna: 


Zaruri, zaruri! 
Aşezaţi-vă, zaruri, 
Albe zaruri! 


Deodată, din spate, dintr-un pin înalt, se auzi o voce 
subțirică: 

— Heisaku, ce faci aici? 

Heisaku se sperie. Se uită înapoi şi, înaintea sa, pe-o 
creangă de pin, văzu pe dracul cel năsos, Tengu, pe 
adevăratul Tengu, aşa cum apărea el în desene: cu nasul 
lung, mai lung decât capul, ținând în mână un evantai. 

Heisaku căzu în genunchi, începu să tremure şi să 
plângă. 

— Fie-ţi milă, Tengu, nu mă omori! 

— Nu-ţi fie teamă, îi spuse Tengu cu blândeţe. N-am 
de gând să te ucid. Vreau să ştiu numai ce arunci tu acolo 
şi de ce bolboroseşti asemenea vorbe? Ce ai în mână? 

— Astea? Sunt zaruri. Uite, vezi, aşa cum s-au potrivit 
acum fac un punct; aşa, fac două, dar pot să se nimerească 
şi trei, şi patru, şi chiar şase. La zaruri se pot câştiga mulți 
bani. 

Tengu nu înţelegea nimic, dar îşi zise totuşi că povestea 
cu zarurile este o treabă amuzantă. Ar fi vrut să aibă şi el 
aşa ceva. 

— Heisaku, dă-mi mie zarurile tale. 

Dar Heisaku nu se învoi. 

— Cum să-ţi dau zarurile? E ca şi cum ți-aş da capul. 

Năsosul Tengu dori şi mai mult să obțină zarurile. 

— Doar nu ţi le-am cerut de pomană! În schimbul lor 
îţi voi da ceva care-ţi va plăcea foarte mult, îi spuse el cât 
se poate de micros. 

— Ce-mi dai? 

— Iată ce! 

Şi Tengu îi arătă evantaiul pe care-l ţinea în mână. 

— Numai atât? Ce să fac cu cu un evantai vechi şi 
ferfeniţit? 

— Cum? Tu nu ştii ce putere are evantaiul lui Tengu? 
Îţi explic îndată. Dacă ciocăneşti în partea cu desene a 
evantaiului şi vei spune de trei ori: „Nasule, lungeşte-te! 
Nasule lungeşte-te!, Nasule lungeşte-te!“ atunci vârful 
nasului, al tău sau al cui vei dori tu, o să se lungească. 
Dacă vrei ca nasul să crească şi mai mult, ciocăneşti mai 
tare. Dacă doreşti ca nasul să crească mai încet, baţi mai 
încet. Când vrei ca nasul să se scurteze, poţi s-o faci şi 
pe asta: trebuie doar să ciocăneşti în faţa cealaltă a 
evantaiului şi să spui de trei ori: „Nasule, scurtează-te! 
Nasule scurtează-te! Nasule scurtează-te!“ Și nasul se va 
micşora. Vezi ce lucru minunat e evantaiul lui Tengu? Ia 
spune, crezi sau nu? Altfel, numaidecât fac să-ţi crească 
nasul tău borcănat până dincolo de cap. 

Heisaku se sperie şi îşi acoperi nasul cu mâna. 

— Te cred, te cred! Cruţă-mă! Cum aş putea trăi cu un 
nas aşa de lung? 

— Atunci, hai să facem schimbul! Poftim evantaiul 
meu, iar tu îmi dai zarurile. 

— Bine, răspunse Heisaku. 

Era tare bucuros, dar se prefăcea că ascultă numai de 
frică. 

Heisaku îi dădu lui Tengu zarurile sale vechi, crăpate, 
primind în schimb evantaiul cel fermecat, apoi, mulțumit, 
plecă spre casă. 

Heisaku cel leneş mergea încet pe drum şi îşi zicea: 
„Pe cine aş putea încerca puterea fermecată a acestui 
evantai?“ Deodată zări un cortegiu solemn: patru servi- 
tori purtau o frumuseţe de fată într-o lectică de bambus, 
sub un baldachin de mătase, iar în faţă, în spate, la dreapta 
şi la stânga mergea mulţime de slujitori. Această frumoasă 
era fiica celui mai bogat prinţ din regiune. „la să încerc să-i 
lungesc nasul! O să fie amuzant!“ îşi zise Heisaku. Se 
strecură pe furiş în gloata servitorilor, ajunse chiar lângă 
palanchin, bătu uşurel pe faţa desenată a evantaiului şi 
şopti de trei ori: 

— Nasule, lungeşte-te! Nasule, lungeşte-te! Nasule, 
lungeşte-te! 

Şi iată că nasul frumoasei fete se îndoi uşor, apoi 
începu să se lungească o dată, de două ori, de trei ori cât 
era înainte. Peste două-trei zile se zvoni să fiica prințului 
s-a îmbolnăvit de o boală neobişnuită: i-a crescut în sus 
vârful nasului şi acum seamănă cu Tengu. Nici leacurile 
doctorilor, nici rugăciunile călugărilor, nici descântecele 
vrăjitorilor — nimic n-o putea ajuta. Sărmana prinţesă s-a 
închis în palatul său, şi-a acoperit faţa cu un voal şi 
plângea întruna. Părinții ei nu ştiau ce să mai facă de 
durere. În sfârşit, în fața porților apăru un mare anunţ: 

Cine o să tămăduiască prinţesa de boala sa 
nemaiauzită, acela o va lua de nevastă. 


Când Heisaku văzu anunţul, dădu fuga acasă, îşi luă 
evantaiul fermecat şi se îndreptă degrabă spre palat. 

— Eu pot s-o vindec pe prințesă! spuse Heisaku îndată 
ce-i dădură drumul în palat. 

Slugile îl conduseră în iatacul prințesei. Heisaku se 
înclină adânc în faţa ei, ciocni cu degetul în cealaltă față 
a evantaiului şi şopti de trei ori: 

— Nasule, scurtează-te! Nasule, scurtează-te! Nasule, 
scurtează-te! 

Numaidecât nasul începu să se micşoreze o dată, de 
două ori, apoi de trei ori şi nasul preafrumoasei deveni 
tot aşa de frumos precum fusese înainte. lar prințesa 
deveni mai frumoasă ca înainte. Acum nu mai era nimic 
de făcut, trebuia să se mărite cu Heisaku. 

Astfel, cu ajutorul evantaiului cel fermecat al lui Tengu, 
leneşul Heisaku deveni omul cel mai bogat din sat. Putea 
să mănânce țipari prăţiţi cu orez alb, cât îi poftea inima, 
zile în şir putea zăbovi în pat, se putea plimba prin munţi 
şi, mai ales, nu trebuia să facă nimic. Uite aşa trăia el. Într-o 
zi se ghiftuia până nu mai putea, în altă zi dormea tot 
timpul, în cea de a treia zi hai-hui şi apoi o lua de la capăt. 
Curând însă se sătură să nu facă nimic, era prea plictisitor. 

Intr-o zi, Heisaku stătea lungit în grădină şi căsca 
plictisit. Şi ca să se amuze într-un fel, scoase evantaiul 
de la cingătoare, se uită la el şi îşi zise: „Oare nasul meu 
cât s-ar putea lungi?“ Şi dintr-odată se înveseli, bătu în 
evantai şi rosti de trei ori: 

— Nasule, lungeşte-te! Nasule, lungeşte-te! Nasule, 
lungeşte-te! 

Numaidecât nasul lui Heisaku se îndreptă în sus şi 
începu să crească. A crescut de trei ori mai mare. Heisaku 
mai bătu o dată. Naşul se lungi de şase ori, apoi se făcu 
mai înalt decât casa, mai înalt chiar decât un copac. 
Crescuse atât de înalt, că Heisaku nu mai putea să-şi vadă 
vârful nasului. Heisaku era voios nevoie mare. Începu să 
lovească în evantai cu toată puterea. Nasul se tot lungi, 
ajunse mai sus de nori, până la cer, şi-l străpunse. 

Sus, sus se ivi în acest timp Tunetul, care văzu că ceva 
subţire, roşu şi ascuţit străpunge cerul şi se cațără tot mai 
sus. Tunetul se miră. „Seamănă cu un morcov. N-am 
văzut niciodată morcovi care să crească în cer, ba şi cu 
vârful în sus!“ Apoi trase cu putere de morcov. 

— Au! strigă Heisaku de jos, de pe pământ. 

Deşi vârful nasului ajunsese departe, era tot vârful 
propriului nas şi pe sărmanul Heisaku începu să-l doară. 
Întoarse repede evantaiul, ciocăni în fața opusă, strigând: 

— Nasule, scurtează-te! Nasule, scurtează-te! Nasule, 
scurtează-te! 

Şi într-adevăr: dintr-odată nasul începu să se micşo- 
reze: o dată, de două ori, de trei ori. Numai că Tunetul 
era mai puternic decât Heisaku. Nasul se micşoră treptat, 
dar vârful îi rămăsese ca şi până atunci în cer. Şi fiindcă 
vârful nasului nu putea să se întoarcă din cer pe pământ, 
Heisaku fu nevoit să se ridice până acolo. Mai întâi trebui 
să se desprindă cu totul de pe pământ. Cu cât scădea 
nasul, cu atât Heisaku se înălța mai mult. Se ridică mai 

sus decât casa, mai sus decât copacul cel mai înalt din 
grădină, mai sus de nori şi, în sfârşit, ajunse până la cer. 
Dar gaura pe care o făcuse cu nasul era atât de mică, încât 
Heisaku nu putea să treacă prin ea. Şi astfel a rămas sus 
pe cer, suspendat de vârful propriului nas. 

Mai atârnă acolo şi astăzi. 


Cele două broaște 


DEMULT, TARE DEMULT, pe când oraşul Kioto 
mai era capitala Japoniei, trăia în acest oraş o broască. Ea 
nu locuia cine ştie unde, ci lângă un templu, într-o fântână 
mică din curte. Se simţea bine acolo: fundul fântânii era 
moale, lipicios şi umed. 

Dar iată că a venit vara cea călduroasă. Era atât de 
cald, încât totul în jur secase: bălțile, vâlcelele, pâraiele. 
Fundul fântânii se întărise şi crăpase. Nici nu-ţi venea să 
crezi că e vorba de o fântână. 

„Trebuie să mă mut! îşi zise sărmana broască. Dar 
unde? Pe aici totul s-a uscat. la să mă duc în oraşul 
Osaka. Se spune că Osaka se află la mare, iar eu n-am 
văzut niciodată marea. Mă duc să văd cum arată!“ 

Broasca ieşi din fântână şi o luă încet spre oraşul Osaka. 

În oraşul Osaka trăia o altă broască. Ea huzurea într-un 
heleşteu mare şi rotund. Îşi vâra capul în nămolul moale 
sau înota în apa tulbure printre algele unduitoare, iar în 
zilele însorite se încălzea pe o piatră caldă şi netedă. 

Dar arşiţa ajunse şi la Osaka. Şi aici secară vâlcelele, 
pâraiele şi heleşteiele. Secă şi heleşteul rotund, unde trăia 

broasca. Fundul heleşteului se albise de-a binelea. 
Broasca trăise toată viaţa în heleşteu şi deodată s-a trezit 
pe uscat: nici tu apă, nici tu nămol, ci doar praf uscat. 

„În Osaka e secetă, — îşi zise broasca. Trebuie să mă 
mut altundeva. Mă voi duce în oraşul Kioto. Se spune 
că-i capitala Japoniei. Cu prilejul ăsta o să văd palatele 
şi templele capitalei.“ Şi broasca o porni ţopăind fără 
grabă spre Kioto. 

S-a-ntâmplat ca amândouă broaştele să pornească la 
drum în aceeaşi zi, la aceeaşi oră, dis-de-dimineaţă. Una 
țopăia de la Kioto la Osaka, cealaltă de la Osaka la Kioto. 

Broaştele țopăiau fără grabă: făceau un salt, apoi mai 
stăteau, încă o săritură şi iar stăteau. Fiindcă plecaseră la 
drum în acelaşi timp şi fiecare sărea nici mai repede nici 
mai încet ca cealaltă, ar fi trebuit să se întâlnească la 
jumătatea drumului. 

La jumătatea drumului dintre Osaka şi Kioto se afla 
însă muntele Tenedzan. Când ajunseră la acel munte, 
broaştele se odihniră puţin şi începură să se cațăre înce- 
tişor pe coastă în sus. Urcau, desigur, tare încet, pentru că 
nu erau obişnuite să umble prin munți. Gâfâind şi umflân- 
du-se, se căţărau tot mai sus şi mai sus. Încă nu se vedeau 
una pe alta, fiindcă între ele se afla muntele. În sfârşit, 
broaştele ajunseră în vârf. Aci ele se ciocniră cap în cap. 

— la te uită! spuse broasca, din Kioto. 

— Ia te uită! spuse broasca din Osaka. 

— Eu sunt broasca din Kioto şi merg la Osaka. Dar tu? 
întrebă broasca din Kioto. 

— Eu sunt broasca din Osaka şi mă duc la Kioto. La 
noi la Osaka e secetă mare! 

— La Osaka e secetă? La Osaka secetă? se alarmă 
broasca din Kioto. Ca la Kioto? Ca la Kioto? 

— Oare şi la Kioto e arşiţă? 

— Desigur! Desigur! La noi la Kioto au secat nu 
numai bălțile, ci şi fântânile. 

— Inseamnă că n-are rost să mergem mai departe, rosti 
cu tristețe broasca din Osaka. Dacă şi la voi e secetă ca 
şi la noi, mai bine să pierim acasă. 

Broaştele tăcură, căzând pe gânduri. E păcat, totuşi, 
să te întorci de la jumătatea drumului. Se gândiră ele ce 
se gândiră şi hotărâră să se verifice una pe alta. Câte nu 
vorbesc trecătorii! 

— Iată la ce mă gândesc, zise broasca din Kioto. Dacă 
tot am ajuns pe acest munte, o să mă uit de aici spre 
oraşul Osaka. De pe munte pesemne că se vede marea. 

— Bine te-ai gândit! spuse broasca din Osaka. O să mă 
uit şi eu de pe piscul muntelui. Doar de aici se pot vedea 
palatele şi templele oraşului Kioto. 

Amândouă broaştele se ridicară pe lăbuţele dinapoi, 
îşi lungiră cât putură trupurile lor de broască, deschiseră 
ochii larg şi începură să privească în depărtare. Priviră ce 
priviră şi deodată broasca din Kioto se lungi la pământ şi 
spuse cu durere: 

— Ce-i asta? Nimic nou, nimic interesant! Exact ca la 
Kioto. Toţi spun: „Marea, marea!“ Dar eu nu văd nici o 
mare la Osaka. 

Şi broasca din Kioto era supărată. 

— Ce-i asta? Ce fel de capitală mai e şi asta? E exact 
ca Osaka noastră. Credeam c-o să văd palatele şi templele 

capitalei. Dar de fapt, acolo nu-i nimic interesant, totul e 
ca la noi. 

— Ei, dacă-i aşa, trebuie să mă întorc la Osaka! zise 
broasca din Osaka. Dacă o să plouă, o să fie şi acasă ume- 
zeală. Broaştele îşi luară rămas bun, fiecare se întoarse 
dincotro venise şi începură să coboare de pe munte. După 
mai multe sărituri se şi pierdură din ochi una pe alta, pentru 
că între ele se ridica piscul ascuţit al muntelui. 

Aşa s-a terminat totul: broasca din Kioto s-a întors la 
Kioto, iar cea din Osaka, la Osaka. Şi până la sfârşitul 
vieții s-au gândit că Osaka şi Kioto seamănă ca două 
picături de apă. Dar nu-i adevărat. Cele două oraşe nu 
seamănă deloc. Atunci, ce s-a întâmplat? 

Broasca din Kioto n-a văzut deloc Osaka, ci Kioto, 
oraşul natal, iar broasca din Osaka n-a văzut Kioto, ci 
Osaka. Fiindcă ochii broaştelor sunt pe creştetul capului. 
lată de ce, când s-au înălţat pe lăbuţele dinapoi şi au 
ridicat capul, ochii lor priveau în spate. Deci nu se uitau 
înainte, ci înapoi: fiecare broască se uita acolo de unde 
venise. Numai că ele nu ştiau acest lucru. 

Broasca din Osaka s-a-ntors în heleşteul ei şi plină de 
supărare le-a spus puilor săi: 

— Osaka şi Kioto înseamnă de fapt acelaşi lucru. De 
aici şi zicala: „Puii de broască tot broaşte sunt“. 

Iar broasca din Kioto, întorcându-se acasă, la vechiul 
ei lac, s-a aruncat în fântână şi le-a spus suratelor: 

— Nu există nicăieri nici o mare! 

De unde şi zicala: „Broasca din fântână nu cunoaşte 
marea“. 

POVEŞTI POPULARE RUSEŞTI 


Vulpea şi lupul 


TRĂIAU ODATĂ un moşneag şi-o babă. Şi iată 

că-ntr-o zi moşneagul îi spuse babei: 

— Să-mi faci, băbătie, nişte plăcinte pe cinste, iar eu în 
vremea asta oi înhăma calul la sanie şi m-oi duce la pescuit. 

Zis şi făcut. Pescui moşneagul ce pescui, până îşi 
umplu sania cu peşte şi porni cale-ntoarsă spre casă. 
Deodată, cum venea agale pe drum, ce credeţi că vede: 
drept în mijlocul drumului zăcea nemişcată o vulpe. Se 
dădu jos moşneagul din sanie, se apropie de ea, dar 
vulpea nici că sufla: mai moartă ca toti mortii părea. „lan 
te uită ce noroc! gândi moşneagul. Să vezi numai ce 
frumuseţe de guler i-oi face babei mele, să-l pună la 
cojoc!“ Se aplecă moşneagul, ridică vulpea şi o aşeză în 
sanie, iar el o porni înainte, ținând calul de frâu. 

Prinzând o clipă prielnică, vulpea se apucă să arunce 
din sanie, încetişor-încetişor, câte un peştişor. lar după ce 
azvârli tot peştele, o luă şi ea la picior. 

Vine moşneagul acasă şi-şi strigă baba: 

— Hei, băbuţo, să vezi numai ce frumuseţe de guler 
pentru cojoc ţi-am adus! 

Se apropie baba bucuroasă de sanie, dar, ce să vadă; 
nici tu guler, nici tu peşte. Şi prinse a-l ocărt cu năduf pe 
moşneag: 

— Ghiuj bătrân şi neobrăzat ce eşti, ţi-ai pus de gând 
să mă prosteşti, hai? 

Abia atunci se dumiri moşneagul că vulpea ceea nici 
gând să fi fost moartă. Se amări el cât se amări, dar ce 
era să facă? 

În vremea asta vulpea îşi adună peştele grămadă la 
marginea drumului, se aşeză lângă el şi prinse a se ospăta. 
Şi numai că se apropie de ea un lup. 

— Bun noroc, cumătră, îi zise şi poftă bună! 

— De bună e bună, da” nu cu tine împreună! Tu şezi, 
jupâne, mai colea, că-i munculița mea. 

— Dă-mi şi mie vreo doi peşti. 

Prinde-ţi singur şi mănâncă cât pofteşti! 

— D-apoi nu mă pricep la pescuit. 

Ian te uită! Da” ce, eu mă pricep parcă? Şi uite am 
prins. Du-te şi tu, cumetre, la râu, vâră-ţi coada într-o 
copcă şi zi din gură aşa: „Prinde-te peşte, şi mare, şi mic, 
în coada mea de voinic!“ Să vezi ce-or să se mai repeadă 
peştii singuri la coadă! Cu cât ai să stai mai mult, cu atât 
vei prinde mai mult. 

Lupul făcu întocmai. Se duse la râu, îşi vâri coada 
într-o copcă şi începu a zice: 

— Prinde-te peşte, şi mare, şi mic, 
În coada mea de voinic! 
In vremea asta, vulpea se tot învârtea în jurul lupului, 
zicând: 
— Stelelor, sticliți pe cer răzlețe, 
Coada lupului în copcă să îngheţe! 

Auzind-o lupul o întrebă: 
— Da” ce tot mormăi acolo, cumătră? 
— Îmbii peştii să vină grămadă, să se prindă de coadă! 
Apoi dă-i din gură mai departe: 
— Stelelor, sticliți pe cer răzlețe, 
Coada lupului în copcă să îngheţe! 


Toată noaptea, câtu-i ea de lungă, şezu lupul cu coada 
în copcă, până când o prinse bine înghețul. Iar când se 
crăpă de ziuă şi dădu lupul să se ridice — tii, nici 
pomeneală! Cearcă, jupâne, de te scoală! Mirat din cale 
afară, lupul îşi spuse: „Curat minune! Ce de peşte am 
prins, ce noroc!... De-aş urni numai coada din loc!“ 

În vremea asta, iată că vine pe cărare o babă cu două 
vedre pe cobiliță. Zărindu-l pe lup, prinde a striga ca din 
gură de şarpe: 

— Lupul! Lupul! Săriţi, oameni buni! 

Se smulge lupul într-o parte, în alta — geaba! Şi-atun- 
cea baba, luând cobiliţa, începe a-i scărmăna blăniţa. 
Dă-i, babo, omoară-l pe lup! Se-azvârle bietul în stânga, 
se-azvârle în dreapta şi deodată... zdup! lăsându-și coada 
zălog în gheaţă, o zbughi jupânul, bucuros de viaţă... 

„Pentru cât am îndurat ţi-oi plăti, surată, cu vârf 
şi-ndesat““, se înverşuna lupul în sinea lui. 

Între timp, vulpea se furişă în izba acelei babe şi prinse 
a înfuleca din covată aluatul pus la dospit, apoi, după ce 
se îndestulă bine, se mânji cu el pe cap, ieşi fuga în drum, 
se trânti în omăt şi începu să se vaiete-ncet. Şi numai ce-l 
vede pe lup că vine: 


170 


— Frumos, cumătră, să-ți fie ruşine! Halal de aşa 
pescuit! lan te uită cum m-au cotonogit... 

Iar vulpea de colo, oftând: 

- Să fii bucuros, cumătre, c-ai rămas doar cu-atâta 
sminteală; o coadă nu-i pricopseală... Eu mai prost m-am 
ales: mi-au spart capul şi, uite, creierii îmi ies! Abia de 
mă târăsc pe picioare... 

— Ai dreptate, pe cât îmi pare, îi spuse lupul înduioşat. 
Fiindcă te-au betegit aşa, urcă-te-n spinarea mea şi-am să 
te duc acasă! 

Se urcă vulpea în spinarea lupului şi o porniră astfel 
la drum. Şi cum mergeau aşa, numai că prinde vulpea 
încetişor a cânta: 


— Cel ce a mâncat papară 
În spinarea lui mă cară! 
— Da ce tot mormăi acolo, cumătră, se nedumeri lupul. 
— Iaca cerc şi eu să-ți descânt durerea..., zice vulpea. 
Şi dă-i cu gura înainte: 
— Cel ce a mâncat papară 
In spinarea lui mă cară! 


Vulpea şi cocorul 


O VULPE ŞI-UN COCOR legară mare prieteşug. 
Într-o zi se gândi vulpea să-l ospăteze pe cocor şi se 

duse să-l poftească la masă. 
— Să vii, cumetre, îi spuse ea, să vezi ce te-oi ospăta! 


171 


Cocorul nu se lăsă poftit de două ori şi, cu pasu-i 
semeţ, porni la ospăț. Vulpea îi pregătise din ajun nişte 
griş cu lapte şi-l întinse subțire-subțire — aşa, ca să fie! — 
pe-un fund de farfurie. Văzându-şi musafirul, puse farfu- 
ria pe masă şi-l îmbie cu-o voce mieroasă: 

— Ia şi te ospătează, cumetre drag, singură l-am gătit, 
cu mâna mea! 

Şi prinse cocorul a ciocăni în farfurie: cioc şi cioc, 
da-n guşă deloc! Că prea avea ciocul lung. Iar vulpea mai 


linge de ici, apoi de colea, până când în farfurie n-a rămas 


urmă de griş. Atunci îi spune ea cocorului: 

— Nu te supăra, cumetre, astea-s bucatele mele! 
Altceva n-am. 

Cocorul atunci îi răspunde aşa: 

— Mulţumescu-ţi, cumătriţă, şi pentru atât, că m-am 
săturat până-n gât. Acum rogu-te să vii şi la mine-n ospeţie. 

A doua zi vine vulpea la cocor. lar cocorul pregătise o 
ciorbă de potroace, cum ştia că vulpii îi place, o turnă 
într-un ulcior cu gâtul strâmt, puse ulciorul pe masă şi-şi 
îmbie musafira cu-o voce la fel de mieroasă: 

— Ia de mănâncă, cumătriță, că atâta am pregătit şi eu, 
altceva n-am. . 

Şi începe vulpea a da târcoale ulciorului: îl tot măsoară 
ea, îl mai linge de colea, îl întoarce, îl suceşte... mai mare 
necazul, că-şi făcu de ruşine obrazul! Ulciorul cel de 
pământ avea gâtul prea strâmt, iar botul vulpii îl 
cunoaşteţi şi dumneavoastră... 

Cocorul atunci, încercând să-i dea ajutor, vâri ciocu-n 
ulcior. lar când isprăvi de mâncat, spuse-ntristat: 

— Nu te supăra, cumătriţă, astea-s bucatele toate, altele 
n-am, din păcate. , 

Tare se mai înciudă vulpea. Îşi făcuse ea socoteala c-o 
să mănânce pe săturate şi se-ntoarse acasă cu burta lipită 
de spate. De, e-o zicală ce-o cunoaştem bine: 

După faptă şi răsplata vine! 

De-atunci, se spune, că se cam strică prieteşugul dintre 
vulpe şi cocor. 


Cocoşelul negru în cioc cu creasta de foc 


TRĂIAU ODATĂ UN MOTAN, un sturz şi un 
cocoşel negru în cioc, cu creasta de foc. Căsuţa în care 
sălăşluiau ei se afla în mijlocul pădurii. Uneori, când 
motanul şi sturzul se duceau în pădure ca să taie lemne, 
cocoşelul rămânea singur acasă. Şi de fiecare dată, la 
plecare, cei doi îi dădeau poruncă şi-ndrumare: 

— Bagă de seamă că plecăm departe, în pădurea deasă. 
Tu să ai grijă de casă şi să nu te-arăţi de cumva hâtra 
vulpe va veni încoa'! Capul de-l scoţi pe fereastră, 
te-nhaţă de creastă! 

Într-o zi mirosi vulpea că motanul şi sturzul sunt 
plecaţi de-acasă. Veni fugulița, se piti sub fereastra 
căsuţei şi începu a cânta cam aşa: 


— Cocoşel negru în cioc 
Cu creasta de foc, 

Cu ochi de mărgele 

Ca două stele, 

De scoţi capul afară 
Ți-oi da bob de secară. 


Iar cocoşelul hop! şi scoase capul pe fereastră. Vulpii 
atâta îi trebui: puse gheara pe el şi fuga spre vizuina ei! 

Incepu a striga atunci bietul cocoşel: 

— Săi, motanule, 

Şi tu, sturzule, 

Că vulpea cea rea 

Mă duce cu ea 

Peste munți şi stânci, 

Peste ape-adânci, 

Prin codri fără soare, 

Ca să mă omoare 


Auzind strigarea, motanul şi sturzul porniră glonţ pe 
urmele vulpii şi îl scăpară pe cocoşel. 

Peste câtăva vreme, cei doi se duseră din nou în 
pădure ca să taie lemne şi, lăsându-l pe cocoşel acasă, la 
plecare îi dădură iar poruncă şi-ndrumare: 

— Bagă de seamă, cocoşelule, capul să nu-l scoţi pe 
fereastră, că vom fi departe de căsuţa noastră şi s-ar putea 
să nu-ți auzim glasul. 

Abia de plecară cei doi că vulpea, cât ai bate din palme, 
iar se ivi sub fereastra căsuţei şi prinse a cânta tot aşa: 


— Cocoşel negru în cioc 
Cu creastă de foc, 

Cu ochi de mărgele 

Ca două stele, 

De scoţi capul afară 
Ti-oi da bob de secară, 


Dar cocoşelul nici nu vede, nici n-aude. Tace chitic. 
Atunci vulpea dă-i cu gura altminteri: 


— Fugeau nişte copii pe drum 

Cu-o traistă subsuoară 

Din traistă-n colb curgeau mereu 

Tot boabe de secară. 

Găinile au venit buluc 

Și-au prins să se îndoape, 

Dar pe cocoș nici că-l lăsau 

Să vină pe aproape... 
Auzind una ca asta, cocoşelul scoase supărat capul afară: 
— Co...co...co!... Cum aşa, să nu-l lase?! 
Vulpea atâta aşteptă: mi-l înhăță îndată şi fugi, cumătră! 
Şi iar începe a striga bietul cocoşel cât îl țineau puterile: 


— Săi, motanule, 

Și tu sturzule, 

Că vulpea cea rea 
Mă duce cu ea 

Peste munți şi stânci, 
Peste ape-adânci, 
Prin codri fără soare, 
Ca să mă omoare... 


Auzind strigarea, motanul şi sturzul porniră numai- 
decât pe urmele vulpii. O ajung din urmă şi sturzul cu 
ciocul îi scurmă cojocul, iar motanul cu gheara îi trage 
papara. Aşa i l-au luat vulpii pe cocoşel. 

Şi iarăşi, peste o lună sau peste o zi (că n-avem de 
unde şti!), s-au socotit motanul şi sturzul să se ducă în 
pădure ca să taie lemne. La plecare îl dăscăliră ca de 
obicei pe cocoşel: 

— Să n-asculţi de cumătra vicleană şi să nu scoţi capul 
pe fereastră, că acum mergem până hăt, într-o poiană, şi 
anevoie îţi vom auzi glasul. 

Şi plecară cei doi şi mai departe, în pădure, ca să taie 
sapa Vulpea nu se lăsă așteptată şi veni sub fereastră 
îndată: 


— Cocoşel negru în cioc 
Cu creastă de foc, 

Cu ochi de mărgele 

Ca două stele, 

De scoţi capul afară 
Ți-oi da bob de secară. 


Dar cocoşelul nici nu vede, nici n-aude. Tace chitic. 
Atunci vulpea dă-i din gură iar: 


— Fugeau nişte copii pe drum 
Cu-o traistă subsuoară, 

Din traistă-n colb curgeau mereu 
Tot boabe de secară. 

Găinile-au venit buluc 

Şi-au prins să se îndoape, 

Dar pe cocoș nici că-l lăsau 

Să vină pe aproape... 


Dar cocoşelul parcă luase apă-n plisc — nici pâs! 
Atunci vulpea dă-i cu gura altminteri: 

— Fugeau nişte țărani pe drum 
Cu-o traistă în spinare, 

Din traistă-n colb curgeau mereu 
Alune gălbioare. 

Găinile-au venit buluc 

Și-au prins să se îndoape, 

Dar pe cocoş nici că-l lăsau 

Să vină pe aproape... 


Auzind una ca asta, cocoşelul scoase supărat capul afară: 

— Co...co...co! Cum aşa, să nu-l lase?! 

Atâta aştepta vulpea: puse gheara pe el şi fugi, 
cumătră, peste munţi şi stânci, peste ape-adânci, drept 
spre vizuina ei. 

Degeaba strigă cocoşelul, până răguşi, că nimeni nu-l 
mai auzi. Când se-ntoarseră motanul şi sturzul acasă, 
cocoşelul ia-l de unde nu-i! 

Şi-au pornit cei doi degrabă prin pădure, tot mirosind 
urmele vulpii. Motanul fugea, iar sturzul deasupra zbura, 
şi tot aşa au ajuns ei la vizuina cumetrei. Aici motanul pe 
loc îşi struni cobza şi prinse a cânta cam aşa: 


— Zdrâng, zdrâng, cobzişoară, 
Strună subţirică, 
Ia ieşi, vulpe-surioară, 
Să nu-ţi fie frică. 
Ascultă ce ascultă vulpea cântecul şi-şi spuse: „la să 
văd cine-mi cântă din cobză aşa de frumos, cu glas duios“. 
Şi-şi scoase capul afară. Atâta aşteptau motanul şi 
sturzul: o luară pe cumătră ca din oală şi dă-i chelfăneală! 

Atâta o jumuliră şi-o năuciră, că abia de scăpă cumătra 
cu fuga. 
Apoi îl luară pe cocoşel, îl puseră-ntr-un paneraş şi o 
porniră iavaş-iavaş până la căsuţa lor. 
__De-atunci trăiră fără grijă şi necaz, şi mai trăiesc poate 
şi azi. 


Tăranul şi ursul 


__UN TARAN SE DUSE pe ogorul lui să semene 
napi. În vreme ce ara el de zor, iată că-i iese înainte o 
namilă de urs. 

— Măi omule, am să-ţi frâng oasele! îi spuse ursul. 

= Nu-mi frânge oasele, Martine, că-i păcat, mai bine 
urează-mi spor la semănat, ca să te alegi şi tu cu un câştig 
la toamnă. Uite, când or creşte napii mari, mie mi-oi lua 
rădăcinile, iar ţie ți-oi da vârfurile. 

aici F ie precum zici, se învoi ursul. Dar nu cumva să mă 

păcăleşti, c-apoi cu mine o păţeşti. Nici pe departe să nu 
te-apropii atunci de pădure! 

Şi spunând asta se făcu nevăzut în marginea dumbrăvii. 

Napii crescură mari ca nicicând anul acela. Când le 


veni sorocul la cules, se duse țăranul pe ogor. Dar, cum 


veni, pe loc se pomeni că-i iese înainte ursul din dum- 
bravă şi-i spune: 
; — Ei, acum să facem împărțeala, precum ne-a fost 
învoiala. Dă-mi partea ce mi se cuvine! 

— Bine, Martine, să-ţi dau vârfurile şi mie să-mi iau 
rădăcinile, că aşa ne-am învoit. 


178 


Zis şi făcut: îi dădu țăranul ursului toate frunzele 
napilor, iar rădăcinile le încarcă în căruță şi porni cu ele 
la târg, ca să le vândă. Şi cum cobora aşa pe o vale, iarăşi 
că-i iese ursul în cale: 

— Da” încotro te-ai pornit, măi, omule? 

— Iaca, mă duc şi eu la târg să vând rădăcinile astea. 

— Ia pofteşte de-mi dă şi mie o rădăcină, s-o văd cum 
e la gust. 

Țăranul îi dete un nap, iar ursul se-apucă cu labele de 
cap: 

— Care va să zică aşa, m-ai tras pe sfoară?! Ian te uită 
ce buni îs la gust. Acu” de te-oi prinde în pădure la mine, 
s-a isprăvit cu tine! Nici să nu te mai încumeţi a mai da 
pe-acolo! 

În anul următor, în primăvară, semăna ţăranul nostru 
pe acelaşi ogor secară. După ce se făcu secara mare, de 
părea aur curat, se duse omul nostru la secerat. Ursul îl şi 
aştepta în cale: 

— De data asta n-ai să mă mai păcăleşti! Dă-mi partea, 
ce mi se cuvine! 

— Bine, Martine. Ia-ți tu rădăcinile, iar mie lasă-mi 
vârfurile. 

Zicând asta, ţăranul se-apucă de seceră secara, îi dădu 
ursului rădăcinile, iar spicele le încărcă în căruţă şi se 
întoarse acasă. 

Se canoni ce se canoni bietul urs cu rădăcinile, dar 
până la urmă tot nu făcu nimic cu ele. 

Amarnic se mai mânie el pe ţăran. Şi se spune că de 
atunci mare vrajbă se iscă între țăranul acela isteţ şi ursul 
nătăfleț. 

Cocorul şi bâtlăniţa 


O BUHĂ ZBURA, nici capul n-o durea. 

Şi cum zbura aşa, ici-colo se-aşeza, din coadă că 
dădea, în jur se tot uita şi iarăşi că-mi zbura; zbura aşa şi 
iar se aşeza, din coadă că dădea, în jur se tot uita şi apoi 
iar zbura, zbura, zbura... 

Acesta este numai un început de poveste, dar povestea 
e cu totul alta. 

Trăiau odată pe baltă un cocor şi o bâtlăniță. Îşi 
duraseră amândoi câte o căsuţă: cocorul, la un capăt al 
bălții, bâtlăniţă, la celălalt. 

Cocorul se cam plictisise de viaţa lui de holtei şi se 
gândi într-o zi să se însoare. 

„La să mă duc s-o peţesc pe bâtlăniță!“ îşi spuse el. 

Şi o porni cătinel, lipa-lipa prin cel smârc, mândru ca 
un cocostâre, şapte verste lungi, frăție, de ajunse la 
chindie. Şi cum ajunse, bătu cioca-cioca la uşa căsuţei: 

— Acasă-i bâtlănița frumoasă? 

— Acasă. 

— la spune, vrei să mă iei de bărbat?! 

— Ba, cocorule, că prea eşti deşirat. Ţi-e ia săracă şi 
nici că te-mbracă, greoi eşti la zbor şi lung de picior, ai 
mers de gânsac, nu-mi placi nici de leac! Să mă laşi în 
pace, lunganule! 

Cocorul se întoarse acasă tare amărât. 

ln vremea asta bâtlăniţă se răzgândi şi-şi zise: „Totuşi, 
decât singurică de urât să mor, mai bine nevastă de 
cocor...“ Şi o porni pe loc spre căsuţa cocorului: 

— Ta-mă de nevastă, cocorule! 

Iar cocorul de colea: 

— Nu te mai vreau nevasta mea! De-acu” nu mă-nsor 
până mor! Viaţa de holtei îmi place, să mă laşi în pace! 

De ruşine, bâtlăniţa se puse pe bocit şi se-ntoarse acasă. 
Dar de-ndată ce plecă, cocorul cugetă: „Rău am făcut că 
n-am luat-o de nevastă! Să trăieşti singur pe lume, fără 
rost, e tare prost!“ Şi iarăşi lipa-lipa spre căsuţa bâtlăniței: 

— Lele bâtlăniţă, iaca-s hotărât să mă-nsor. la-l de 
bărbat pe cocor! 

— Nu, cocorule, îi spuse ea, nu te-oi lua, că rău m-ai 
supărat! 

Şi o porni cocorul spre casă tare amărât. Dar de-ndată 
ce plecă, bâtlănița cugetă: „Oare de ce l-am alungat? Zău 
că-i păcat! Decât singurică de alean să mor, mai bine îl 
iau pe cocor.“ Şi cât ai bate din palme se şi înfățişă la 
căsuţa cocorului. Dar acesta, nici s-audă. 

De atunci se spune că până azi, când vine cocorul la 
bâtlăniţa, când bâtlăniţa la cocor. Mereu se pețesc, dar nu 
se mai hotărăsc. 


Vulpea şi iepurele 


TRĂIAU ODATĂ O VULPE ȘI UN IEPURE. 
Avea vulpea o căsuţă de gheaţa fără hogeag, iar iepurele 
una de fag cu hogeag. 
Veni primăvara. Căsuţa vulpii se topi numaidecât sub 
razele de soare, pe când a iepurelui rămase în picioare. 

Văzând una ca asta, vulpea se duse la iepure şi-l rugă 
s-o lase să mâie peste noapte la el. lepuraşul o primi, iar 
cumătra pe uşă afară-l pofti. leşi bietul iepuraş din casă 
şi porni plângând amarnic pe drum. Şi cum mergea el aşa, 
numai că-i iese înainte un câine: 

— Hau, hau, hau! Măi iepuraş drăgălaş, i ia spune-mi şi 
mie de ce plângi? 

— Păi cum să nu plâng, după cele ce-am păţit? Am 
avut şi eu o căsuţă de fag cu hogeag, iar vulpea una de 
gheaţă fără hogeag. Mă rugă să mâie ast” noapte în căsuță 
şi cumătra cea rea mă alungă din ea. 

— Nu mai plânge, iepuraş drăgălaş, că te-oi ajuta eu! 

Şi o porniră napristan amândoi spre căsuţa iepurelui. 

Ajungând acolo, câinele prinse a lătra şi a cuvânta: 

— Hau, hau, hau! Să ieşi, vulpe, de-ndată din casă! 

Dar cumătra, cum şedea pe cuptor, numai cât se 
răsteşte la ei: 

— De vă prind în colți şi-n gheare, numai fulgii din voi 
or să zboare! 

Câinele se sperie şi o rupse de fugă. 

Şi iarăşi o porni iepuraşul, plângând amarnic pe drum. 
Şi cum mergea el, iată că-i iese înainte un urs: 

— Măi iepuraş drăgălaş, ia spune-mi şi mie de ce 
plângi? 

— Păi cum să nu plâng, ursule, după cele ce-am păţit? 
Am avut şi eu o căsuţă de fag, cu hogeag, i iar vulpea, una 
de gheață, fără hogeag. Mă rugă s-o las să mâie ast? 
noapte în căsuță şi cumătra cea rea mă alungă din ea... 

— Nu mai plânge, iepuraş drăgălaş, că te-oi ajuta eu! 

— Of, n-ai să poţi să mă ajuţi! A încercat şi câinele, 
da” degeaba, nici tu n-ai să poți. 

— Ba am să pot! 

Şi o porniră napristan amândoi spre căsuţa iepurelui. 
Ajungând acolo, prinde ursul a mormăi: 

— Ia ieşi, vulpe, de-ndată din casă! 

Dar cumătră, cum şedea pe cuptor, numai cât se 
răsteşte la ei: 

— De vă prind în colti şi-n gheare, numai fulgii din voi 
or să zboare! 

Ursul se sperie şi-o rupse de fugă. 

Şi iar o porni iepuraşul, plângând amarnic pe drum. Şi 
cum mergea el aşa, iată că-i iese înainte un taur: 

— Măi iepuraş drăgălaş, ia spune-mi şi mie de ce plângi? 

— Păi cum să nu plâng, păcatele mele, după cele ce-am 
păţit? Am avut şi eu o căsuță de fag cu hogeag, iar vulpea, 
una de gheaţă fără hogeag. Mă rugă s-o las să mâie ast’ 
noapte în căsuţă şi cumătra cea rea mă alungă din ea. 

— Hai cu mine, am să te ajut eu! 

— Of, n-ai să poți să mă ajuţi! A încercat câinele, da” 
degeaba. A încercat ursul, tot degeaba. Nici tu n-ai să poți. 

— Ba am să pot! 

Şi-o porniră napristan amândoi spre căsuţa 1epurelui. 
Ajungând acolo, prinde taurul a mugi: 

— Ia ieşi, vulpe, de-ndată din casă! 

Dar cumătră vulpe, cum şedea pe cuptor, numai cât se 
răsteşte la ei: 

— De vă prind în colti şi-n gheare, numai fulgii din voi 


or să zboare! 

Taurul se sperie şi-o luă la sănătoasa. 

Şi iar porni iepuraşul, plângând amarnic, pe drum. Şi 
cum mergea el aşa şi plângea, iată că-i iese în cale un 
COCOŞ cu o coasă pe umăr. 

— Cucuriguu!... lepuraş drăgălaș, ia spune-mi şi mie 
de ce plângi? l 

— Păi cum să nu plâng, cocoşule, după cele ce-am 
pătimit? Am avut şi eu o căsuță de fag cu hogeag, iar 
vulpea, una de gheață fără hogeag. Mă rugă s-o las să mâie 
ast” noapte în căsuţă şi cumătra cea rea mă alungă din ea. 

— Hai cu mine, am să te ajut eu! 

— Of, cocoşule, n-ai să poţi să mă ajuţi! A încercat 
câinele, da” degeaba, a încercat ursul, tot degeaba, a 
încercat taurul, degeaba şi el, că nu s-a putut. Nici tu n-ai 
să poţi să faci nimic! 

— Ba am să pot! 

Şi-o porniră napristan amândoi spre căsuţa iepurelui. 
Aici, numai că prinde cocoşul a bate din pinteni şi aripi, 
strigând: 

— Am o coasă ascuţită, 
Pentru vulpe pregătită. 
De oi prinde-o pe cuptor, 
Cucuriguu, o omor! 


Auzindu-l vulpea prinse a tremura toată şi răspunse: 
— Mă-ncalţ... l 
Dar cocoşul nici că-i dădu răgaz, ci striga cu necaz: 


— Am o coasă ascuțită, 
Pentru vulpe pregătită. 

De oi prinde-o pe cuptor, 
Cucuriguu, o omor! 
Şi iar bâigui vulpea: 
— Mă-mbrac... 
Dar cocoşul nici gând să aştepte şi răcni şi mal ŞI: 
— Am o coasă ascuţită, 
Pentru vulpe pregătită. 
De oi prinde-o pe cuptor, 
Cucuriguu, o omor! 
Cuprinsă de spaimă, vulpea o zbughi pe uşă afară. Insă 
cocoşul, mânios cum era pe surată, o scurtă cu coasa îndată. 
Şi de-atunci iepurele şi cocoşul trăiesc până azi în 
căsuţa lor de fag, cu hogeag. 


Motanul şi vulpea 


TRĂIA ODATĂ UN ȚĂRAN şi avea ţăranul un 
motan, numai că era motanul acela un încurcă-lume şi 
atât de stricător, că nu mai era chip! Se sătură țăranul 
până-n gât de motan şi, tot gândindu-se cum să scape de 
el, îl vârî într-un sac şi-l duse frumuşel în pădure. 
Ajungând aici, îi dădu drumul, zicându-şi: „Ducă-se! 
Lupii să-l mănânce, dacă or putea!“ 

Umblă ce umblă motanul prin pădure şi, iaca, la o 
vreme, dădu de-o căsuţă părăsită. Fără a sta mult pe gân- 
duri, se cățără în pod, se tolăni acolo şi se puse pe hodină. 

Dormea cât dormea motanul nostru, apoi, când 
foamea-l răzbea, se dădea jos din pod şi o pornea uşurel 

prin pădure la vânat. Iar după ce punea gheara pe o vrabie 
sau un şoarece, de se ghiftuia bine, se întorcea în podul 
lui şi nici capul nu-l durea!... 

Intr-una din zile, se duse motanul să se preumble ca 
de obicei prin pădure şi, deodată, întâlneşte o vulpe. Dând 
cu ochii de motan, vulpea se minună: „Ian te uită! De câți 
ani trăiesc prin pădurea asta, aşa fiară n-am văzut!“ 

Apoi făcu o închinăciune adâncă în faţa motanului şi-l 
întrebă: 

— Ia spune-mi, voinicule, cine eşti? Cum de-ai ajuns 
prin părțile noastre şi care ţi-e numele? 

Motanul numai că-şi zbârli o dată blana şi răspunse aşa: 

— Mă cheamă Motănilă cel Viteaz şi vin tocmai hăt de 
prin pădurile Siberiei. Am fost trimis la voi să vă fiu 
voievod şi stăpân! 

— Vai, Motănilă, viteazule, spuse vulpea cu glas 
smerit, nici n-am ştiut, nici n-am pomenit de aşa un nume 
falnic. N-ai vrea să vii la mine în ospeţie? 

Motanul nu se lăsă poftit de două ori şi o urmă bucuros 
pe cumătră. Vulpea îl duse în vizuina ei şi prinse a-l 
ospăta cu tot felul de sălbăticiuni vânate de ea, apoi 
începu să-l descoasă: 

— Motănilă, viteazule, ia spune-mi dacă nu ti-i cu 
supărare: eşti însurat ori holtei? 

— Holtei! 

— Iar eu sunt văduvioară sprinteioară. Nu vrei să mă 
iei de nevastă? 

Motanul se învoi pe loc şi începură amândoi a ben- 
chetui şi a se veseli, de mai mare dragul. A doua zi plecă 

vulpea să aducă de-ale mâncării, iar motanul rămase 
acasă. Alergă vulpea de colo-colo prin pădure şi prinse 
în cele din urmă o rață, o înhăţă bine în dinţi şi porni 
înapoi spre vizuină. Cum venea ea pe drum, iată că-i iese 
în cale un lup: 

— Ia, cumătră, pofteşte de-mi dă rața! 

— Ba nu ţi-o dau! 

— De nu mi-o dai, singur ţi-o iau! 

— Încearcă numai, că de m-oi plânge lui Motănilă cel 
Viteaz, s-a isprăvit cu tine! 

— Da” cine-i, mă rog, Motănilă cel Viteaz? se nedu- 
meri lupul. 

— Cum aşa, n-ai auzit de el? Asta-i bună! Află atunci 
că ne-a fost trimis voievod şi stăpân din pădurile Siberiei! 
Până mai ieri am fost văduvioară sprinteioară, iar acum 
sunt nevasta voievodului nostru, Motănilă cel Viteaz! 

— Păcatele mele, da” n-am auzit de el, surată. Să-ţi fie 
dară cu noroc. Numai spune-mi şi mie cum să fac să-l pot 
vedea la față pe voievod? 

— Arăcan de mine! Nici să nu te-ncumeţi, lupule, a da 
ochii cu el, că tare-i fioros! Cum nu-i place careva, pe loc 
îl sfâşie! Mai înţelept ar fi să-i pregăteşti un berbec gras 
şi să i-l aduci plocon. Numai să laşi berbecul într-un loc 
la vedere ca să-l găsească voievodul, iar tu să te ascunzi 
bine, să nu dea peste tine, că rău o păţeşti! I-oi da eu 
să-nţeleagă cine i-a adus ploconul. 

Şi porni lupul în căutarea unui berbec, iar vulpea, spre 
casă. Cum mergea ea aşa prin pădure, iată că-i iese 
înainte un urs: 

— Cui duci rața asta, cumătră? Ia pofteşte de mi-o dă mie! 

— Mai bine vezi-ți de drum în bună pace, Martine, că 
de m-oi plânge lui Motănilă cel Viteaz, s-a isprăvit cu tine! 

— Da” cine-i, mă rog, Motănilă cel Viteaz? se nedu- 
meri ursul. 

— Cum, nu ştii?! Ne-a fost trimis voievod şi stăpân din 
pădurile Siberiei. Până mai ieri am fost o văduvioară 
sprinteioară, iar acuma sunt nevasta voievodului nostru, 
Motănilă cel Viteaz! 

— Să-ţi fie cu noroc. Numai spune-mi şi mie, surată, 
cum aş putea să-l văd la față pe voievod? 

— Arăcan de mine! Nici să nu te-ncumeţi, ursule, a da 
ochii cu el, că tare-i fioros! Cum nu-i place careva, pe loc 
îl sfâşie! Mai înțelept ar fi să-i pregăteşti un bou gras şi 
să i-l aduci plocon. Numai să laşi boul într-un loc la 
vedere ca să-l găsească voievodul, iar tu să te ascunzi 
bine, să nu dea peste tine, că rău o păţeşti! l-oi da eu 
să-nțeleagă cine i-a adus ploconul. 

Şi porni ursul în căutarea unui bou, iar vulpea spre casă. 

Intr-un târziu, numai că apare lupul cu un berbec gras, 
îl jupoaie de cojoc, se aşază lângă el şi stă de se gândeşte. 
Şi cum stătea aşa de se gândea, iată că vine şi ursul cu un 
bou gras în spinare. 

— Să trăieşti, Martine! 

— Să trăieşti şi tu, jupâne Lupule! Nu cumva ai văzut-o 
pe cumătră vulpe cu bărbatul ei, Motănilă cel Viteaz? 

— N-au venit încă, Martine, îi aştept şi eu. 

— S-a făcut târziu, şi ai face bine să te duci să-i chemi, 
măi Lupule. 

— Nu pot, Martine, că-s cam neîndemânatic din năs- 
care şi m-am betegit la picioare. Ai face bine să te duci tu. 

— Nu pot nici eu, jupâne, că-s miţos şi-n ceafă cam 
gros. N-am să fac nici o ispravă! 

Cum stăteau ei de se pofteau aşa unul pe altul, iată că 
văd venind în fuga mare un iepure. Şi când răcnesc odată 
amândoi la el: 

— Stai, urechiatule, ia vino-ncoace! 

Bietul iepuraş încremeni locului, dârdâind de-i clăm- 
păncau urechile. 

— Ascultă, urechiatule, cum ești iute de picior, trage 
mintenaş o fugă până la cumătra vulpe şi spune-i că moş 
Martin împreună cu jupânul Lup sunt gata de mult şi-o 
aşteaptă să vină cu bărbatul ei, Motănilă cel Via, să 
primească de la ei ploconul! 

lepurilă o porni ca din puşcă să îndeplinească porunca, 
iar ursul şi lupul stătură a se gândi unde ar putea să se 
ascundă mai bine, ca să nu fie văzuţi cumva de Motănilă 
cel Viteaz. Se gândesc ei ce se gândesc şi iată că ursul îi 
zice lupului: 

— Am să mă urc în pinul de colo. 

Iar lupul, cu codeală: 

— Dar eu ce mă fac, că doar nu m-oi cățăra-n copac! 
Ştii bine că nu pot. Ascunde-mă tu pe undeva. 

Atunci ursul îl ascunse pe lup într-un tufăriş, îl acoperi 
cu frunze uscate, iar el se cățără tocmai în vârful unui pin 
înalt şi începu a scruta zările şi cărările, să vadă de nu 
vine Motănilă cel Viteaz cu vulpea. 

Între timp, iepurele sosise în fugă la vizuina vulpii şi 
dădu de veste pe nerăsuflate: 

— Moş Martin şi jupânul Lup m-au trimis să-ţi spun, 
coană Vulpe, că te-aşteaptă demult să vii cu bărbatul 
dumitale, Motănilă cel Viteaz, ca să primiţi ploconul. 

— Bine, bine, urechiatule, venim numaidecât! 

Şi porniră la drum: motanul înainte, iar vulpea după 
el. Văzându-i de departe cum vin pe cărate, ursul îi zice 
lupului: 

— Frățioare, ia te uită ce mititel îi voievodul Motănilă 
cel Viteaz, mai mare minunea! 

Dar motanul, nici una, nici două, când mi se înfoaie 
odată şi se repede cu colții şi ghearele la boul adus, şi când 
începe a sfâşia din el, mârâind de te cuprindeau fiorii: 

— Mrau! Mrauul!... 

Văzând treaba asta, ursul îi zice cu teamă lupului: 

— Nu-i mare voievodul, da-i fioros şi din cale-afară 
de mâncăcios! Patru de-am fi şi n-am dovedi, iar lui îi 
pare puţin! Te pomeneşti că ne va mirosi şi pe noi! 

Atunci îi veni chef şi lupului să-l vadă pe Motănilă cel 
Viteaz. Dar ce putea vedea de el de sub frunzele acelea? 
Şi iată că începe lupul să dea uşurel frunzele la o parte. 
Auzind foşnet de frunze uscate şi crezând că o fi vreun 
şoarece, când mi se azvârle odată motanul asupra lor şi... 
drept cu ghearele în botul lupului! 

Sări lupul în picioare, cu inima cât un purice şi, tuleo, 
băiete! 

Dar bietul nostru motan, speriat mai tare decât lupul, 
se caţără cât ai bate din palme în vârful pinului, unde 

şedea pitit ursul. „Văleu, văleu, îşi zise ursul, m-a dibuit 
şi pe mine!“ De coborât, cearcă de mai coboară, că-i 
stătea motanu-n cale. Şi atunci ursul numai că închide 
ochii şi, ce-o fi, o fi: zdup de sus la pământ, de-i pârâiră 
toate oscioarele... apoi ia-o din loc, Martine, că nu-i a 
bine! Şi unde nu începe vulpea a striga în urma lor: 

— Păzea, fraţilor, că vă ajunge din urmă voievodul! 

De-atunci toate jivinele din codru prinseră mare frică 
de motan. lar acesta împreună cu vulpea îşi umplură 
cămara cu carne, ca să aibă ce mânca până-n primăvară 
şi se puseră pe trai, la gura sobei, de mai mare plăcerea! 


Căsuţa din pădure 


TRĂIAU ODATĂ O BABĂ şi un moş şi-aveau în 
bătătură un cocoș, un tăuraş, un berbec, un gânsac şi-un 
godac. Într-una din zile, moşul îi spune babei: 

— Ce zici, babo, tot n-avem nici un folos de la cocoşul 
nostru, ia să-l tăiem de sărbători! 

— Dacă zici tu, moşnege, hai să-l tăiem, eu nu mă pun 
împotrivă. l 

Însă cocoşul, auzind ce pun la cale baba şi moşul, fugi 
de acasă în pădurea deasă. A doua zi mogul îl căută prin 
toată ograda pe cocoş, dar nu-l află nicăieri. Pe seară, îi 
spune el babei: 

— Auzi, babo, nu l-am găsit pe cocoş, ce să fac?... 
M-am gândit să-l tăiem pe godac! 

— Dacă spui tu, moşnege, hai să-l tăiem, eu nu mă pun 
împotrivă. 

Auzind ce pun la cale cei doi, o tuli şi godacul 
de-acasă în pădurea deasă. Îl căută ce-l căută moşneagul 
pe godac, dar neaflându-l nicăieri, veni din nou la babă: 

— Să-l tăiem pe berbec degrabă, că nu-l găsesc pe 
godac. Parcă l-a înghițit pământul! 

— Să-l tăiem, moşnege, dacă zici tu. 

Berbecul trase cu urechea la cele puse la cale de cei 
doi şi-i spuse gânsacului: 

— Să fugim şi noi de-acasă în pădurea deasă, până nu 
ne taie moşnegii. 

Şi o luară amândoi la sănătoasa. 

leşi moşul în ogradă şi ce să vadă? Nici tu berbec, nici 
tu gânsac! li căută peste tot, dar negăsindu-i nicăieri, veni 
iar la babă şi-i spune: 

— Curat minune! Toate orătăniile şi dobitoacele au 
pierit, pe nicăieri nu le-am găsit; ne-a mai rămas tăuraşul. 
Să-l tăiem pe el. 

— Să-l tăiem, moşnege, se învoi baba. 

Auzind ce-l aşteaptă, nici tăuraşul nu stătu în loc, ci 
apucă la fel drumul pădurii. 

Vara în pădure e mai mare plăcerea să trăieşti, aşa 
încât pe fugarii noştri nici capul nu-i durea. Dar veni iarna 
cea grea. Atunci tăuraşul se duse la berbec: 

— Frăţie, vine iarna geroasă. Să ne facem o casă. 

Dar berbecul de colo: 

— Am cojoc mitos şi nu-s friguros. N-are decât să vie... 

Atunci tăuraşul se duse la godac: 

= Măi, godacule, vine iarna geroasă. Să ne facem o 
casă. 

— Când mă-ngrop în pământ, nici că-mi pasă de ger şi 
de vânt. N-are decât să-şi scuture iarna cojoacele cât o pofti! 

Şi se duse atunci tăuraşul la gânsac: 

— Măi, frăţioare, vine iarna cu ger şi ninsoare. Să ne 
facem o casă. 

— Nici că-mi pasă! O aripă dedesubt o pun, iar 
cealaltă-i în loc de zăbun... Din partea-mi, poate să vie! 

Se duse tăuraşul şi la cocoş: 

— Măi, cocoşel cu creastă frumoasă, să ne facem o casă. 

— N-am trebuinţă. Cetina de brad mi-e casă, sub ea 
nici că-mi pasă! 

Văzând tăuraşul că nu-i chip s-o scoată la capăt cu ei, 
se hotărî să facă toată treaba singur, fără nici un ajutor. 

— Nu-i nimic, le spuse el, faceţi precum pofiiţi, dar la 
mine pe urmă să nu veniţi. Mi-oi face casă şi fără voi! 

Şi chiar că-şi făcu o căsuță de mai mare dragul. 
Aprinse apoi focul în vatră, se tolăni lângă ea şi prinse a 
rumega. 

Se nimeri ca iarna aceea să fie tare geroasă, o iarnă 
cum nu s-a mai pomenit. Bietul berbec, de frig rebegit, 
alergă de colo-colo prin pădure ca să se încălzească, dar 
văzând că nu e chip, se duse la tăuraş: 

— Be-he-he!... Măi, tăuraş, rogu-te să-mi dai sălaş! 

— Ba nu ţi-oi da, berbecule! Când te-am pofiit să 
facem casa împreună, ziceai că ai cojoc miţos, că nu eşti 
friguros şi că nu-ţi pasă de iarnă. 

— De nu-mi dai drumul, pe loc mi-oi face vânt şi-ţi 
dărâm uşa la pământ. Să-ngheți şi tu ca şi mine! 

Se gândi tăuraşul ce se gândi şi-şi zise: „Mai bine să-l 
las, căci poznaşul chiar că-mi strică sălaşul şi mă lasă 
să-ngheţ de frig...“ 

— Haide, intră, berbecule! 

Berbecul intră bucuros şi se-ntinse sub laviţă, jos, mai 
pe-aproape de cuptor. 

Nu trecu multă vreme şi iată că vine fuguţa şi godacul: 

— Guiţ!... Guiţ!... Măi, tăuraş, rogu-te să-mi dai sălaş, 
să mă-ncălzesc şi eu oleacă! 

— Ba nu ţi-oi da, godacule! Când te-am chemat să 
facem casa împreună, ziceai că te-ngropi în pământ, că 
nu-ţi pasă de ger şi de vânt. 

E De nu mă laşi, măi vere, ți-oi râma pe sub unghere 
şi-ţi surp casa cât ai zice peşte! 

l Se gândeşte tăuraşul ce se gândeşte şi-şi zice; „Mai 
bine să-l las, căci poznaşul chiar că-mi surpă sălaşul“. 

— Haide, intră, godacule! 

Acesta intră bucuros şi se vâri în beciul casei, căci ştia 
unde-i prieşte godacului. Dar iată că vine în zbor şi gânsacul: 

— Ga, gaa, gaaa, tăuraş, rogu-te să-mi dai sălaş! 

- Ba nu ţi-oi da, gânsacule! Ai uitat ce-mi spuneai? 
„O aripă dedesubt o pun, iar cealaltă-i în loc da zăbun...“ 
încălzeşte-te acuma cu ele! 

— De nu-mi dai drumul în casă, ţi-oi ciuguli tot lutul 
din pereţi, de frig să îngheţi! 

Se gândi ce se gândi tăuraşul şi-l lăsă pe gânsac. 
Acesta intră în casă şi zbură pe prichiciul sobei. Dar nici 
n-apucă să se aşeze bine, că iată şi cocoşul vine: 

— Cucuriguu, tăuraş, rogu-te să-mi dai sălaş! 

— Ba nu ţi-oi da, cocoşule. Cetina deasă spuneai că 
ti-e casă. Du-te şi dormi sub ea. 

— De nu mă-i lăsa, în pod m-oi urca, peste tot l-oi 
scurma. Să te pătrundă frigul până la oase! 

Ce să facă tăuraşul, îl lăsă şi pe cocoş. Acesta intră în 
tindă şi se-aşeză pe o grindă. Şi-aşa au început cei cinci 
să vieţuiască împreună, fără să le pese de nimic. Despre 
asta aflară lupul şi ursul cel voinic. 

— Să mergem, hotărâră ei, i-om mânca şi-n casă, la 
cald, ne-om muta. 

Şi veniră tiptil-tiptil până la căsuţa cu pricina. Aici 
lupul îi zice ursului: 

— Intră tu, martine, că eşti mai voinic decât mine. 

— Ba să intri tu, măi lupule, că eşti mai sprinteior de 
picior. 

Atunci lupul intră în casă. Dar de-ndată ce intră, 
tăuraşul în coarne-l luă şi-l propti de perete. Nici berbecul 
pe gânduri nu stete: buf, în el o dată, buf şi iar buf, de-l lua 
pe lup cu năduf, iar coastele îi pârâiră una câte una... Şi 
chiar atunci prinde godacul din beci a striga şi-a cuvânta: 

-- Guiţ, guit, alelei!... Daţi-mi-l mie, voinicii mei, că 
ascut topoarele şi cuţitele, să-i mănânc potroacele! 

Gânsacul cu ciocul îi smulge cojocul, iar cocoşul 
aleargă pe grindă, din pinteni bătând şi strigând: 

— Cucuriguu, fârtaţi! Încoace mi-l daţi! Că am un cuţit 
ascuţit şi-o frânghie, să-l spânzur de bagdadie! 

Auzind aceste strigări cumplite, ursul o luă la 
sănătoasa. Iar lupul, dând din colț în colţ, o zbughi glonţ ` 

pe uşă-afară, îl ajunse pe urs din urmă ŞI începu a-i 
povesti şi a se tângui: 

— Valeu, ce-am păţit, în bătaie m-au năucit... A sărit 
un țăran, în suman, cu o furcă cât toate zilele, m-a proptit 
în perete, iar un altul mai mititel, în cojocel, s-a repezit 
cu un mai la mine şi buf, şi dă-i, şi dă-i, şi buf!... de mă 
lua cu năduf, iar coastele îmi pârâiră una câte una... Iar 
un alt țărănaş, în alb sumănaş, cu un cleşte, de coapse mă 
tot ciupeşte... Iar cel mai țărănaş, în roş sumănaş, tot 
alerga pe-o grindă şi striga din tindă: „Cucuriguu, fârtați! 
Incoace mi-l dați! Am un cuţit ascuţit şi-o frânghie, să-l 
spânzur de bagdadie!“ Iar din beci, cineva aşa cuvânta: 
„Ascut topoarele şi cuţitele să-i mănânc potroacele!“ 

De atunci, lupul şi ursul ocoleau căsuţa aceea cale de o 
poştă, iar tăuraşul, cocoşul, berbecul, gânsacul şi godacul 
trăiră în bună pace, aşa cum se cuvine şi între dobitoace. 


Broscuţa cea înţeleaptă 


ERA ODATĂ UN ÎMPĂRAT şi avea împăratul 
acela trei feciori. Când crescură feciorii de se făcură nişte 
flăcăi nalți ca brazii, împăratul îi chemă înaintea lui şi le 
spuse aşa: 

— Fecioraşii mei dragi, cât nu sunt încă prea bătrân, 
îmi tânjeşte inima să vă văd însuraţi, să-mi bucur ochii 
cu vlăstarele voastre, cu nepoţeii mei. 

Feciorii îi răspunseră numaidecât: 

— Ţi-om împlini această dorinţă, tăicuţule, dă-ne 
numai binecuvântarea ta şi spune-ne cu ce fete anume ai 
vrea să ne vezi rostuiți. 

— lată ce vă zic eu, fecioraşii mei; să ia fiecare din voi 
câte o săgeată, să iasă în câmpie şi să o sloboadă din arc. 
Unde or cădea săgețile, acolo să vă căutaţi ursitele! 

Se închinară adânc feciorii în fața părintelui lor, luară 
câte-o săgeată, ieşiră în câmpie, îşi încordară arcurile şi 
sloboziră în văzduh săgețile. 

Şi se făcu că săgeata feciorului celui mai mare căzu 
într-o curte boierească şi-o ridică fata acelui boier. 
Săgeata feciorului mijlociu căzu în ograda unui neguţător 
bogat şi-o ridică fata acelui neguțător. 

lar săgeata feciorului mezin, a lui Ivan Țarevici adică, 
se înălță odată în sus, apoi s-a tot dus până hăt în zare, 
către soare-răsare. Se luă Ivan Țarevici în grabă după ea, 
merse cât merse şi ajunse în cele din urmă la malul unei 
bălți. Aici dădu cu ochii de-o broscuţă. Dar, ce să vezi? 

Ţinea acea broscuţă în gură săgeata pe care el o 
slobozise din arc. Şi prinse a o ruga Ivan Țarevici: 

— Broscuţă, broscuţă, dă-mi săgeata înapoi. 

Iar broscuţa de colo: 

— Ți-o dau, de mă iei de nevastă! 

— Cum să te iau, broscuţă proastă? 

— Să mă iei, că sunt ursita ta. 

Tare se mai întristă bietul Ivan Ţarevici când auzi una 
ca asta, dar ce putea să facă? Aşadar, luă broscuţa din 
băltoacă şi o aduse acasă să-i fie mireasă. l 

Peste câteva zile împăratul jucă la curtea sa trei nunţi: 
pe feciorul cel mare îl însura cu fata boierului, pe cel 
mijlociu cu fata neguţătorului, iar bietului nostru Ivan 
Țarevici îi dădu de nevastă broscuţa. 

Într-o dimineaţă, numai că-şi cheamă împăratul 
feciorii înaintea sa şi le spune: 

~ Aş vrea să văd, feciorii mei, care din soaţele voastre 
e mai meşteră în mânuirea acului. Poftesc ca până mâine 
dimineaţă fiecare din ele să-mi coasă câte o cămaşă. 

Feciorii se înclinară adânc în faţa tatălui lor şi ieşiră. 

Ivan Ţarevici veni acasă tare amărât, se aşeză pe o 
laviţă şi căzu pe gânduri. Şi cum se gândea el aşa, iată că 
vine țopăind spre el broscuţa şi îl întreabă: 

— Soţiorul meu drag, de ce eşti aşa de amărât? Ori 
vreun necaz te-a lovit? 

— A dat poruncă tăicuţul să-i coşi până mâine o cămaşă. 

— Şi pentru atâta lucru te-ai întristat? Du-te mai bine 
la culcare, îi spuse broscuţa, că până mâine-om vedea. 
Vom face şi noi ce-om putea. 

Ivan Ţarevici se duse la culcare, iar broscuţa sări în 
tindă, lepădă de pe ea pielea de broască şi se prefăcu în 
Vasilisa cea înţeleaptă, o fată atât de frumoasă şi de 
arătoasă, că se făcu lumină în casă, iar de povestit nici că 
se poate povesti. Şi de îndată ce se schimbă la înfăţişare, 
bătu din palme şi strigă: l 

— Mancelor, dădacelor, veniți în grabă să vă pun la 
treabă: vreau să-mi coaseți până mâine o cămaşă, da’ să 
fie la fel ca acelea pe care le purta pe vremuri tăicuţul meu. 

A doua zi dimineaţa când se sculă Ivan Țarevici, ce 
credeți că văzu înaintea ochilor? Broscuţa țopăia pe 
podea, iar pe masă îl aştepta o cămaşă înfăşurată într-un 
ştergar alb ca de nea. Tare se mai bucură el! Apoi luă în 
grabă cămașa şi se duse la părintele său. În vremea asta 
împăratul primea darurile de la feciorii săi mai mari. 
Feciorul cel mai mare tocmai îi pusese dinainte cămaşa 
adusă de el. Împăratul o luă în mână şi zise: 

— Halal cămaşă, măi fecioraş, parc-ar fi de ţăran 
nevoiaş. l 

Feciorul cel mijlociu desfăcu şi el în faţa împăratului 
cămaşa adusă, iar acesta grăi: 

— Cămaşa asta, dragul tatei băiat, pot s-o-mbrac doar 
când merg la-mbăiat! 

Atunci desfăcu şi Ivan Ţarevici cămaşa adusă de el, 
iar cămaşa era împodobită numai cu alesături din fir de 
aur şi argint, de-ţi lua ochii. Se uită o dată împăratul la 
cămașă, se mai uită încă o dată şi spuse: l 

— Aşa cămaşă mai zic şi eu, măi feciori, s-o pui numai 
de sărbători! 

Şi o porniră tustrei feciorii spre casele lor. Pe drum cei 
doi feciori mai mari începură a-şi da coate: 

— Se vede treaba că am râs degeaba de soața lui Ivan 
Tarevici. Nu e broască, pe cât se pare, ci curat vrăjitoare! 

Peste câteva zile împăratul îşi chemă din nou feciorii 
înaintea sa. 

— Poftesc ca până mâine dimineaţă fiecare din soaţele 
voastre să-mi coacă câte o pâine. Să vedem care din ele 
e mai gospodină în casă! 

Ivan Țarevici se întristă iar, lăsă capul în piept şi se în- 
toarse acasă. Broscuţa ieşi numaidecât în întâmpinarea lui: 

— Soţiorul meu drag, de ce eşti aşa de amărât? Ori 
vreun necaz te-a lovit? 

— A poruncit împăratul ca până mâine să-i coci o pâine. 

— Nu te-ntrista, Ivan Țarevici, ci du-te la culcare. Până 
mâine-om vedea, vom face şi noi ce-om putea. 

In vremea asta celelalte nurori, care la început făcuseră 
haz de broscuţă, trimiseră la ea o băbuţă să tragă cu ochiul 
şi cu urechea la cele ce va tace broscuţa noastră. 

Dar aceasta, hâtră cum era, pricepu de îndată despre ce-i 
vorba. Frământă aluatul în covată, râcâi de negreală 
hogeagul de deasupra cuptorului şi răsturnă apoi în cuptor 
tot aluatul. Băbuţa, văzând treaba asta, dete fuga la cele 
două nurori ale împăratului şi le povesti de-a fir-a-păr totul, 
sfătuindu-le să facă la fel. Iar broscuţa sări în tindă, se 
prefăcu în Vasilisa cea înţeleaptă, bătu din palme şi strigă: 

— Mancelor, dădacelor, ia veniţi în grabă, să vă pun la 
treabă: vreau ca până mâine să-mi coaceţi o pâine, da’ să 
fie la fel ca acelea pe care le mâncam pe vremuri la 
tăicuţul meu. 

A doua zi când se deşteptă Ivan Țarevici, ce credeţi 
că-i văzură ochii? Pe masă stătea o pâine cum nu mai 
pomenise: numai izvoade pe ea minunate, nalte turnuri 
pe-un zid de cetate. Tare se mai bucură Ivan Țarevici! 
Infăşură pâinea într-un ştergar curat şi se duse la părintele 
tău. În vremea asta împăratul tocmai primea pâinile de la 
ceilalți feciori. Soaţele acestora, învăţate de băbuţă, 
răsturnaseră aluatul în cuptorul plin de funingine şi 

scoaseră de-acolo nişte pâinişoare negre şi amare, de mai 
mare râsul să te uiţi la ele. l 

Împăratul luă pâinea adusă de cel mai vârstnic fecior 
şi o trimise în odăile slugilor. La fel făcu şi cu pâinea 
adusă de feciorul mijlociu. Dar când primi pâinea de la 
Ivan Țarevici, spuse bucuros: 

— Asta mai zic şi eu pâine, măi feciori, s-o mănânci 
numai de sărbători! 

Şi le porunci feciorilor săi să vină a doua zi la ospăț 
împreună cu soaţele lor. 

Ivan Țarevici se întoarse din nou acasă amărât, cu 
capul în piept. Iar broscuţa, ca de obicei, ieşi în întâmpi- 
narea lui: 

— Oac, oac, Ivan Ţarevici, de ce eşti amărât? Ori 
tăicuţul cu vorba te-a obidit? 

— Broscuţă, broscuţă, cum să nu fiu amărât? Mi-a 
poruncit tăicuţul să vin împreună cu tine la ospăţul de 
mâine. Cum o să te arăt în ochii oamenilor? 

Atunci broscuţa îi răspunde: 

— Nu te necăji, Ivan Ţarevici, ai să te duci singur la 
ospăț iar eu am să vin ceva mai târziu. De-ai s-auzi bubuit 
şi huruit năprasnic pe-afară, nu te speria şi să le spui 
oaspeţilor aşa: „Îmi vine draga broscuţă în cutiuță“. 

Ivan Ţarevici îi ascultă sfatul şi se duse singur-singurel 
la ospăț. Veniră şi fraţii lui mai mari cu nevestele lor 
sulemenite şi gătite ca nişte păuniţe şi prinseră a râde de 
Ivan Țarevici: 

— Da” unde ţi-e frumoasa nevastă? De ţi-a fost ruşine 
cu ea, puteai s-o aduci într-o basma... la spune-ne şi nouă: 

pe ce coclauri ai găsit minunăţia asta? Ori ai cutreierat 
bălțile în lung şi-n lat? 

Împăratul cu feciorii şi nurorile sale, împreună cu 
oaspeţii ceilalţi, se aşezară în jurul unor mese mari de 
stejar cu feţe din fir de borangic şi începură ospăţul. Dar 
deodată, numai că se-aude de-afară un bubuit şi-un huruit 
năprasnic de se cutremură întregul palat. Oaspeţii săriră 
spăimântaţi în picioare. Ce să fie oare? Dar Ivan Țarevici 
îi linişti, spunându-le: 

— Oaspeți luminaţi, nu vă spăimântaţi, că-mi vine 
draga broscuţă în cutiuță! 

Şi de-ndată ce le spune el asta, se opreşte în fața 
palatului un rădvan aurit, tras de şase telegari albi ca 
neaua şi din el iese Vasilisa cea Înţeleaptă, îmbrăcată 
într-o rochie ca albastrul cerului, purtând pe cap o cunună 
din stele şi lună. Era aşa de frumoasă şi de arătoasă că 
vorba ceca: la soare te puteai uita, da” la dânsa ba. Şi cum 
ieşi din rădvan îl luă de mână pe Ivan Țarevici şi-l duse 
spre mesele cele bogate, pline cu de toate. 


Şi începură mesenii a benchetui şi a se veseli. Iar. 


Vasilisa cea Înțeleaptă deşertă un pahar cu vin ca chihlim- 
barul şi-şi turnă apoi câţiva stropi de vin în mâneca stân- 
gă. Apoi gustă dintr-o lebădă şi aruncă câteva oscioare în 
mâneca dreaptă. Băgând de seamă asta, soaţele tiu 
feciori de împărat făcură la fel. 

lar după ce mâncară şi băură cu toții pe săturate, veni 
rândul danțului. Vasilisa cea Înţeleaptă se ridică de la 
masă, îl luă de mână pe Ivan Ţarevici şi porni să dănțu- 
iască împreună cu el, da” cum: părea că zbura, nu alta, 

aşa de uşoară era pe când dănţuia. Şi iată că, în toiul 
danţului, numai că scutură deodată mâneca stângă şi se 
făcu un lac de chihlimbar de toată frumuseţea, scutură 
mâneca dreaptă şi pe lac apărură câteva lebede cu gâturi 
mlădioase, albe şi frumoase. Împăratul şi oaspeţii nici că 
se puteau sătura privind uluiţi minunea din fața ochitor. 

Atunci nurorile celelalte, văzând o treabă ca asta, se 
porniră şi ele să dănțuiască şi minunea s-o făptuiască: scutu- 
rară mai întâi mâneca stângă, da’ nu făcură decât să-i 
stropească pe musafiri, scuturară apoi pe cea dreaptă şi 
oasele se împrăştiară în toate părțile, iar unul din ele îl plesni 
pe împărat drept în ochi, de i se tăie bietului de el răsuflarea. 
Atunci împăratul se mânie şi pe loc din palat le- alungă. 

În vremea asta, Ivan Ţarevici se ridică pe nesimţite de 
la masă şi fugi în grabă acasă. Acolo găsi pielea de 
broască şi o aruncă în sobă. Când se întoarse Vasilisa cea 
Înţeleaptă acasă, ia pielea de unde nu-i! Tare se mai amări 
sărmana de ea. Se aşeză pe marginea laviţei şi-i spuse cu 
ochii în lacrimi lui Ivan Țarevici: 

— Dragul meu soţior, ce-ai făcut? Trei zile de-ai fi 
aşteptat, de blestemul ăsta aş fi scăpat şi-aş fi rămas 
pururea alături de tine. Acuma însă rămâi cu bine. Să mă 
cauţi de poţi peste nouă ţări şi nouă mări în împărăţia lui 
Koşcei cel Fără de Moarte. 

Şi, cât ai bate din palme, Vasilisa cea Înţeleaptă se 
prefăcu într-un cuc şi zbură pe fereastra deschisă. 
Amarnic mai plânse bietul Ivan Ţarevici, iar după ce-i 
secară lacrimile de atâta plâns, se închină în cele patru 
vânturi şi o porni încotro vedea cu ochii să-şi găsească 

draga soțioară, pe Vasilisa cea Înţeleaptă. Merse el ce 
merse, zile şi nopţi de-a rândul, prin ploi şi ninsoare, prin 
codri fără soare de-şi scâlcie bunătate de ciubote şi-şi 
ponosi caftanul şi în cele din urmă întâlni în cale un moş- 
moşuleţ, la vorbă isteţ, care-i spuse: 

— Bun noroc, voinice! Da”ncotro te poartă paşii? 

Ivan Ţarevici îi povesti de-a fir-a-păr tot necazul său. 
Atunci moşuleţul clătină din cap, zicând: 

— Mare greşeală ai făcut, Ivan Tarevici, că ai aruncat 
în sobă pielea broscuţei. N-aveai dreptul s-o faci, că nu 
tu ai îmbrăcat-o în pielea aceea. A îmbrăcat-o tătâne-su, 
care, văzând că fata s-a născut mai isteaţă şi mai înţe- 
leaptă decât el, a osândit-o să umble trei ani în şir în piele 
de broască. Acum n-ai ce-i face. Ţine ghemul acesta: 
încotro se va rostogoli, într-acolo vei porni, căci ghemul 
te va duce pe drumul de care ai trebuinţă. 

Ivan Ţarevici îi mulțumi din toată inima acelui moş- 
moşuleţ, la vorbă isteţ, şi se luă pe urmele ghemului. Şi 
încotro se rostogolea ghemul, într-acolo mergea şi Ivan 


Țarevici. Şi cum mergea el aşa după ghem, iată că-i iese. 


înainte un urs. Ivan Țarevici ridică arcul, îl luă la ochi pe 
urs, dar, când să sloboadă săgeata, acesta prinse a-l ruga: 

— Nu mă omori, că-ți voi fi cândva de folos. 

Lui Ivan Ţarevici i se făcu milă de urs, vâri săgeata în 
tolbă şi o porni mai departe. Merse el ce merse şi iată că 
vede zburând pe deasupra capului un rățoi sălbatic. Ivan 
Țarevici ridică arcul, îl luă la ochi, dar, când să sloboadă 
săgeata, acesta prinse a-l ruga astfel: 

— Nu mă omori, că-ți voi fi cândva de folos. 

Se milostivi Ivan Ţarevici de răţoi, vâri săgeata în tolbă 
şi o porni mai departe. Şi cum mergea aşa pe-o cărare, iată 
că-i sare înainte un iepure. Ivan Țarevici puse din nou 
mâna pe arc, dar iepurele, la rându-i, prinse a-l ruga: 

— Nu mă omori, că ţi-oi fi cândva de folos. 

Se îndură Ivan Țarevici şi de el şi-şi văzu de drum. Şi 
iată că, mergând aşa, ajunse la malul mării celei albastre. 
Aici ce să vadă: zăcea pe mal, azvârlit de val, un peşte 
care abia de-şi mai trăgea sufletul. Şi-i spuse peştele acela: 

— Ivan Țarevici, ai milă şi-ndurare. Aruncă-mă în mare. 

Ivan 'Țarevici aruncă peştele în mare şi porni mai 
departe. Şi tot mergând el așa pe urma ghemului, acesta 
îl aduse în mijlocul unei păduri. Aici, în luminișul pădurii, 
ce să vadă: o căsuţă mititică, pe-un picior de turturică, se 
tot învârte singurică-n jurul ei fără temei. 

— Întoarce-te, căsuță, cum te-a pus măicuţa; cu faţa la 
mine, să te văd mai bine! spuse voinicul. 

Căsuţa se-ntoarse îndată cu fața spre Ivan Țarevici, iar 
acesta de cum ridică clanţa o văzu pe baba Cloanţa- ` 
Cotoroanţa, cu-o falcă în cer şi una pe lăicer, cu nas de 
momâie, crescut în bagdadie, stând tolănită pe cuptor şi 
sforăind de zor. Dar în clipa în care intră, baba se deşteptă: 

— Ia zi, voinicule, ce vânt te-a adus pe la mine? Ai 
vreo treabă anume, ori numai te vânturi prin lume? 

Iar Ivan Ţarevici de colo: 

— Cotoroanţă bătrână, cât o prăjină, mai bine m-ai 
ospăta şi m-ai îmbăia, iar după aceea m-ai întreba: Vezi 
doar că-s ostenit de la drum!... 

Atunci baba îl ospătă, apoi îl îmbăie, în pat îl culcă, 
iar Ivan Țarevici îi povesti că a pornit în lume s-o caute 
pe soaţa lui dragă, pe Vasilisa cea Înţeleaptă. 

— Ştiu, ştiu, voinice, zise baba Cloanţa-Cotoroanţa, 
soțioara ta se află în puterea lui Koşcei cel Fără de 
Moarte! Îţi va fi tare greu să o scapi din mâinile lui, iar 
pe Koşcei să-l răpui. Căci moartea lui s-a aciuat într-un 
vârf de ac, acul acela se află într-un ou, oul în rață, rața 
într-un iepure, iar iepurele stă închis într-o ladă de piatră, 
care-i agăţată într-un stejar înalt, iar stejarul acesta Koşcei 
cel Fără de Moarte îl păzeşte ca ochii din cap. 

Ivan Țarevici rămase peste noapte la baba Cloanţa- 
Cotoroanţa, iar spre dimineață baba îi spuse unde se află 
stejarul cu pricina. Şi o porni Ivan Țarevici la drum şi 
merse cât îi ziua de mare prin codri fără soare, până 
ajunse în locul acela. Acolo creştea un stejar înalt cu 
crengi foşnitoare şi tocmai în vârful lui se afla lada de 
piatră ce-o căuta. Dar încearcă de ajunge la ea! 

Deodată însă, ca din senin, apăru un urs voinic ŞI 


prăvăli stejarul la pământ. Lada de piatră căzu ŞI se făcu . 


bucăţi-bucăţele. Din ea sări un iepure ce o luă la picior 
peste ponor. Dar iată că din urmă îl ajunse un alt iepure, 
tare-n măsele, de-l făcu bucățele. Atunci, din iepurele 
îmbucătățit, se înălță spre cer o rață. Un răţoi mare cât 
doi se năpusti după ea, o ciocăni în cap o dată, de două 
ori şi iată că din nori, de unde zbura rața noastră, căzu în 
marea albastră un ou... 

Amare lacrimi îl podidiră pe Ivan Țarevici când văzu 
că oul a căzut în marea albastră. Cine să-l scoată 

de-acolo?! Dar cum stătea el aşa şi lăcrima, iată că vine 
la mal un peşte care ţinea un ou în dinţi. Ivan Țarevici 
luă oul, îl sparse, scoase din el acul şi se apucă pe loc să-i 
rupă vârful. Şi pe măsură ce-l rupea, Koşcei amarnic se 
zvârcolea şi se văita. Până la urmă Ivan Ţarevici tot reuşi 
să-l rupă, aşa că întunecatul Koşcei cel Fără de Moarte 
văzu moartea în fața-ochilor şi-i dădu obolul. 

lar Ivan Ţarevici se duse numaidecât la palatul 
acestuia, clădit din piatră de spumă de mare, şi numai că-i 
iese înainte soțioara lui iubitoare, Vasilisa cea Înţeleaptă. 
Văzându-l pe Ivan Ţarevici, se aruncă la pieptul lui, îl 
sărută şi lacrimi de bucurie i se rostogoliră pe obraji. Ivan 
Țarevici o strânse cu putere la pieptul său şi o porniră 
amândoi spre casa părintească. Acolo au început să 
vieţuiască plini de fericire şi voie bună şi mai trăiesc şi 
azi împreună. 

